ধাতু আৰু অধাতু | দশম শ্ৰেণীৰ বিজ্ঞান অধ্যায়3- GyanVeda247 Best SEBA & CBSE Notes Blog\nধাতু আৰু অধাতু | দশম শ্ৰেণীৰ বিজ্ঞান অধ্যায় 3\nByBijit Kalita\t May 30, 2021 December 23, 2021\nইয়াত অসমীয়া মাধ্যমৰ দশম শ্ৰেণীৰ সাধাৰণ বিজ্ঞানৰ অধ্যায় –3: ধাতু আৰু অধাতু পাঠটোৰ প্ৰশ্নাৱলী, অনুশীলনী আৰু কিছুমান অতিৰিক্ত প্ৰয়োজনীয় প্ৰশ্ন আলোচনা কৰা হৈছে।\nধাতু আৰু অধাতু – প্ৰশ্নাৱলী, Page No- 40\n1. ধাতু একোটাৰ উদাহৰণ দিয়া যি ধাতু\n(i) সাধাৰণ উষ্ণতাত (room temperature) জুলীয়া।\nউত্তৰ :- পাৰা\n(ii) কটাৰিৰে সহজে কাটিব পাৰি।\nউত্তৰ :- লিথিয়াম\n(iii) তাপৰ আটাইতকৈ সুপৰিবাহী।\nউত্তৰ :- ৰূপ\n(iv) তাপৰ কম পৰিবাহী।\nউত্তৰ :- সীহ\n2. ধাতুৰ ঘাত সহনীয়তা আৰু নমনীয়তাৰ অর্থ বহলাই আলােচনা কৰা ।\nউত্তৰ – কিছুমান ধাতু হাতুৰিৰে মৰিয়াই পাতল পাত এচটা বনাব পাৰি ৷ ধাতুৰ এই ধৰ্মকে ঘাত সহনীয়তা বোলে ৷\nধাতুৰ পাত দীঘল কৰি তাঁৰলৈ পৰিবৰ্তন কৰিব পৰা গুণকে নমীয়তা বোলে ৷\nপ্ৰশ্নাৱলী, Page No- 46\n1. ছ’ডিয়াম ধাতু কিয় কেৰাচিন তেলত ডুৱাই ৰখা হয় ?\nউত্তৰ – ছ’ডিয়াম এটা অতি সক্ৰিয় ধাতু ৷ ইয়াক মুক্ত অৱস্থাত ৰাখিলে বায়ুত থকা অক্সিজেনৰ সৈতে ইমান প্ৰৱণতাৰে বিক্ৰিয়া কৰে যে জুই জ্বলি উঠে ৷ সেয়েহে দুৰ্ঘটনা ৰোধ কৰিবলৈ ছ’ডিয়ামক কেৰাচিন তেলত ডুৱাই ৰখা হয় ৷\n2. তলৰ বিক্রিয়াবিলাকৰ ৰাসায়নিক সমীকৰণ লিখা—\n(i) উত্তপ্ত জলীয় বাষ্পৰ লগত আইৰনৰ বিক্রিয়া।\nউত্তৰ :- 3Fe(s) + 4H2O(g) → Fe3O4(s) + 4H2(g)\n(ii) পানীৰ লগত কেলছিয়াম আৰু পটাছিয়ামৰ বিক্রিয়া।\n2K(s) + 2H2O(l) → 2KOH(aq) + H2(g) + তাপশক্তি\n3. A, B, C, D চাৰিটা ধাতু লৈ তলৰ দ্ৰৱণ বিলাকত এটা এটাকৈ দিয়া হৈছিল। ফলাফলবিলাক তলৰ তালিকাত লিপিবদ্ধ কৰা হৈছে।\nধাতু আইৰন (II) ছালফেট কপাৰ(II) ছালফেট জিংক ছালফেট ছিলভাৰ নাইট্ৰেট\nA বিক্ৰিয়া নহয় প্রতিস্থাপন\nB বিক্ৰিয়া নহয়\nC বিক্ৰিয়া নহয় বিক্ৰিয়া নহয় বিক্ৰিয়া নহয় প্রতিস্থাপন\nD বিক্ৰিয়া নহয় বিক্ৰিয়া নহয় বিক্ৰিয়া নহয় বিক্ৰিয়া নহয়\nওপৰৰ তালিকা ব্যৱহাৰ কৰি A B C D ধাতু সম্বন্ধে তলৰ প্রশ্নবিলাকৰ উত্তৰ দিয়া।\n(i) আটাইতকৈ সক্রিয় ধাতু কোনটো ?\nউত্তৰ – B আটাইতকৈ সক্রিয় ধাতু |\n(ii) কপাৰ (ll) ছালফেট লৱণত B ধাতু দিলে কি হ’ব?\nউত্তৰ – কপাৰ (ll) ছালফেট লৱণত B ধাতু দিলে, Bয়ে কপাৰক অপসাৰিত কৰি নতুন যৌগ গঠন কৰিব ৷\n(iii) A B C D ধাতুক সক্রিয়তাৰ নিম্নক্রমত সজোৱা।\nউত্তৰ – B>A>C>D\n4. লঘু হাইড্রক্ল’ৰিক এছিডত (HCl) এটা সক্রিয় ধাতু দিলে কি গেছ উৎপন্ন হয়? আইৰনে লঘু H2SO4ৰ লগত কৰা বিক্রিয়াটোৰ সমীকৰণ লিখা।\nউত্তৰ – লঘু হাইড্রক্ল’ৰিক এছিডত (HCl) এটা সক্রিয় ধাতু দিলে হাইড্ৰ’জেন গেছ উৎপন্ন হয় ৷\nআইৰনে লঘু H2SO4ৰ লগত বিক্রিয়া কৰিলে আইৰন (II)ছালফেট আৰু হাইড্ৰ’জেন গেছ উৎপন্ন হয় ৷\nFe(s)+ H2SO4(aq) → FeSO4(aq) + H2(g)\n5. আইৰন (ll) ছালফেট দ্ৰৱণত যিংক ধাতু দিলে কি দেখিবা? সংঘটিত হােৱা বিক্রিয়াটো সমীকৰণ লিখা।\nউত্তৰ – আইৰন (ll) ছালফেট দ্ৰৱণত যিংক ধাতু দিলে যিংকে আইৰনক অপসাৰিত কৰি যিংক ছালফেট উৎপন্ন কৰিব ৷\nপ্ৰশ্নাৱলী, Page No- 49\n1. (i) ছ’ডিয়াম, অক্সিজেন আৰু মেগনেছিয়ামৰ ইলেক্ট্রন বিন্দু গঠন (electron dot structure) লিখা।\nছ’ডিয়ামৰ ইলেক্ট্রন বিন্দু গঠন –\nঅক্সিজেনৰ ইলেক্ট্রন বিন্দু গঠন–\nমেগনেছিয়ামৰ ইলেক্ট্রন বিন্দু গঠন–\n(ii) ইলেক্ট্রন স্থানান্তৰৰ জৰিয়তে Na2O আৰু MgO ৰ গঠন লিখা।\nNa2O ৰ গঠন :-\nছডিয়ামৰ ইলেকট্ৰনীয় বিন্যাস 2,8,1 | ছডিয়ামে সুস্থিৰ অষ্টক গঠন কৰিবলৈ বহিৰতম কক্ষত থকা ইলেকট্ৰনটো এৰি দি ছ’ডিয়াম কেটায়ন গঠন কৰে ৷\nঅক্সিজেনৰ ইলেকট্ৰনীয় বিন্যাস 2,6 | অক্সিজেনে সুস্থিৰ অষ্টক গঠন কৰিবলৈ দুটা ইলেকট্ৰন গ্ৰহণ কৰি অক্হাইড এনায়ন গঠন কৰে ৷\nছ’ডিয়াম আৰু অক্সিজেনৰ বিক্ৰিয়া ঘটিলে অক্সিজেনে দুটা ছ’ডিয়াম পৰমাণুৰ পৰা সিহঁতৰ বহিৰতম কক্ষত থকা এটাকৈ ইলেকট্ৰন গ্ৰহণ কৰি (মুঠ দুটা) Na2O যৌগ গঠন কৰে ৷\nMgO ৰ গঠন :-\nমেগনেছিয়ামৰ ইলেকট্ৰনীয় বিন্যাস 2.8.2 | মেগনেছিয়ামে সুস্থিৰ অষ্টক গঠন কৰিবলৈ বহিৰতম কক্ষত থকা ইলেকট্ৰন দুটা এৰি দি মেগনেছিয়াম কেটায়ন গঠন কৰে ৷\nঅক্সিজেনৰ ইলেকট্ৰনীয় বিন্যাস 2.6 | অক্সিজেনে সুস্থিৰ অষ্টক গঠন কৰিবলৈ দুটা ইলেকট্ৰন গ্ৰহণ কৰি অক্হাইড এনায়ন গঠন কৰে ৷\nমেগনেছিয়াম আৰু অক্সিজেনৰ বিক্ৰিয়া ঘটিলে অক্সিজেনে দুটা মেগনাছিয়াম পৰমাণুৰ বহিৰতম কক্ষৰ ইলেকট্ৰন দুটা গ্ৰহণ কৰি MgO যৌগ গঠন কৰে ৷\n(iii) এই যৌগটোত থকা আয়নসমূহ কি কি?\nNa2O যৌগটোত থকা আয়নসমূহ হ’ল – Na+ আৰু O2-\nMgO যৌগটোত থকা আয়নসমূহ হ’ল – Mg2+ আৰু O2-\n2. আয়নীয় যৌগৰ গলনাংক কিয় বেছি?\nউত্তৰ :- আয়নীয় যৌগৰ আন্তঃআয়নীয় বিদ্যুৎস্থিতীয় আকৰ্ষণ বল অতি প্ৰবল ৷ ইহঁতক ভাঙি আয়নবোৰ পৃথক কৰিবলৈ ভালেখিনি তাপশক্তিৰ প্ৰয়োজন হয় ৷ সেইবাবে আয়নীয় যৌগৰ গলনাংক বেছি ৷\nপ্ৰশ্নাৱলী, Page No- 53\n1. তলত দিয়া বােৰৰ সংজ্ঞা লিখা।\n(i) মণিক (mineral)\n(ii) আকৰ (ore)\n(iii) খনিজ মল (gangue)\n(i) মণিক (mineral) – পৃথিৱীত মৌল বা যৌগ অৱস্থাত ভূত্বতত পোৱা পদাৰ্থবোৰক খনিজ পদাৰ্থ বা মণিক বোলে ৷\n(ii) আকৰ (ore) – কিছুমান খনিজ পদাৰ্থত কোনো এবিধ ধাতুৰ পৰিমাণ অধিক থাকে আৰু তাৰ পৰা ধাতুবিধ লাভজনকভাৱে আহৰণ কৰিব পাৰি ৷ এই ধৰণৰ খনিজ পদাৰ্থ বিধক আকৰিক বা আকৰ বোলে ৷\n(iii) খনিজ মল (gangue) – খনিৰ পৰা আহৰণ কৰা সময়ত আকৰৰ লগত বহুতো অশুদ্ধি যেনে – মাটি, বালি আদি মিহলি হৈ থাকে ৷ এই অশুদ্ধি বা অপদ্ৰৱ্যবোৰক খনিজ মল বোলে ৷\n2. প্ৰকৃতিত মুক্ত অৱস্থাত পােৱা দুটা ধাতুৰ নাম লিখা।\nউত্তৰ :- প্ৰকৃতিত মুক্ত অৱস্থাত পােৱা দুটা ধাতুৰ নাম হ’ল সোণ আৰু ৰূপ ৷\n3. অক্সাইডৰ পৰা ধাতু উৎপন্ন কৰিবলৈ কি ৰাসায়নিক পদ্ধতি প্রয়ােগ কৰা হয় ?\nউত্তৰ :- অক্সাইডৰ পৰা ধাতু উৎপন্ন কৰিবলৈ বিজাৰন পদ্ধতি প্রয়ােগ কৰা হয় ৷\nধাতু আৰু অধাতু-\nপ্ৰশ্নাৱলী, Page No- 55\n1. যিংক, মেগনেছিয়াম আৰু কপাৰৰ ধাতৱ অক্সাইড তলত দিয়া ধাতুবােৰৰ লগত উত্তপ্ত কৰা হ’ল।\nধাতু যিংক মেগনেছিয়াম কপাৰ\nকোনবিলাক ক্ষেত্ৰত প্রতিস্থাপন বিক্রিয়া ঘটিব?\nযিংক অক্সাইড বিক্ৰিয়া নহয় প্রতিস্থাপন বিক্ৰিয়া নহয়\nমেগনেছিয়াম অক্সাইড বিক্ৰিয়া নহয় বিক্ৰিয়া নহয় বিক্ৰিয়া নহয়\nকপাৰ অক্সাইড প্রতিস্থাপন প্রতিস্থাপন বিক্ৰিয়া নহয়\n2. কোনবােৰ ধাতু সহজে ক্ষয় নহয় ?\nউত্তৰ :- কম সক্ৰিয় ধাতু যেনে সোণ, ৰূপ, কপাৰ ইত্যাদি সহজে ক্ষয় নহয় ৷\nসক্ৰিয়তা শ্ৰেণীৰ তলৰফালে থকা আটাইতকৈ কম সক্ৰিয় ধাতু যেনে- সোণ, ৰুপ আদি ধাতুত সহজে মামৰে নধৰে কিয়নো এই ধাতুসমূহ বায়ুৰ পৰিৱেশত থকা গেছ যেনে- অক্সিজেন, কাৰ্বন ডাই-অক্সাইড আদি), জলীয় বাষ্প(পানী), তৰল এছিড আৰু এলকালি আদিৰ সৈতে সাধাৰণ অৱস্হাত বিক্ৰিয়া নকৰে ৷\n3. সংকৰ ধাতু কি ?\nউত্তৰ :- দুটা বা ততোধিক ধাতু নাইবা এটা ধাতু আৰু এটা অধাতুৰ সমসত্ব মিশ্ৰণক সংকৰ ধাতু বোলে ৷\n1. তলৰ কোনবােৰ ক্ষেত্ৰত প্রতিস্থাপন বিক্রিয়া ঘটিব?\n(a) NaCl ৰ দ্ৰৱ আৰু কপাৰ ধাতু।\n(b) MgCl2 ৰ দ্ৰৱ আৰু এলুমিনিয়াম ধাতু।\n(c) FeSO4 ৰ দ্ৰৱ আৰু ছিলভাৰ ধাতু।\n(d) AgNO3 ৰ দ্ৰৱ আৰু কপাৰ ধাতু।\nউত্তৰ :- (d) AgNO3ৰ দ্ৰৱ আৰু কপাৰ ধাতু।\n2. লােৰ টাৱা (iron frying pan) এখন মামৰে ধৰাৰ পৰা বচাই ৰাখিবলৈ তলৰ কোনটো পদ্ধতি উপযুক্ত হব?\n(a) গ্রীজ ব্যৱহাৰ কৰি\n(b) ৰং ব্যৱহাৰ কৰি\n(c) যিংকৰ প্রলেপ দি\n(d) ওপৰৰ সকলাে\nউত্তৰ :- (c) যিংকৰ প্রলেপ দি\n3. এটা মৌলই অক্সিজেনৰ লগত বিক্রিয়া কৰি উচ্চ গলনাংকৰ যৌগ উৎপন্ন কৰে। যৌগটো পানীত দ্ৰৱণীয়। সম্ভৱপৰ মৌলটো\nউত্তৰ :- (a) কেলছিয়াম\n4. খাদ্যবস্তু ভৰাই ৰখা পাত্ৰবােৰত টিনৰ প্রলেপ দিয়া হয়; যিংকৰ নহয়। কিয়নাে –\n(a) টিনতকৈ যিংক দামী।\n(b) যিংকৰ গলনাংক টিনতকৈ বেছি।\n(c) যিংক টিনতকৈ অধিক সক্রিয়।\n(d) যিংক টিনতকৈ কম সক্রিয়।\nউত্তৰ :- (c) যিংক টিনতকৈ অধিক সক্রিয়।\n5. তােমাক এটা হাতুৰী, এটা বেটাৰী, অলপ তাৰ আৰু এটা ছুইচ দিয়া হ’ল।\n(a) এই বস্তুবােৰ ব্যৱহাৰ কৰি ধাতু আৰু অধাতু কেনেকৈ চিনাক্ত কৰিবা ?\nপৰীক্ষা কৰিবলগিয়া বস্তুটো বেটাৰী, তাৰ, ছুইচ আৰু বাল্বটোৰে সাঁজি উলিওৱা বৰ্তনী এটাত সংযোগ কৰিলে যদি বাল্বটো জ্বলি উঠে বস্তুটো ধাতু আৰু যদি নজ্বলে তেনেহ’লে বস্তুটো অধাতু ৷\nহাতুৰীটোৰে বস্তুটো মৰিয়াই পাতল পাত এচটা বনাব পাৰিলে ই ধাতু আৰু যদি ভাঙে তেনেহ’লে বস্তুটো অধাতু ৷\n(b) ধাতু/অধাতুৰ চিনাক্তকৰণত এই পৰীক্ষাবােৰৰ উপযােগিতা মূল্যাঙ্কন কৰা।\nউত্তৰ :- এনেধৰণৰ পৰীক্ষা ধাতু বা অধাতু চিনাক্তকৰণ কৰিবলৈ অতিশয় উপযোগি ৷ ইয়াত ধাতু আৰু অধাতুৰ দুটা ধৰ্ম প্ৰয়োগ কৰা হৈছে –\n(i) ধাতুবোৰ বিদ্যুতৰ সুপৰিবাহী কিন্তু অধাতুবোৰ বিদ্যুতৰ কুপৰিবাহী ৷\n(ii) ধাতুৰ ঘাতসহনশীল গুণ আছে কিন্তু অধাতুৰ ঘাতসহনশীল গুণ নাই ৷\n6. উভধর্মী অক্সাইড কাক বােলে? দুটা উভধর্মী অক্সাইডৰ উদাহৰণ দিয়া।\nউত্তৰ :- যিবোৰ ধাতৱ অক্সাইডে অম্ল আৰু ক্ষাৰ উভয়ৰে লগত বিক্ৰিয়া কৰি লৱণ আৰু পানী উৎপন্ন কৰে সেইবোৰ ধাতৱ অক্সাইডক উভধর্মী অক্সাইড বোলে ৷\nউভধর্মী অক্সাইডৰ উদাহৰণ হ’ল :- এলুমিনিয়াম অক্সাইড(Al2O3) আৰু জিংক অক্সাইড(ZnO) ।\n7. দুটাকৈ ধাতুৰ নাম লিখা যিয়ে লঘু এছিডৰ পৰা হাইড্রজেন অপসাৰণ কৰে আৰু যিয়ে নকৰে।\nউত্তৰ :- লঘু এছিডৰ পৰা হাইড্রজেন অপসাৰণ কৰা দুটা ধাতুৰ নাম -ছডিয়াম (Na) আৰু এলুমিনিয়াম (Al) ৷\nলঘু এছিডৰ পৰা হাইড্রজেন অপসাৰণ কৰিব নোৱাৰা দুটা ধাতুৰ নাম – চিলভাৰ (Ag) আৰু মাৰকিউৰি(Hg) ৷\n8. M ধাতুৰ বৈদ্যুতিক শােধনৰ বেলিকা এনড, কেথ’ড আৰু বিদ্যুৎ বিশ্লেষ্য কি ল’ব লাগিব ?\nM ধাতুৰ বৈদ্যুতিক শােধনৰ বেলিকা,\nএনড হ’ব – অশুদ্ধ ধাতু M\nকেথ’ড হ’ব – বিশুদ্ধ ধাতু M ৰ এচলা পাত\nবিদ্যুৎ বিশ্লেষ্য হ’ব – M ধাতুৰ লৱণৰ দ্ৰৱ ৷\n9. প্রত্যুষে সৰু চামুচ এখনত ছালফাৰ গুড়ি লৈ উত্তাপিত কৰিলে। উদ্ভৱ হােৱা গেছটো তেওঁ কাষৰ চিত্ৰত দেখুৱা ধৰণে এটা পৰীক্ষানলী ওলোটাকৈ ধৰি সংগ্ৰহ কৰিলে।\n(a) (i) শুষ্ক লিটমাচ কাগজৰ লগত\n(ii) সিক্ত লিটমাচ কাগজৰ লগত গেছটোৰ বিক্রিয়া কেনে হ’ব ?\n(b) ইয়াত বিক্রিয়াটোৰ সন্তুলিত সমীকৰণ লিখা।\nউত্তৰ :- অক্সিজেনৰ উপস্থিতিত ছালফাৰৰ গুড়ি উত্তপ্ত কৰিলে ছালফাৰ ডাই অক্সাইড গেছ উৎপন্ন হয় ৷\nS(s) + O2(g)→ SO2(g)\na) (i) উদ্ভৱ হােৱা ছালফাৰ ডাই অক্সাইড গেছে শুষ্ক লিটমাচ কাগজৰ লগত কোনো বিক্ৰিয়া নকৰে ৷\n(ii) উদ্ভৱ হােৱা ছালফাৰ ডাই অক্সাইড গেছে সিক্ত লিটমাচ কাগজৰ লগত বিক্ৰিয়া কৰিলে লিটমাচ কাগজখন নীলাৰ পৰা ৰঙা হ’ব৷ ইয়াৰ কাৰণ হ’ল ছালফাৰ ডাই অক্সাইডে পানীৰ লগত বিক্ৰিয়া কৰিলে ছালফাৰাচ এছিড(H2SO3 ) উৎপন্ন কৰে ৷\nb) বিক্ৰিয়াটোৰ সন্তুলিত সমীকৰণ –\nSO2(g) + H2O(l) → H2SO3(g)\n10. লােত মামৰ ধৰা ৰােধ কৰিবলৈ দুটা উপায় বর্ণনা কৰা।\nউত্তৰ :- লােত মামৰ ধৰা ৰােধ কৰিবলৈ দুটা উপায় –\n(i) লােত মামৰ ধৰা ৰােধ কৰিবলৈ লোৰ বস্তুবোৰ ৰঙ কৰিব লাগে ৷\n(ii) যিংকৰ আৱৰণ বা দস্তালেপন কৰিও লোত মামৰে ধৰা ৰোধ কৰিব পাৰি ৷\n11. অক্সিজেনৰ লগত বিক্রিয়া কৰি অধাতু বিলাকে কেনে অক্সাইড উৎপন্ন কৰে?\nউত্তৰ :- অক্সিজেনৰ লগত বিক্রিয়া কৰি অধাতু বিলাকে আম্লিক নাইবা প্ৰশম অক্সাইড উৎপন্ন কৰে ৷\n12. কাৰণ দর্শোৱা\n(a) গহনা তৈয়াৰ কৰিবলৈ প্লেটিনাম, গল্ড আৰু ছিলভাৰ ব্যৱহাৰ কৰা হয়।\nউত্তৰ :- গহনা তৈয়াৰ কৰিবলৈ ধাতু ঘাতসহনশীল আৰু নমনীয় হোৱা প্ৰয়োজন ৷ প্লেটিনাম, গল্ড আৰু ছিলভাৰ ধাতুৰ ভিতৰত আতাইতকৈ ঘাতসহনশীল ৷ ইহঁতৰ নমনীয়তা গুণ আন ধাতুৰ তুলনাত বেছি ৷ ইয়াৰ উপৰিও ইহঁত সহজে কাৰো লগত বিক্ৰিয়া নকৰে ৷ সেইবাবে ইহঁতক গহনা তৈয়াৰ কৰিবলৈ ব্যৱহাৰ কৰা হয়।\n(b) ছডিয়াম, পটাছিয়াম আৰু লিথিয়াম ধাতু তেলত ডুবাই ৰখা হয়।\nউত্তৰ :- ছ’ডিয়াম, পটাছিয়াম আৰু লিথিয়াম অতি সক্ৰিয় ধাতু ৷ ইহঁতক মুক্ত অৱস্থাত ৰাখিলে বায়ুত থকা অক্সিজেনৰ সৈতে ইমান প্ৰৱণতাৰে বিক্ৰিয়া কৰে যে জুই জ্বলি উঠে ৷ সেয়েহে দুৰ্ঘটনা ৰোধ কৰিবলৈ ছডিয়াম, পটাছিয়াম আৰু লিথিয়াম তেলত ডুৱাই ৰখা হয় ৷\n(c) এলুমিনিয়াম যথেষ্ট সক্রিয় ধাতু তথাপি ইয়াক ৰন্ধনত ব্যৱহাৰ কৰা বৰ্তন তৈয়াৰ কৰিবলৈ ব্যৱহাৰ কৰা হয়।\nউত্তৰ :- বৰ্তন তৈয়াৰ কৰিবলৈ এলুমিনিয়াম এটা উৎকৃষ্ট ধাতু ৷ ইয়াৰ ওজন পাতল আৰু ইহঁত তাপৰ সুপৰিবাহী ৷ ই অতি সক্ৰিয় যদিও ইয়াক বৰ্তনত ব্যৱহাৰ কৰিব পাৰি কাৰণ এলুমিয়ামে বায়ুত থকা অক্সিজেনৰ লগত বিক্ৰিয়া কৰি এলুমিয়াম আক্সাইডৰ এটা তৰপ সৃষ্টি কৰে ৷ উক্ত তৰপে এলুমিয়াম আৰু অক্সিজেনৰ বিক্ৰিয়া ৰোধ কৰে ৷\n(d) ধাতু নিষ্কাশনৰ সময়ত কার্বনেট আৰু ছালফাইড আকৰ অক্সাইডলৈ ৰূপান্তৰ কৰা হয়।\nউত্তৰ :- কার্বনেট আৰু ছালফাইড আকৰৰ তুলনাত অক্সাইড আকৰৰ পৰা ধাতু নিষ্কাশন সহজ ৷ সেইবাবে ধাতু নিষ্কাশনৰ সময়ত কার্বনেট আৰু ছালফাইড আকৰ অক্সাইডলৈ ৰূপান্তৰ কৰা হয়।\n13. চেকা লগা কপাৰৰ পাত্র নেমু বা তেতেলী (tamarind) ৰসেৰে পৰিষ্কাৰ কৰা দেখিছানে? পাত্রবিলাক পৰিষ্কাৰ কৰিবলৈ টেঙাজাতীয় বস্তু কিয় ব্যৱহাৰ কৰে?\nউত্তৰ :- কপাৰৰ পাত্র বেছি দিন ব্যৱহাৰ নকৰিলে কপাৰে বায়ুত থকা অক্সজিনৰ সৈতে বিক্ৰিয়া কৰি কপাৰ কাৰ্বনেট উৎপন্ন কৰে ৷ ই পাত্ৰটোৰ উজ্বলতা হ্ৰাস কৰে ৷ নেমু বা তেতেলীৰ ৰসত চাইট্ৰিক এছিড থাকে ৷ টেঙাৰ ৰস ব্যৱহাৰ কৰিলে তাত থকা এছিডে ক্ষাৰকীয় কপাৰ কাৰ্বনেটক প্ৰসমীত কৰি কপাৰ কাৰ্বনেটৰ তৰপটো নোহোৱা কৰে ৷ সেইবাবে কপাৰৰ পাত্ৰবিলাক পৰিষ্কাৰ কৰিবলৈ টেঙাজাতীয় বস্তু ব্যৱহাৰ কৰে ৷\n14. ৰাসায়নিক ধৰ্মৰ ভিত্তিত ধাতু আৰু অধাতুৰ পার্থক্য লিখা ?\nউত্তৰ :- ৰাসায়নিক ধৰ্মৰ ভিত্তিত ধাতু আৰু অধাতুৰ পার্থক্য সমূহ তলত উল্লেখ কৰা হ’ল –\n1. ধাতুবোৰ বিদ্যুৎ ধণাত্মক ৷ 1. অধাতুবোৰ বিদ্যুৎ ঋণাত্মক ৷\n2. ধাতুৰ অক্সাইডৰ প্ৰকৃতি ক্ষাৰকীয় ৷ 2. অধাতুৰ অক্সাইডৰ প্ৰকৃতি এছিডীয় ৷\n3. ধাতুৰ ক্ল’ৰাইডবোৰ অয়নীয় যৌগ ৷ 3. আধাতুৰ ক্ল’ৰাইডবোৰ সহযোজী যৌগ ৷\n4. লঘু এছিডৰ পৰা হাইড্ৰ’জেন অপসাৰিত কৰে ৷ 4. লঘু এছিডৰ পৰা হাইড্ৰ’জেন অপসাৰিত নকৰে ৷\n5. ধাতুবোৰ ভাল বিজাৰক ৷ 5. অধাতুবোৰ ভাল জাৰক ৷\n6. পানীৰ লগত বিক্ৰয়া কৰিলে ধাতৱ অক্সাইড আৰু হাইড্ৰাইড উৎপন্ন কৰে ৷ 6. পানীৰ লগত বিক্ৰয়া নকৰে ৷\n15. এজন ভণ্ড মানুহ স্বর্ণকাৰৰ ভাও ধৰি ঘৰে ঘৰে ঘূৰি ফুৰিছিল। তেওঁ ম্লান পৰি যােৱা অলঙ্কাৰৰ চিকমিকনি পুনৰ ঘূৰাই অনাৰ প্রতিশ্রুতি দি ফুৰিছিল। এগৰাকী মহিলাই কোনাে সন্দেহ নকৰি হাতৰ খাৰুযােৰ খুলি তেওঁক দিছিল। মানুহজনে খাৰুযােৰ এটা বিশেষ দ্ৰাৱকত ডুবাই ধৰিছিল। খাৰুযােৰ নতুনৰ লেখিয়াকৈ উজ্জ্বল হৈ পৰিছিল; পিছে খাৰুযােৰৰ ওজন বহুখিনি কমি গৈছিল। মহিলাগৰাকী অপ্রস্তুত হৈ পৰিছিল আৰু অনর্থক বাকবিতণ্ডাৰ মূৰকত মানুহজন সেই ঠাইৰ পৰা পলাইছিল। মানুহজনে ব্যৱহাৰ কৰা দ্ৰাৱকটো কি আছিলে অনুমান কৰি কব পাৰিবা নে?\nউত্তৰ :- মানুহজনে ব্যৱহাৰ কৰা দ্ৰাৱকটো অম্লৰাজ আছিল ৷\nঅম্লৰাজ হ’ল 3:1 অনুপাতত গাঢ় HCl আৰু গাঢ় HNO3 ৰ সদ্যপ্ৰস্তুত মিশ্ৰণ ৷\n16. গৰম পানীৰ জলাধাৰ (hot water tanks) তৈয়াৰ কৰিবলৈ কপাৰ ব্যৱহাৰ কৰা হয়। কিন্তু ষ্টিল (আইৰনৰ সংকৰ ধাতু) ব্যৱহাৰ কৰা নহয়। কিয় ?\nউত্তৰ :- কপাৰে গৰম পানী বা বাষ্পৰ লগত বিক্ৰিয়া নকৰে কিন্তু ষ্টিলে কৰে ৷ সেইবাবে গৰম পানীৰ জলাধাৰ (hot water tanks) তৈয়াৰ কৰিবলৈ কপাৰ ব্যৱহাৰ কৰা হয় কিন্তু ষ্টিল ব্যৱহাৰ কৰা নহয়।\nSEBA Class 10 Social Science Chapter2Notes মহাত্মা গান্ধী আৰু ভাৰতৰ স্বাধীনতা সংগ্ৰাম\nঅসমত ব্ৰিটিছ বিৰোধী জাগৰণ আৰু কৃষক বিদ্ৰোহ | Class 10 SEBA Social Science Chapter 3\nByBijit Kalita\t February 2, 2022 March 9, 2022\nপ্ৰশ্নাৱলী, Page No- 193 1. আমাৰ পৃথিৱীৰ বায়ুমণ্ডল শুক্ৰ আৰু মংগল গ্রহৰবায়ুমণ্ডলৰ মাজত পার্থক্য কেনে ধৰণৰ ? উত্তৰ :- আমাৰ পৃথিৱীৰ বায়ুমণ্ডল বায়ুৰ উপাদানৰ ক্ষেত্ৰত শুক্ৰ আৰু মংগল গ্রহৰ বায়ুমণ্ডলৰ পৰা পৃথক ৷ পৃথিৱীৰ বায়ুত নাইট্ৰ’জেন, অক্সিজেন, কম পৰিমাণৰ কাৰ্বনডাই অক্সাইড আৰু জলীয় বাষ্প মিহলি হৈ থাকে কিন্তু শুক্ৰ আৰু মংগল গ্রহৰ বায়ুমণ্ডলত বহুত বেছি পৰিমাণৰ কাৰ্বনডাই অক্সাইড গেছ…\nRead More প্ৰাকৃতিক সম্পদ | অধ্যায় – 14 | বিজ্ঞান – নৱম শ্ৰেণীContinue\nClass 10 | Hindi | seba notes\nसमाचार पत्र | हिंदी निबंध | Seba Class 10 Hindi Essay\nByBijit Kalita\t December 21, 2021 March 9, 2022\nप्रस्तावना : समाचार पत्र एक ऐसा साधन है जो हमें देश और विदेशों में घटित घटनाओं की जानकारी देता है। घर बैठे ही आसानी से हम उन घटनाओं को समाचार पत्र के जरिए प्राप्त कर लेते हैं। समाचार पत्र को अखबार भी कहा जाता है। किसी भी देश के लिए समाचार पत्र ही संचार का…\nRead More समाचार पत्र | हिंदी निबंध | Seba Class 10 Hindi EssayContinue\nশক্তিৰ উৎসসমূহ | দশম শ্ৰেণী | বিজ্ঞান | অধ্যায় 14\nByBijit Kalita\t August 22, 2021 December 23, 2021\nইয়াত অসমীয়া মাধ্যমৰ দশম শ্ৰেণীৰ সাধাৰণ বিজ্ঞানৰ অধ্যায় – 14 : শক্তিৰ উৎসসমূহ (Source of Energy) পাঠটোৰ প্ৰশ্নাৱলী, অনুশীলনী আৰু কিছুমান অতিৰিক্ত প্ৰয়োজনীয় প্ৰশ্ন আলোচনা কৰা হৈছে। প্ৰশ্নাৱলী, Page No- 243 1. শক্তিৰ ভাল উৎস কি? উত্তৰ :- শক্তিৰ ভাল উৎস সেইটোৱেই হ’ব – যিটোৱে প্ৰতি একক আয়তন বা ভৰৰ বিনিময়ত সৰহ পৰিমানৰ কাৰ্য কৰে…\nRead More শক্তিৰ উৎসসমূহ | দশম শ্ৰেণী | বিজ্ঞান | অধ্যায় 14Continue\nইয়াত অসমীয়া মাধ্যমৰ দশম শ্ৰেণীৰ সাধাৰণ বিজ্ঞানৰ অধ্যায় –7: নিয়ন্ত্ৰণ আৰু সমন্বয় (Control and Coordination) পাঠটোৰ প্ৰশ্নাৱলী, অনুশীলনী আৰু কিছুমান অতিৰিক্ত প্ৰয়োজনীয় প্ৰশ্ন আলোচনা কৰা হৈছে। প্রশ্নাৱলী, Page No – 119 1. প্ৰতীপ ক্ৰিয়া আৰু খোজ কঢ়াৰ মাজত পাৰ্থক্য কি ? উত্তৰ :- প্ৰতীপ ক্ৰিয়া আৰু খোজ কঢ়াৰ মাজৰ পাৰ্থক্য সমূহ তলত উল্লেখ…\nRead More নিয়ন্ত্ৰণ আৰু সমন্বয় | দশম শ্ৰেণী | বিজ্ঞান | অধ্যায় 7Continue


নংগ্ৰিয়াট লিভিং ৰুট ব্ৰিজ আৰু ৰেইনবো ফল-জিতাদিত্য নাৰ্জাৰী - The Cross Current\nBy The CrossCurrent Bureau\t On Aug 23, 2020\n“মই যিমান পাৰি দ্ৰুত গতিৰে নামি গৈ আছোঁ কিন্তু আৰু কিমান যাব লাগিব বুজি পোৱা নাই। সন্মুখত এখন ওলোমা দলং আৰু দলঙৰ ওপৰত দুজনী স্থানীয় (যেন লগা) ছোৱালী। তেওঁলোকেও মোৰ পিনে ঘূৰি চাই আছে। গতিকে মই আগবাঢ়ি গৈ সুধিলোঁ, আৰু কিমান দূৰ?\nতেতিয়াহে বুজি পালোঁ যে তেওঁলোকো স্থানীয় নহয়। মালয়াছিয়াৰ পৰা অহা! তেওঁলোকেও মোক স্থানীয় লোক বুলি ভাবি একেটা প্ৰশ্ন কৰিবলৈ ৰখি আছিল!”\nনংগ্ৰিয়াটলৈ যোৱাটো চক্ৰব্যুহত সোমোৱাৰ দৰে। গৈ পোৱাটো ইমান টান নহয় কিন্তু বহু তললৈ নামি যাব লগে আৰু উভতি কেনেকৈ আহিব সেই চিন্তাই মনটো ভাৰক্ৰান্ত কৰি তোলে। আন ট্ৰেকত আপুনি ওপৰলৈ উঠি যায়, ইয়াত নামি যায় আৰু উঠি অহাটো বেছি কষ্টকৰ যেন লাগে। যিকিনহওক, মই ৰাতিপুৱা চেৰাপুঞ্জীৰ হমষ্টেটোত ব্ৰেকফাষ্ট কৰি শ্বেয়াৰ্ড গাড়ী এখন ধৰি টিৰ্ণা বুলি ঠাইখন পালোঁ। এইখিনি ৰাস্তা ৪০-৪৫ মিনিটমান লাগে আৰু ট্ৰেক ইয়াৰ পৰা আৰম্ভ হয়।\nমই ট্ৰেক আৰম্ভ কৰি নামি গৈ গাঁও এখন পাৰ হৈ নীলা সেউজীয়া নদীখন পালোঁ যত উপৰোক্ত মালয় পৰ্য্যটক দুজনী ৰৈ আছিল। দলং খন পাৰ হোৱাৰ পিছত অৱশ্যে বেছি সময় নালগিল আৰু আমি ১৫-২০ মিনিটত নংগ্ৰিয়াট পাই গলো ।\nআগতে ইয়ালৈ বেছি মানুহ নাহিছিল যদিও যোৱা ৪-৫ বছৰত নংগ্ৰিয়াটৰ জনপ্ৰিয়তা যথেষ্ট বৃদ্ধি পাইছে। গাঁৱৰ মানুহখিনিও পৰ্য্যটনৰ বাবে লাভবান হৈছে। মই এখন হমস্টেত ৰূম এটা লৈ বেগটো থৈ ওলাই অহিলো।\nগোটেই গাঁওখন গঢ়ি উঠিছে এখন সৰু নদী আৰু তাৰ উপৰত ওলমি থকা লিভিঙ ৰুট ব্ৰীজ খনৰ চৌপাশে। মেঘলয়ৰ আন বহু ঠাইত এইধৰণৰ গছৰ শিপাৰে বনোৱা দলং আছে কিন্তু নংগ্ৰিয়াটৰখন হল দুখলপীয়া আৰু সেইকাৰণে বহুতে তাকে চাবলৈ ইয়ালৈ আহে।\nমই ৰুট ব্ৰিজখন চাই কেইটামান ফটো তুলিলো কিন্তু ভিৰ যথেষ্ট আছিল, বিশেষকৈ সপৰিয়ালে অহা লোকসকলে গোটেই ঠাইখিনি ভৰাই পেলোৱাজেন লাগিল। কথাটো কলে বহুতে ভাল নাপায় কিন্তু মই সাধাৰণতে সৰু লৰা ছোৱালীৰ লগত মিলিব নোৱাৰোঁ। গতিকে সেই ঠাইত বেছি সময় নাথাকি মই পিছদিনা কৰিম বুলি ভবা কামফেৰা সেইদিনাই কৰি পেলোৱাটোৱে ঠিক যেন লাগিল।\nগতিকে, এতিয়া আৰম্ভ হল দ্বিতীয় পৰ্য্যায়, ৰেইনবো ফলছ লৈ। এই জলপ্ৰপাত টো গাঁৱৰ পৰা ৪ কিলোমিটাৰ দূৰত আৰু এইবাৰ নামি যোৱাৰ সলনি ট্ৰেকিং কৰি উঠি যাব লাগিব। সেইবাবেই ৰুট বৃজত থকা বেছিভাগ পৰিয়াল এইফালে যোৱাৰ সম্ভাৱনা কম।\nমই প্ৰথমে এখন দোকানত কিবা অলপ খাই লৈ দোকানিজনকে এই বিষয়ে সুধিলো। তেওঁ কলে ডেৰ ঘণ্টামান গৈ পাওঁতে লাগিব। সাধাৰণতে ভিতৰুৱা ঠাইত সঠিক ইনফৰ্মেশন পোৱা নাযায়। ইতিমধ্যে ১ টা বাজি ছিল। তথাপি মই তাত বহি পিছদিনালৈ অপেক্ষা কৰাতকৈ ৰিস্ক লৈ আগবাঢ়ি গলোঁ।\nনংগ্ৰিয়াটৰ পিছত আৰু কোনো গাওঁ চকুত নপৰিল। ক্ৰমান্বয়ে ওপৰলৈ উঠি যোৱা বাটটোৰ কাষেৰে বৈ আহিছে এখন নদী। আচলতে এই নদীখনেই আহে জলপ্ৰপাতৰ পৰা। গতিকে নদীৰ পাৰে পাৰে উঠি গৈ থাকিলে আপুনি গন্তব্য স্থান পাই যাব।\nপৰ্বতীয় নদী বোৰৰ এটা বিশেষ নীলা সেউজীয়া ৰং থাকে। সেইটো মই বহু ঠাইত দেখা পাইছোঁ কিন্তু মেঘালয়ত এই ৰং সকলোতকৈ বেছি উজ্জ্বল যেন লাগে। গতিকে ট্ৰেকটো অলপ কষ্টকৰ হলেও মই সেই দৃশ্য উপভোগ কৰি আগবাঢ়ি গৈ থাকি লোঁ। মাজতে এঠাইত নদীখনে অলপমান বহল জাগা পাই “চুইমিং পুল” এখন গঢ়ী তুলিছে। বহুতে ইয়াত সাতুৰিব আহে (ফটো বহুত দেখিছোঁ) কিন্তু সেই সময়ত কোনো নাছিল। ময়ো তাত সময় নষ্ট নকৰি আগবাঢ়ি গলোঁ।\nদোকানিজনৰ খবৰ কিন্তু ভুল নাছিল। ঠিক ডেৰ ঘণ্টাৰ পিছত মই শব্দ এটা শুনিবলৈ আৰম্ভ কৰিলোঁ। এই শব্দৰ মানে হল জলপ্ৰপাত এটা কাষতে আছে। আৰু ৫ মিনিটমান পিছত অৱশেষত চকুত পৰিল সেই বিশাল জলপ্ৰপাত।\nৰেইনবো ফল নামটো দিয়া হৈছে কাৰণ বতৰ ফৰকাল হলে ইয়াৰ ওপৰত এটা ৰামধেনু দেখা যায়। কিন্তু সেই সময়ত আকাশখনৰ ডাৱৰীয়া হৈ পৰাত মই ৰামধেনু দেখা নাপালোঁ যদিও জলপ্ৰপাতৰ দৃশ্যই মোৰ কাৰণে যথেষ্ট আছিল। ইতিমধ্যে আৰু দুই এজন পৰ্য্যটক আহি পাইছিল যদিও বেছি মানুহ নাছিল। গতিকে শান্তিৰে মই তাত দুঘণ্টা মান বহি থাকিলো।\nউভতি অহাটো ইমান কঠিন নাছিল আৰু মই আবেলি ৫ টা মানত ঘূৰি আহি নংগ্ৰিয়াটৰ হমস্টে পালোঁ। সেই ৰাতি কাৰেণ্ট নাছিল কিন্তু দিনটোৰ পৰিশ্ৰমৰ পিছত ভাল টোপনি আহিল।\nপিছদিনা পুৱা অলপ কষ্ট হল যদিও মই বেছি সমস্যা নোহোৱাকৈ উঠি আহি টির্ণা পালোঁ কিন্তু আছল সমস্যা তাৰ পিছতহে আৰম্ভ হল। নংগ্ৰিয়াটত ফোন বা ইণ্টাৰনেট ভালকৈ কাম নকৰে গতিকে বাহিৰত কি হৈ আছে গম পোৱা নাযায়। এতিয়া ওপৰলৈ উঠিহে গম পালো যে আগদিনা শ্বিলঙত সাম্প্ৰদায়িক সংঘৰ্ষ আৰম্ভ হৈছে। গতিকে যাতায়াত বন্ধ আৰু ইণ্টাৰনেট কাটি দিয়া হৈছে!\nআন কিছুমান পৰ্য্যটকক লৈ অহা অসমীয়া ড্ৰাইভাৰ এজনে মোক চেৰাপুঞ্জীলৈ লিফট দি দিলে আৰু মই আকৌ ৰাতিটো তাতে কটালো। পিছদিনা কেইজনমান দক্ষিণ ভাৰতীয় পৰ্য্যটকৰ গাড়ীত লিফট লৈ মই গুৱাহাটী পালোঁ। মোৰ আন কিছুমান প্লেন আছিল যিবোৰ বাদ দিব লগা হল। কিন্তু অকলশৰীয়া বেকপেকিঙত এনেকুৱা ঘটনা হৈ থাকে।\n(জিতাদিত্য নাৰ্জাৰী এজন প্ৰতিস্থিত ভ্ৰমণ লেখক। তেখেতৰ অন্যান্য লেখা সমূহ পঢ়িবলৈ এই লিংকটোত ক্লিক কৰক https://travellingslacker.com/nongriat-trek-double-decker-living-root-bridge-rainbow-falls/)\nশ্বাহীনবাগৰ প্ৰতিবাদকাৰীৰ বিজেপিত যোগদানক লৈ অস্বস্তিত গেৰুৱা দলটো


ককা৷-“মোৰ বাপুকণ ঔ?”\nককা৷-“আজি এটা ৰাক্ষসৰ সাধু শুনিবি নে?”\nনাতি৷-“শুনিম শুনিম,কোৱা ককা-দেউতা কোৱা৷”\nককা৷-“ভয় নেখাৱ তো?”\nনাতি৷-“নাখাওঁ ককা-দেউতা কোৱা৷”\nককা৷-“শুন তেন্তে”বুলি ককাই আৰম্ভ কৰিলে,- এহাল বুঢ়া-বুঢ়ী আছিল৷ সিহঁতৰ বহুত ধন-সম্পত্তি আছিল, কিন্তু ল’ৰা-ছোৱালী নাছিল৷ সেইদেখি সিহঁতৰ মনত বৰ দুখ৷ এক-দিনা-প্ৰতি এটা ৰাক্ষসে পণ্ডিতৰ ভেশ ধৰি সেই বুঢ়া-বুঢ়ীৰ ঘৰত ওলালহি৷ বুঢ়াই পণ্ডিতক বহিবলৈ ডুখৰি-পীৰা এখন দি বহুৱালে৷ বুঢ়াৰ ল’ৰা-ছোৱালী নোহোৱাৰ কথা শুনি পণ্ডিতে গণিবলৈ ধৰিলে৷ ভালেখিনি পৰ সি গণি-পঢ়ি ক’লে যে, তেওঁক বুঢ়াই এটা দমৰা গৰু দান কৰিলেই বুঢ়াৰ যঁজা ল’ৰা হ’ব, আৰু তাৰে বৰ ল’ৰাটো সিহঁতে তেওঁক দিব লাগিব৷ পণ্ডিতৰ কথা শুনি হৰ্ষ-বিষাদ দুইকো লভি পণ্ডিতক দমৰা গৰু এটা দিলে আৰু উপজিলে বৰ ল’ৰাটো দিবলৈ সইত খাই সৈ কাঢ়িলে৷ পণ্ডিত ৰাক্ষসে দমৰা গৰুটো লৈ গুচি গৈ তাৰ ঘৰ পাই পেট ভৰাই খালে৷\nইয়াৰ এবছৰৰ মূৰত বুঢ়ীৰ যঁজা ল’ৰা দুটা উপজিল৷ ল’ৰা দুটা ডাঙৰ হ’লত চহকী বুঢ়াই অনেক ধন ভাঙি দুইকো লেখা-পঢ়া শিকোৱালে৷ লেখা-পঢ়াৰ লগে লগে সিহঁতে কাঁড়, ধনু, যাঠি, জোং আদি ধৰিবলৈকো শিকিলে আৰু অলপ কালৰ ভিতৰতে সেই বিদ্যাতো সিহঁত পৈণত হৈ উঠিল৷ সৰু ল’ৰাটোৱে সেইবোৰ বিদ্যাৰ উপৰিও ৰাক্ষসী বিদ্যাও শিকিলে৷\nদুইটা ল’ৰা ডাঙৰ-দীঘল হ’ল৷ এদিন সেই পণ্ডিত বুঢ়া-বুঢ়ীৰ আগৰ কথা সুঁৱৰি অগত্যা তেওঁক ল’ৰাটো দিলে৷ পণ্ডিতৰ লগত ল’ৰাটো যাবৰ সময়ত সি ভায়েকক কৈ গ’ল, যে “মই এজোপা তুলসী গছ ৰুই থৈছো৷ তই যেতিয়া দেখিবি যে সেই তুলসীজোপাৰ পাতবোৰ জঁয় পৰি মৰি গৈছে তেতিয়াই বুজিবি যে মই মৰিলোঁ৷” ইয়াকে ভায়েকক কৈ সি পণ্ডিতৰ লগত গুচি গ’ল৷\nপণ্ডিতে ল’ৰাটো লগত লৈ গৈ গৈ এখন মহা অৰণ্য পালেগৈ৷ সেই অৰণ্যৰ ভিতৰতে সেই পণ্ডিত ৰাক্ষসৰ ঘৰ৷ তাৰ ঘৰ পাবলৈ অলপমান বাট থাকোঁতেই, পণ্ডিতে লৰাটোক এজোপা বৰ গচৰ তলত বহুৱাই থৈ ক’লে, “বোপা তুমি এইখিনিতে অলপ বহি জিৰোৱাঁ, ওচৰতে মোৰ এটা কাম আছে, মই সাউৎকৰে সেইটো কৰি আহোঁ৷” এই বুলি ৰাক্ষস গ’লতে ল’ৰাটোৱে কি কথা কি বতৰা বুলি উৱাদিহ লবলৈ, পণ্ডিতে নেদেখাকৈ তাৰ পাছে পাছে গ’ল৷ কিছুমান দূৰ গৈয়েই ল’ৰাটোৱে কিছুমান মানুহ, গৰু আৰু ঘোঁৰা হাড়-মূৰ দেখিবলৈ পালে৷ সেইবোৰ দেখি তাৰ মনত সন্দেহ হ’ল, যে কথা কিবাহে; পণ্ডিত মানুহ নহয়, ৰাক্ষসহে৷ তেতিয়া সি ভয়ত ঠক্‌ঠক্ কৰে কঁপিবলৈ ধৰিলে৷ এনেতে মৰা মানুহৰ মূৰবিলাকে ল’ৰাটোক মাত লগালে-“ক’ৰ মানুহ ক’লৈ আহিছ?” ল’ৰাটোৱে আচৰিত হৈ মূৰবোৰৰ ফালে চাই থাকিলত, মূৰবোৰে আকৌ মাত লগালে, “ক’ৰ মানুহ ক’লৈ আহিছ, বেগেতে ক; নহলে মৰিবি এতিয়া৷” ল’ৰাটোৱে এই কথা শুনি সিহঁতক আগৰপৰা গুৰিলৈকে তাৰ সকলোবিলাক কথা ক’লত মূৰবিলাকে তাক ক’লে,-“এইখন ৰাক্ষসৰ দেশ৷ তই যিটো পণ্ডিতৰ লগত আহিছ, সি মানুহ নহয়, ৰাক্ষস হে৷ সি আমাকো তোৰ দৰে ছলি আনি খালে৷ সি নৈত গা ধুবলৈ গৈছে, এতিয়াই উভতি আহি তোক খাই পেলাব৷ যদি তই তৎক্ষণাৎ পলাই যাব পাৰ, তেন্তে সাৰিব পাৰিবি; নহলে তোৰো আমাৰ দশাই লগ হব যদি লৰালৰিকৈ পলাব নোৱাৰ, তেন্তে আৰু এটা বুধি আছে৷ তই জানো সাহ কৰি ৰাক্ষসটো কাটিব পাৰিবি? তোৰ গাত বল আছে নে? যদি আছে, তেন্তে কওঁ শুন,- সেই ঘৰটোৰ ভিতৰতে বেৰত আঁৰি থোৱা খাণ্ডা এখন আছে৷ তাৰেই সি আমাৰ মূৰ কাটিছিল, তোৰও কাটিব৷ তই যদি সেই খাণ্ডাখন লৈ সেই ঘৰৰ দুৱাৰচকুত লুকাই থাকি, সি ঘৰ সোমাওঁতেই তৰ্কিব নোৱাৰাকৈ কোব মাৰি তাৰ মূৰটো কাটিব পাৰ, তেন্তে ৰক্ষা পৰিবি, নতুবা তোৰ ফালে সাং৷” মূৰবোৰৰ কথা শুনি ল’ৰাটোৱে পাৰিম বুলি ক’লত, সিহঁতে আকৌ ক’লে, “তেন্তে তই ৰাক্ষসটোক কাটিয়েই তাৰ মূৰৰ তেজ অলপমান আনি যদি আমাৰ মূৰতও চটিয়াই দিয়, তেন্তে আমিও জী আগৰ নিচিনা হ’ম৷” ল’ৰাটোৱে সেইতোও কৰিবলৈ গাত লৈ ঘৰ সোমা খাণ্ডাকন লৈ দুৱাৰ-চুকত লুকাই থাকিল৷ এনেতে ৰাক্ষসে গা-পা ধুই আহি ঘৰ সোমাবলৈ গ’ল৷ যেই সি দুৱাৰদলিত ভৰি দিলে, ল’ৰাটোৱে বিজুলীসঞ্চাৰে আহি খাণ্ডাখনেৰে কোব মাৰি তাৰ মূৰটো কাটি মাটিত পেলালে; আৰু তেতিয়াই তাৰ তেজ লৈ সেই মূৰবোৰৰ ওপৰত চটিয়াই দিলত, সিহঁত একোটা দিব্য পুৰুষ হৈ উঠি বহিল৷ তেতিয়া সিহঁত আটাইবোৰে ল’ৰাটোক আকোঁৱাল মাৰি ধৰি সন্তোষ জনাই তাৰ শলাগ লৈ নিজৰ নিজৰ ঘৰলৈ গুচি গ’ল৷\nইয়াৰ পিছত ল’ৰাটোৱে ৰাক্ষসৰ ঘোৰাশালৰ পৰা তাজী ঘোৰা এটা লৈ তাৰ পিঠিত উঠি সেই অৰণ্যৰ মাজেদিয়েই আহিবলৈ ধৰিলে৷ আহি থাকোঁতে আহি থাকোঁতে সি আৰু এখন ৰাক্ষসৰ ঠাই পালেহি৷ সেই ঠাইৰ গৰাকিয়নী এজনী ৰাক্ষসী৷ তাই মানুহ দেখিলে হৰিণাপহু এটা হৈ ওচৰ চাপে, আৰু পহুটো ধৰিবৰ মন কৰি মানুহজন আগবাঢ়ি গ’লেই পহুটোৱে ধৰিবৰ মন কৰি মানুহজন আগবাঢ়ি গ’লেই পহুটোৱে ধৰা নিদি আগে আগে লৰি পলাই যায়৷ এইদৰে পহুটোৱে মানুহটো লৈ গৈ পৰ্ব্বতৰ ঘোপ এটাত সুমায়গৈ৷\nসেই ঘোপত মানুহ সোমালেই সোমাওঁতাজন উশাহ-নিশাহ লব নোৱাৰি পৰি মৰি যায়; আৰু তেতিয়া ৰাক্ষসীয়ে নিজ ৰূপ ধৰি ৰং মনেৰে শটো খায়৷ ল’ৰাটোকো এতিয়া তাই সেইদৰে ভুলাই লৈ গৈ সেই ঘোপত সুমাই মাৰি পেলালে৷ ৰাক্ষসীয়ে, “আজি ইয়াৰ ঘোঁৰাটোকে খাওঁ, কাইলৈ ইয়াক খাম” বুলি সেই দিনা ঘোঁৰাটো খাই, ল’ৰাটো পিছদিনাখন খাবলৈ থৈ দিলে৷\nইফালে ল’ৰাটোৰ ঘৰত তুলসীগছজোপা জঁয় পৰি যোৱা দেখি ভায়েকে বুজিলে যে তাৰ ককায়েকৰ মৃত্যু হ’ল৷ সি ৰাক্ষসীবিদ্যা ভালকৈ জানে বুলি আগেয়ে কৈ আহিছোঁ৷ তৎক্ষণাৎ সি গণিপঢ়ি জানিলে যে, তাৰ ককায়েক ক’ত কেনেকৈ মৰিল৷ জানিব পাৰিয়েই সি ততালিকে ঘোঁৰা এটাত উঠি ধনু কাড় লৈ সেই ৰাক্ষসীৰ চোং পালেহি; ৰাক্ষসীয়ে দূৰৰপৰা আৰু এটা মানুহ অহা দেখি ন চিকাৰ মিলিছে ভাবি বৰ ৰং পাই হৰিণাপহু এটা হৈ তাক দেখা দিলে৷ ল’ৰাটোৱেও পহুটো দেখিয়েই সেইজনী ৰাক্ষসী বুলি বুজি ৰাক্ষসী বিদ্যাৰে মায়া হৈ, বাঘ এটা হ’ল৷ তেতিয়া ৰাক্ষসীয়ে বুজিলে যে এইবাৰ সমানে সমানে পৰিছে৷ তাই তেতিয়াই এটা দুৰ্জ্জয় অজগৰ সাপ হৈ মুখ মেলি বাঘটো গিলিবলৈ খেদি আহিলত, বাঘটোৱে বৰ ডাঙৰ নেউল এটা হৈ তৎক্ষণাতে সাপটো ডোখৰ ডোখৰ কৰি মাৰি পেলালে৷\nৰাক্ষসীক মাৰি অঁতাই গুহালৈ গৈ ভায়েকে মন্ত্ৰ মাতি ককায়েকক জীয়ালে, আৰু দুয়ো ৰঙেৰে আকোঁৱলা-আকোঁৱালি কৰি, ঘোৰাত উঠি নিজৰ ঘৰলৈ উভতি আহিল৷ পুতেকহতঁক পাই বুঢ়া-বুঢ়ীৰ নথৈ ৰং লাগিল৷


ভূপেন হাজৰিকাৰ এটা গীতে মুহিছে অৰুণাচলৰ মুখ্যমন্ত্ৰীক, হাজাৰ বাৰ শুনিও আমনি নোপোৱা কি এই গীত!\nDr. Bhupen Hazarika’ৰ এটা গীতে মুহিছে অৰুণাচলৰ মুখ্যমন্ত্ৰীক, হাজাৰ বাৰ শুনিও আমনি নোপোৱা কি এই গীত!\nঅৰুণাচল প্ৰদেশৰ মুখ্যমন্ত্ৰী পেমা খাণ্ডু আকৃষ্ট হৈছে সুধাকণ্ঠ ভূপেন হাজৰিকাৰ এটা গীতৰ প্ৰতি। গীতটোৰ মূৰ্চ্ছনাত মোহিত হৈছে মুখ্যমন্ত্ৰী প্ৰেমা খাণ্ডু ।\nতেওঁ কয় যে সংগীত ভাৰত ৰত্ন ড০ ভূপেন হাজৰিকাৰ এটা গান হাজাৰ বাৰ শুনিব পাৰে আৰু তাৰ পাছতো তেওঁ কেতিয়াও এই গীতটো শুনি আমনি অনুভৱ নকৰে।\nপেমা খাণ্ডুৱে টুইটাৰ যোগে এটা ভিডিঅ’ গান শ্বেয়াৰ কৰাৰ সময়ত এইকথা উল্লেখ কৰিছে।\nঅৰুণাচল প্ৰদেশৰ ৰ’নো পাহাৰত অৱস্থিত উচ্চ শিক্ষাৰ প্ৰধান প্ৰতিষ্ঠান ৰাজীৱ গান্ধী বিশ্ববিদ্যালয়ৰ ছাত্ৰ-ছাত্ৰীসকলে এই গীতটো পৰিৱেশন কৰে।\nঅৰুণাচল প্ৰদেশৰ মুখ্যমন্ত্ৰী খাণ্ডুৱে উল্লেখ কৰা এই গীতটো হৈছে ৰাজ্যখনৰ ৰাজ্যিক গীত – ‘হামাৰা অৰুণাচল’।\nউল্লেখ্য যে অসমৰ কিম্বদন্তি শিল্পী ড০ ভূপেন হাজৰিকাই এই গীতটি ৰচনা কৰিছিল। তদুপৰি তেওঁ গীতটোৰ সুৰ কৰাৰ লগতে মূল গীতটোত কণ্ঠদানো কৰিছিল।\nখাণ্ডুৱে এটা টুইটত কৈছিল যে এই গীতটো প্ৰতিটো চৰকাৰী অনুষ্ঠানতে পৰিৱেশন কৰা হয়। “গীতটোৱে আমাৰ সুন্দৰ ৰাজ্যৰ প্ৰতি মৰমৰ মহান অনুভূতি সৃষ্টি কৰে” বুলিও মন্তব্য কৰে প্ৰেমা খাণ্ডুৱে।\nI can listen to this songathousand times yet never get tired of it.\n‘Hamara Arunachal’ isasong written by music maestro #BhupenHazarika, and sung today on every official occasion evoking great feelings of love for our beautiful State.\nPerformance by students of @RGU1984. pic.twitter.com/lg2C1Em0ac\n— Pema Khandu པདྨ་མཁའ་འགྲོ་། (@PemaKhanduBJP) October 10, 2021\n“হামাৰা অৰুণাচল’ হৈছে সংগীতজ্ঞ ভূপেন হাজৰিকাৰ দ্বাৰা লিখা এটা গীত, আৰু আজি প্ৰতিটো চৰকাৰী অনুষ্ঠানতে আমাৰ সুন্দৰ ৰাজ্যৰ প্ৰতি প্ৰেমৰ মহান অনুভূতি সৃষ্টি কৰি এই গীতটি গোৱা হয়।” ৰাজীৱ গান্ধী বিশ্ববিদ্যালয়ৰ শিক্ষাৰ্থীসকলে পৰিৱেশন কৰা ভিডিঅ’ গানটো শ্বেয়াৰ কৰি খাণ্ডুৱে টুইট কৰে।\nগীতটোৰ যোগেদি চিৰ সেউজ অৰুণাচলৰ কৃষ্টি-সংস্কৃতি, বিনন্দীয়া প্ৰকৃতিৰ বৰ্ণনা কৰা হৈছে। ১৯৭৬ চনত ‘মেৰা ধৰম,মেৰী মা’ নামৰ চিনেমাখনত এই গীতটো প্ৰথম বাৰৰ কাৰণে অন্তৰ্ভুক্ত হৈছিল।এই গীতটিকেই পিছলৈ অৰুণাচল চৰকাৰে ৰাজ্যখনৰ জাতীয় সংগীত ৰূপে স্বীকৃতি দিয়ে।


বিৰোধীলৈ প্ৰশ্ন মমতা বেনাৰ্জীৰ, “যদি এজন গুজৰাটীয়ে সমগ্ৰ দেশলৈ যাব পাৰে, তেন্তে বঙালীয়ে কিয় নোৱাৰে”\n“যদি এজন গুজৰাটীয়ে সমগ্ৰ দেশলৈ যাব পাৰে, তেন্তে বঙালীয়ে কিয় নোৱাৰে?”- মঙলবাৰে উত্তৰ গোৱাৰ আচোনোৰাত এক ৰেলী সম্বোধন কৰি পশ্চিম বংগৰ মুখ্যমন্ত্ৰী তথা তৃণমূল কংগ্ৰেছৰ অধ্যক্ষ মমতা বেনাৰ্জীয়ে এই মন্তব্য কৰিছে।\n“মোক কোৱা হৈছে যে মই বঙালী। তেন্তে তেওঁ কি? তেওঁ এজন গুজৰাটী? আমি কৈছো নেকি যে তেওঁ এজন গুজৰাটী গতিকে তেওঁ ইয়ালৈ আহিব নোৱাৰে? এজন বঙালীয়ে ৰাষ্ট্ৰীয় সংগীত লিখিব পাৰে কিন্তু এজন বঙালী গোৱালৈ আহিব নোৱাৰে? আমি সকলোৱে গান্ধীজীক সন্মান কৰোঁ।আমি কেতিয়াবা প্ৰশ্ন কৰিছো নেকি যে গান্ধীজী এজন বাংলা নে গোৱানী বা উত্তৰ প্ৰদেশৰ? সেইজনহে প্ৰকৃতাৰ্থত দেশৰ নেতা, যি সকলোকে লগত লৈ যায়।” বেনাৰ্জীয়ে কয়।\nউল্লেখ্য যে গোৱাৰ ৰাজনীতিত তৃণমূল কংগ্ৰেছৰ প্ৰৱেশক লৈ আন দলবোৰে প্ৰশ্ন উত্থাপন কৰিছিল। এই প্ৰসঙ্গতে মমতা বেনাৰ্জীয়ে এই মন্তব্য আগবঢ়াইছে।\nগোৱাত তৃণমূলৰ নৱগঠিত ৰাজনৈতিক মিত্ৰজোঁট মহাৰাষ্ট্ৰবাদী গোমন্তক পাৰ্টিৰ সৈতে পানাজীত এক যুটীয়া ৰেলীত অংশ লৈ বেনাৰ্জীয়ে কয় যে গোৱাত তেওঁলোকৰ যুটীয়া পৰিয়াল হৈছে বিজেপিৰ প্ৰকৃত বিকল্প।\nবিজেপিক পৰাজিত কৰিব বিচৰা ৰাজনৈতিক দলসমূহক ভোট বিভাজন নকৰি তৃণমূল মিত্ৰজোঁটৰ সৈতে যোগদান কৰিবলৈ অনুৰোধ জনায় বেনাৰ্জীয়ে।\nবিজেপিৰ পৰা তেওঁক চৰিত্ৰৰ প্ৰমাণপত্ৰৰ প্ৰয়োজন নাই বুলি মন্তব্য কৰি বিজপি তথা নৰেন্দ্ৰ মোদীক কটাক্ষ কৰি বেনাৰ্জীয়ে কয়, “আমি কেৱল ভোটদানৰ সময় হ’লেহে পূজাৰ বাবে গঙ্গাৰ পাৰলৈ নাযাওঁ। যেতিয়া নিৰ্বাচনৰ সময় হয় মোদীয়ে গংগাত ডুব দিয়ে।”\nনিজ ৰাজ্য পশ্চিমবংগত বিজেপিক ধৰাশায়ী কৰাৰ পিছত ৰাষ্ট্ৰীয় ৰাজনীতিৰ প্ৰেক্ষাপটত প্ৰৱেশ কৰিবলৈ চেষ্টা কৰা মমতা বেনাৰ্জীৰ তৃণমূল কিমান সফল হয় সেইয়া লক্ষণীয় হ’ব।


কামাখ্যাৰ দুখ – বি জে ৰঞ্জন – ফটাঢোল\nমাগুৰ মাছৰ মাথা, চিতল মাছৰ মাথা আদি তিৰোতা মানুহে খায়। কাৰণ, সেইবোৰ মাথাত একো নাথাকে, কাঠ! মাইকী মানুহে যিহেতু মগজ খটোৱা কাম কৰিব নালাগে বা নোৱাৰে, সেইবাবেই আছিল এই ব্যৱস্থা।\nকথাবোৰ সৰুতে শুনা। দেউতাহঁতে ধেমালি কৰি কৈছিল। দেউতাহঁতৰ দেউতাকহঁতৰ মুখেৰে বাগৰি অহা কথা আছিল এইবোৰ। এনেবোৰ ভাৱ-ধাৰাৰ তিলমাত্ৰও যে বাস্তব অস্তিত্ব নাই আজিৰ যুগত তাক আৰু বুজাব লাগিছেনে? মাইকী মানুহে কি কৰিব নোৱাৰে এতিয়া? এনেবোৰ প্ৰশ্ন কৰাও অবান্তৰ হৈ পৰিছে। কিন্তু সঁচাকৈয়েনে? স্ববিৰোধ কথা কিছুমানে নিৰন্তৰ দন্দ-খৰিয়ালৰ সৃষ্টি কৰি থকা দেখা গৈছে যে এতিয়াও?\nকোনোবা চৰকাৰে দেশত ভাল দিন আনক বা নানক তাক লৈ আমাৰ দৰে বহুতো মধ্যবিত্ত শ্ৰেণীৰ মাথা মৰাৰ বিশেষ দৰকাৰ আছে বুলি বহুতে নাভাবে। কিন্তু এমুঠিমান দূৰদৃষ্টিসম্পন্ন মানুহে যে গোটেই চিষ্টেমটো নাকত ধৰি চাকত ঘূৰাব পাৰে, তাক চাই ভাল দিনৰ দিক দৰ্শন হোৱাটো নিশ্চিত বুলিব পাৰি। তাৰেই শেহতীয়া উদাহৰণ- উচ্চতম ন্যায়ালয়ৰ চবৰিমালা ৰায় আৰু স্থিতি, এশ সাতাৱন্ন বছৰ পুৰণি ঔপনিবেশিক যুগৰ 377 নিয়ম নস্যাৎ, এশ আঠাৱন্ন বছৰ পুৰণি 497 অসাংবিধানিক ঘোষণা, এন.আৰ.চিৰ স্থিতি ইত্যাদি। গতিকে ভাবিব পাৰি এটা চিষ্টেম সলনি কৰিবলৈ কেইটামান সুস্থিৰ-জ্ঞানী মগজুৱেই যথেষ্ট।\nইয়াৰ বাৰু বাকীবোৰ এৰিলোঁ। আহকচোন এইবাৰ কেৰেলাৰ চবৰিমালা মন্দিৰলৈ। বিপক্ষৰ যুক্তি দেখিছেই সকোলোৱে।\nৰজস্বলা অৱস্থাত ৰক্তেৰে লেতু-সেতু হৈ আমি যিহেতু আমাৰ বন্ধুৰ ঘৰলৈ নাযাওঁ, কি যুক্তিত ভগৱানৰ ঘৰলৈ যাম। পিচে, অন্যান্য পূজা (যেনে শিব পূজা, দূৰ্গা পূজা, কালি পূজা, বিষ্ণুপূজা) বা অন্যান্য মন্দিৰ আদিত (বাবা বৈদ্যনাথ ধাম, বৈষ্ণোদেৱী আদিত) নিয়মটো কিয় প্ৰচলিত নহ’ল? তাত নাখাটে নেকি নিয়মটো?\nআমাৰ দেশৰ কোনোবা তিৰোতা মানুহে মাহেকীয়া ৰক্তেৰে লেতু-সেতু হৈ মন্দিৰত পূজা-অৰ্চনা কৰিবলৈ সোমাব? সিমানখিনি সাহস তেওঁলোকৰ নাই, কাৰণ মানুহবোৰ আচলতে ভীষণ ধৰ্মভীৰু। পাপ লাগি ৰৌ-ৰৌ নৰকত পচিব লাগিব- এই ধৰণৰ চিন্তা-ধাৰাতে অভ্যস্ত সৰহ সংখ্যক আমাৰ মানুহ।\nসেইসকললৈ এটা দীঘলীয়া নমস্কাৰ যিবোৰে মাতৃ গৰ্ভৰ নিচিনা বিভৎস আৰু লেতেৰা ঠাইত জন্ম নল’লে। তেওঁলোকতো মাটি ফুটি হে ওলাইছিল। স্বয়ং ভগৱানে বোলে ধৰালৈ আহি পবিত্ৰ ভূমিত কিছুমান গুটি সিঁচি দিছিল। তাৰ পৰাই সেই মহামানৱ সকলৰ জন্ম হৈছিল যিবোৰে ৰজস্বলা তিৰোতাক দূৰৰ পৰা চাবলৈও ঘিণ কৰে বা চকুত চকু পৰিলেও গংগা-স্নান নকৰাকৈ শান্তি নাপায়। গতিকে মাগুৰ বা চিতল মাছৰ মাথা আচলতে কাক খুৱাব লাগে ভাবিবৰ হ’ল।\n“টয়লেট-এক প্ৰেম কথা” চাই প্ৰশংসাত পঞ্চমুখ হৈ পৰা বিশেষ কিছুমানক সুধিবলৈ মন যায়- ঘৰতে লাগি থাকে পায়খানাৰ পাইপবোৰ, যিবোৰে ময়লা কঢ়িয়াই থাকে অনবৰত, সেইবোৰ পাইপৰ ভিতৰ পিনে ময়লা লাগি ধৰি কেনে হৈ থাকিব পাৰে বুলি কল্পনা কৰাটোও যি প্ৰায় অসম্ভৱ, তেনেস্থলত ঘৰত টয়লেট স্থাপন কৰা কিমান দায়লগা বা অপবিত্ৰ কৰ্ম-কাণ্ড হ’ব পাৰে কওকচোন। নায়কৰ পিতাকে ঠিকেই কৰিছিল-পাঁচ মাইল দূৰলৈকে নৈৰ পাৰত কাম ফেৰা সম্পন্ন কৰি ঘৰত শুচিবায়ুগ্ৰস্ত হৈ থাকিব পাৰিছিল নিশ্চতভাৱে। এইটো সুধিলে নিশ্চিত যে তেওঁলোকে এটাই উত্তৰ দিব মোক,\n: তই পাগল হ’লি।\nঠিকেই, পগলা হোৱা কথায়ে।\n“নেপকিন -এক প্ৰেম কথা” কিয় হ’ব নোৱাৰে বুজাই কওকচোন বন্ধুসকল? আজি লক্ষ্মী পূজা। মা-লক্ষ্মীও মাইকী মানুহ। পিচে তেওঁ হ’ল ধন-দৌলতৰ দেৱী। গতিকে মোৰ অকণো সন্দেহ নাই, কোনোবাই এই কথাখিনি মানক বা নামানক লক্ষ্মী পূজা কিন্তু ঠিকমতে মানিবই।\nযিয়েই নহওক, দিনৰ পোহৰতে হওক বা টিউব, চি.এফ.এলৰ পোহৰতে হওক, বা পূৰ্ণিমাৰ পোহৰতে হওক মুঠতে মনবোৰ ফটফটিয়া হৈ জিলিকি পৰক সকলোৰে-এয়াই আমাৰ কামনা৷\n« পৰীবাৰ দ্বিতীয় বিবাহ – পৰী পাৰবীন\nপূজাৰ সাজ-পাৰ – সুশান্ত কৃষ্ণ শৰ্মা »


তুহিনাৰ তিনিটা সপোন ( অজয়লাল দত্ত ) - সাহিত্য ডট অৰ্গ\nতুহিনা বগী, খুৱ ধুনীয়া আৰু মৰম লগা ছোৱালী আছিল ৷ সৰু সৰু জাপখোৱা চকু, ভেটেকী নাক, বতাহত ফিৰফিৰকৈ উৰি ফুৰা দীঘল চুলি ৷ আন শিশুৰ দৰেই তাইৰ শৈশৱ ৷ পখিলা খেদা, শিলগুটি লৈ হেতালি খেলা, কেতিয়াবা কাবাডী আৰু পাছলৈ ঘৰৰ সমুখৰ পথাৰত বেডমিণ্টন ৷\nতাইৰ মাক-দেউতাক অধ্যাপক ৷ সেয়ে আন গাঁৱৰ সৰু ল’ৰা-ছোৱালীৰ পৰা নতুন আভিজাত্যৰ দাবীৰে তাইক আঁতৰাই ৰখা হৈছিল ৷ ফলত তাই পোৱা নাছিল, খালত মাছ ধৰাৰ সুখ, শিঙি মাছৰ বিষৰ অনুভৱ ৷ তাই পোৱা নাছিল উজানৰ পানীত দু-ভৰিৰে খেদ-খেদাই থকাৰ সুখ ৷ আলাসৰ লাড়ু ৰূপে তুলিবলৈ চাইছিল তাইক ৷ তাইৰ লগৰীয়া বুলিবলৈ তিনিবছৰ সৰু তাইৰ কণমানি ভাইটিতো ৷ আৰু খেলিবলৈকো চৰকাৰী চাকৰিয়াল প্ৰতিবেশীৰ দুগৰাকীমান সমনীয়া ৷ তাইৰ পৃথিৱীখন সৰু আছিল ৷ তথাপি তাতে তাই পখিলাৰ দৰে ডেই দি ৰঙীন পাখিৰে উৰি ফুৰা সপোন দেখিছিল ৷\nতুহিনাই নাচিব পৰা বয়স হোৱাৰ পৰতে মাকে ধুনীয়াকৈ বিহু শিকাইছিল ৷ বিহুগীতৰ তালে তালে তাইৰ লয়-লাসতাত তাইৰ সপোনবোৰে উৰাৰ বাট বিচাৰি পাইছিল ৷ কৰ্টৰ ফিল্ডৰ বিহুতলীত মৌ-কুঁৱৰী নাচিবৰ বাবে মৰম লগা নাচনীজনীৰ ৰূপত তুহিনাই মাকৰ আঙুলিত ধৰি প্ৰথমবাৰ উঠো-নুঠোকৈ গৈ ধুনীয়াকৈ দুপাক মান নাচি দিছিলগৈ ৷ মৰম লগা কণমানিজনীৰ নাচত বিচাৰকৰ মনত ৰং লাগিছিল ৷\nপ্ৰথমবাৰ নাচোতেই তাইক উদগনি পুৰষ্কাৰ এটা দিয়া হৈছিল ৷ ইয়েই যেন তুহিনাৰ সপোনত ৰং সানিলে ৷ তাই সপোন দেখা হ’ল ৷ বিহুৱতী হোৱাৰ সপোন ৷ ঢোল পেপাঁৰ তালত নিজকে হালি-জালি প্ৰকৃতিৰ বাসন্তী উচাহৰ লয়ত ঢৌ তোলাৰ বাসনা এটা বুকুৰ মাজত গঢ় লৈ উঠিল ৷ মাক-দেউতাকেও মফচলীয় চহৰ খনৰ আটাইতকৈ ভাল বিহু শিকোৱা শিল্পী গৰাকীকে মাতি আনি ঘৰতে অভ্যাস তথা প্ৰশিক্ষণ দিয়াৰ উপায় কৰা হ’ল ৷ তাই মনপুতি নাচিলে মনৰ উলাহত ৷ এপাহ নিষ্পাপ ফুলৰ দৰে তাই লহপহকৈ বঢ়াৰ লগে লগে তাইৰ প্ৰতিভাৰ সুগন্ধে সকলো ফালেই সুৱাস চটিয়াবলৈ ধৰিলে ৷ মৌ-কুঁৱৰী, বিহু-কুঁৱৰীৰ খিতাপ, শ্বিল্ডেৰে তাহাঁতৰ আলহী কোঠা শুৱনি কৰিবলৈ ধৰিলে ৷\nপিছে তাই সময়ৰ সতে গাভৰু হ’ল ৷ মাক-দেউতাকেও শৈশৱ-কৈশোৰৰ দুৱাৰ দলিত তাইক ঠন ধৰিবলৈ দিয়া নাচৰ সেই মঞ্চখনৰ পৰা আকৰ্ষণটো দূৰ কৰিবলৈ চেষ্টা কৰিলে ৷ মাক-দেউতাকৰ ইচ্ছা, নাচি কি হব, আমাৰ ছোৱালী ডাক্তৰ হব ৷গাভৰু হলি, এতিয়া আৰু ডনডনাই সেই ডেকা ল’ৰাৰ লগত নাচি ফুৰিবলৈ তোৰ লাজ নালাগে ? আন প্ৰফেচৰৰ জীয়েক-পুতেক ডাক্তৰ ইঞ্জিনীয়াৰ হব, আৰু তই বিহু-নাচনী ! এইবোৰ গালিৰে, এইবোৰ কথাৰে তাইৰ ঘৰত বিহু নচাৰ কথাটো দোহৰাৰ বাটটোও বন্ধ কৰি দিয়া হ’ল ৷\nকিন্ত তুহিনা সপোন দেখা ছোৱালী ৷ তাই মৌচাক পঢ়ে, তাই সফুঁৰা পঢ়ে ৷ তাই বাতৰি-কাকতৰ ইমূৰৰ পৰা সিমূৰলৈ কৰে প্ৰতি-নিয়ত একোটা অন্বেষাৰ যাত্ৰা ৷ তাইৰ সপোনবোৰে মনৰ মাজতে লহপহকৈ বাঢ়ি আহিবলৈ ধৰিলে ৷ তাইৰ বিহু-সম্ৰাজ্ঞী হোৱাৰ সপোন ৷ এচিয়া, ইউৰোপৰ দেশে বিদেশে সংস্কৃতি তথা সমন্বয়ৰ কাৰ্যসূচীৰ মাজেৰে তাইৰ প্ৰতিভাৰ স্বাক্ষৰ দানৰ সপোন ৷ তাই বিহু নাচি, তাই পাৰফৰমিং আৰ্টচ পঢ়ি সেই বিষয়ৰে বিশেষজ্ঞা হোৱাৰ সপোনে মনৰ মাজতে উকমুকাই থাকিবলৈ ধৰে ৷\nক্লাছ এইটৰ পাছতে মেট্ৰিকৰ নম্বৰৰ লক্ষ্য ৷ তাৰ পাছত উচ্চতৰ মাধ্যমিকত বিজ্ঞান শাখাত নাম-ভৰ্ত্তি ৷ তাই যে বাধ্য সন্তান ৷ অথচ বুকুত কলমলাই থাকে, সেই অবাধ্য সপোন ৷ যাক তাই কব নোৱাৰে, যাক তাই পাব নোৱাৰে ৷\nতুহিনাই মিঠাই খায় ভাল পাইছিল ৷ জিলেপী তাইৰ প্ৰিয় মিঠাই ৷ জিলেপীৰ ৰং আৰু সোনাৰুৰ ৰং তাই মিলাই থাকে ৷ কোনটো বাৰু বেছি মোহনীয়া ? অৱশেষত তাই সিদ্ধান্ত লয়, জিলেপীয়েই ভাল, দেখিবলৈকো ধুনীয়া, তাতে ইমান সোৱাদ লগা ৷ তাই সৰুৰে পৰাই গৰম জিলেপী আনিবৰ বাবে কৰ্টৰ সমুখৰ সুকুমাৰহঁতৰ মিঠাইৰ দোকানখনলৈকে যায় ৷ কেতিয়াবা তাইৰ স্কুলৰ সহপাঠী সুকুমাৰলৈ হিংসা লাগে ৷ সি চাগে ঘৰৰ দোকান বাবে বিনা-পইচাতে জিলেপী খায় থাকিব পাৰে !\nএলপি স্কুলৰ পৰা লগতে পঢ়া সুকুমাৰে বয়জ স্কুলত নাম লগালে পঞ্চম শ্ৰেণীত ৷ আৰু তুহিনাই ছোৱালী হাইস্কুলত ৷ একেটা বাটৰ স্কুললৈ সিহঁতৰ ঘৰৰ পৰা প্ৰায় দুই কিল’মিটাৰ ৷ চিক্স-মান পোৱাৰ পাছতে সুকুমাৰে এখন ৰঙা চাইকেল কিনিলে ৷ ঘৰৰ ওচৰৰ লৰা-ছোৱালীবোৰ একেলগেই স্কুল যোৱাৰ নিয়ম বাবে, সিঁহতো জাক-পাতি খোজ-কাঢ়িয়েই স্কুললৈ গৈছিল ৷ পিছে সুকুমাৰে চাইকেল কিনা দেখি, তাইকো দেউতাকে এখন নীলা চাইকেল কিনি দিলে ৷ তেতিয়াৰ পৰা সিহঁত জাকটোৰ পৰা আতঁৰ হ’ল ৷\nসুকুমাৰৰ ৰঙা চাইকেলৰ কাষে কাষে তুহিনাৰ নীলা চাইকেলে স্কুলৰ বাটত ভৰি দিলে ৷ ৰঙা-চাইকেল , নীলা-চাইকেল একেলগে যোৱা দেখি দুষ্ট-ল’ৰাবোৰে সিহঁতক জোৰা দি জোকাবলৈ লাগিলে ৷ জোকালেই সুকুমাৰে তাইৰ চকুলৈ চোৱা হল, লাহে লাহে তুহিনাইও তাৰ চকুলৈ চাবলৈ শিকিলে ৷ তাইৰ গাল দুখন তেনে মুহূৰ্তত সুকুমাৰৰ চাইকেলখনৰ দৰেই ৰঙা পৰা হ’ল ৷ এদিন কোনো এটা দুষ্ট ল’ৰাই -চা চা তুহিনাৰ গালত সুকুমাৰৰ চাইকেলৰ ৰং বুলিও জোকালে, তেতিয়া তুহিনাৰ গালেদি দুধাৰি চকুলো বৈ আহিল ৷ চাইকেল ৰাখি সুকুমাৰ নামি আহিল ৷ স্কুলৰ ইউনিফৰ্মৰ নীলা চোলাটোৰে তাইৰ চকুপানী খনি মচি দিলে ৷\nতুহিনা যেন লাহে লাহে গহীন হবলৈ ধৰিলে, সিদিনাৰ পৰা ৷ সুকুমাৰৰ চকুলৈ চাবলৈ লাজ লাজ ভাৱ ৷ তাই গাভৰু হোৱাৰ পৰা সুকুমাৰ স্কুললৈ যোৱাৰ সময়ত চাইকেল লৈ নোযোৱা কৰিলে ৷ দেউতাকৰ নতুন বাজাজ স্কুটাৰখনে তাইক থৈ অহা হ’ল, তাইক লৈ অহা হ’ল ৷ মাক-দেউতাকে এইটৰ পৰা তাইক আৰু তীব্ৰ বেগত লৈ যোৱাৰ চেষ্টা চলালে ৷ বেচেৰা সুকুমাৰ চাইকেলৰ গতিতে ৰৈ গল ৷ তাই হাত-বাউল দিলেও বেচেৰাই সেই গতিৰ ফেৰ মাৰিব নোৱাৰা হ’ল ৷\nতুহিনাই বিহু কুঁৱৰী হ’লে, সুকুমাৰে লগৰ ল’ৰাক চাহ-মিঠাই খুওৱাৰ বাটো বন্ধ হ’ল ৷ কাৰণ এতিয়া তুহিনা ৰুদ্ধ ঘৰৰ মাক-দেউতাকৰ সপোন খেদা ছোৱালী ৷ তাই আৰু সুকুমাৰ, সিহঁতৰ ভালপোৱাৰ অনুভৱ অদূৰত ওলমিবলৈ ধৰিলে, সৰাৰ কোনো সম্ভাৱনা নোহোৱাকৈ…..৷\nপিছে বাণিজ্য শাখাত উচ্চতৰ মাধ্যমিকত প্ৰথম বিভাগ পোৱা সুকুমাৰে সিদিনা স্ফুৰ্তি কৰিব পৰা নাছিল ৷ কাৰণ তুহিনাই বিজ্ঞান শাখাত ৰিজাল্ট বেয়া কৰিছে ৷ তাই আচলতে বিজ্ঞান পঢ়া ছোৱালীয়েই নাছিল ৷ তাই নাচি ভাল পোৱা ছোৱালী ৷ সুৰ তালৰ লয়ত দেউ দি উৰি ফুৰা পখীজনী ধৰি, বিজ্ঞানাগাৰৰ পইঁতাচোৰা কাটিবলৈ লগোৱাৰ মাক-দেউতাকৰ যি টোগলকী কাৰবাৰ, সেইবোৰ দেখি সুকুমাৰৰ এনেয়েও বিতৃষ্ণা উপজিছিল ৷ তথাপি অধ্যাপক-অধ্যাপিকাই নিজৰ সন্তানৰ বাবে ভালেই চিন্তা কৰিব বুলি সিও নিজকে প্ৰবোধ দিছিল ৷ প্ৰবোধ নিদিওনো সি কৰিব কি ? স্কুটাৰত বহিবলৈ লোৱাৰ পৰাই তুহিনাৰ সতে তাৰ সপোন দেখাৰো ভয় লগা হৈ পৰিছিল । তাৰ এনে লগা হ’ল যেন, তাৰ শৈশৱৰ সেই বান্ধৱী যেন হঠাত দূৰ আকাশৰ তৰা হৈ পৰিছে ৷\nতথাপি এতিয়া তাইৰ ৰিজাল্ট বেয়া হোৱাত, অথচ সি ফাৰ্ষ্ট ডিভিজন পোৱাত তাৰ মনটো দুখৰ মাজতো যেন অকন ফৰকাল লগা হ’ল ৷ অত ডাৱৰীয়াৰ পাছত যেন সেইকণ ফৰকালতে তাৰ আকাশত পুনৰ তুহিনাই ভুমুকি মাৰিলে ৷\nসি সাহস কৰি এদিন তুহিনাহঁতৰ ঘৰ পালেগৈ ৷ তাইক মাত লগাবৰ বাবে, সাহস দিবৰ বাবে ৷ তুহিনাই সিদিনা কান্দিছিল, মাক-দেউতাকেও লাজতে মুখ দেখুৱাবলৈ নহা বাবে আলহী কোঠাত সি কেইবা বছৰৰ পাছত তাইক নিৰলে কাষত পালে ৷ তাইৰ চকুলৈ চালে ৷ তাইক চকু পানী মচি পুনৰ আগুৱাই যাবলৈ প্ৰেৰণা দিলে ৷ তুহিনাৰ মাকেও তাক দুষাৰ ভালকৈ মাত দিয়াত সাহস দিবলৈ যোৱা সুকুমাৰৰ বুকুতহে নকৈ সাহ সোমাল ৷ সি সিদিনা ৰাতি পুনৰ তুহিনাৰ সপোন দেখিবলৈ লাগিল ৷ তাইৰ চকুলৈ চোৱাৰ সপোন, তাইৰ দুহাতত ধৰাৰ সপোন ৷ সি মনে মনে তাইক মনৰ কথাখিনি সুযোগ বুজি জনাবলৈকে ঠিক কৰিলে ৷\nহঠাত এদিন সুকুমাৰক মিঠাইৰ দোকানৰ পইচা লোৱা কাউণ্টাৰত বহি থকাৰ পৰা তুহিনাৰ দেউতাকে গৈ চোঁচৰাই আনিলে ৷ সন্ধিয়াৰ বেলিকা, চাহ-তাহ খাবৰ বাবে মানুহ দুনুহেৰে ভৰা সময় ৷ অধ্যাপককো সকলোৱে চিনিয়ে পায় ৷ সকলোৱে ধৰি সুকুমাৰক তেখেতৰ হাতৰ পৰা এৰুৱালে ৷\nপাছত গম পোৱা গ’ল সুকুমাৰে দিয়া প্ৰেমৰ চিঠি এখন তুহিনাৰ কিতাপৰ মাজত পোৱা গৈছে ৷ সিদিনা সুকুমাৰে চৰ খায়ো যিমান দুখ পোৱা নাছিল , তাতোকৈ বেছি মানুহৰ আগত সি বা তাৰ দেউতাকে পোৱা লাজটোহে দুখৰ ডাঙৰ কথা হৈ পৰিল ৷\nতথাপি এটা কথা সি বুজি নাপালে, সি দিয়া একমাত্ৰ চিঠিখনৰ উত্তৰটো তুহিনাই নিদিলেই, সিতো তাইক সেইখন ফালি পেলাবলৈকো কৈছিল, কিন্তু তাই চিঠিখন যোৱা এবছৰে ধৰি কিতাপৰ মাজত কঢ়িয়াই লৈ ফুৰাৰ কি কাৰণ থাকিব পাৰে ৷ তাই আচলতে তাক ভাল পায় নে নাপায় ? কোনো এটা কথাই সুকুমাৰৰ মনত পৰিস্কাৰ হৈ নুঠিল ৷ তাৰ দেহ-মন ভালপোৱাৰ পোৱা-নোপোৱাৰ দোমোজাৰ অনুভূতি খিনিৰ মাজতে দুলি থাকিল ৷\nৰিজাল্ট বেয়া কৰাৰ বাবেটো তুহিনাৰ মন বেয়া আছিলেই ৷ তাইৰ প্ৰেমৰ একমাত্ৰ সপোনটোক ৰং দিয়া সেই সুকুমাৰৰ একমাত্ৰ চিঠিখন পাই দেউতাকে যি ধৰণৰ প্ৰতিক্ৰিয়া দেখুৱালে তাকে লৈ তাই ভাগি পৰিল ৷ এজন অধ্যাপকৰ ছোৱালী হৈ এটা মিঠাই দোকানীৰ পুতেকৰ লগত প্ৰেম কৰ, জনজাতীয় ছোৱালী হৈ এটা সাধাৰণ বঙালী ল’ৰাৰ লগত প্ৰেম কৰ , তাৰ বাবেই সকলো ডুবিছ, পঢ়া শুনাত নাক-কান কাটিলি, দেউতাকৰ ৰুদ্ৰমূৰ্তি, খং, দুগালত চৰ আদিৰ মাজত তুহিনা হঠাত ধুমুহা এটাত বিধস্ত হৈ পৰা যেন হ’ল ৷ তাইৰ সকলো বিফলতাৰ দোষ নিৰ্দোষ সুকুমাৰৰ ওপৰত পৰাটোৱে তাইক দোষী দোষী ভাৱ এটাত ডুৱাই পেলালে ৷ দোকানত গৈ দেউতাকে মাৰ-পিট কৰা, সাধাৰণ কথা এটাকে ৰাজহুৱা কৰি লাজত পেলোৱা কথাটোৱে সৰল তুহিনাজনীক ফাঁট মেলা বসুমতী পাতালে লুকাও অৱস্থা কৰিলে ৷\nতাইটো কোনো দোষ কৰা নাছিল ৷ এবছৰ আগতে সুকুমাৰে দিয়া ভালপোৱাৰ প্ৰস্তাৱত তাই মাক-দেউতাকৰ সন্মানৰ খাতিৰতে হা-কৰা নাছিল ৷ তাইৰ মনৰ ৰাজকুমাৰজনকো তাই মন দিয়া নাছিল ৷ মাথো ভালপোৱাৰ সেই সোঁৱৰণিক তাইৰ দুখৰ সময়ৰ অকন সুখৰ ছাঁ বুলিহে সাঁচি ৰাখিছিল ৷ অথচ এইয়া কি হৈ গ’ল ৷ বিফলতাৰ পাছত বিফলতা, জীৱনত আৰু পাবলৈ চাবলৈ তুহিনাৰ যেন একোৱেই নাই, কবলৈ যেন একোৱেই নাই, কোনোৱেই যেন তাইৰ আপোন নহয় ৷ ভালপোৱাৰ সপোনটোৰ সমাধিত তুহিনা মুৰ্চা যোৱাৰ উপক্ৰম হ’ল ৷ তাই চেতন হেৰুৱাই পৰি গ’ল তাইৰ কোঠাৰ মজিয়াতে ৷\nতুহিনাৰ মনৰ অৱস্থা দিনক দিনে বেয়াৰ ফাললৈ ঢাল খালে ৷ অনেক পূজা-পাতল, পাথৰ আদিৰ পৰিধান আদিৰে চেষ্টা কৰা হ’ল ৷ তথাপি একো ভাল হোৱাৰ উমঘাম নোহোৱা হ’ল ৷ সেই ধুনীয়া গোলাপ যেন ছোৱালীজনীৰ ৰং ৰূপ শুকাই যাবলৈ ধৰিলে ৷ তাই কথা নকয়, নামাতে, অলস, অৱশ দৃষ্টিৰে মাথো তাই চাই থাকে, মুকলি আকাশ ৷\nতুহিনাই মনে মনে ভাবে তাইক মুক্তি লাগে ৷ এই আপোন মানুহ বোৰৰ পৰা ৷ ইঁহত তাইৰ-জীৱন যৌৱন সকলো কথাৰ শত্ৰু, সকলো আশা-আকাংক্ষাৰ শত্ৰু ৷ গাঁৱৰ ঘৰৰ পৰা অহা আইতাকে খালি তাইৰ শৈশৱৰ সেই মৌ-কুঁৱৰী দিনৰ সেই কোমল মনা, পখিলাজনীৰ চঞ্চলতাক তাইৰ মাজত বিচাৰি বাৰে বাৰে হতাশ হৈছে ৷\nপৰিয়ালৰ মানুহবোৰৰ লগতে সদাশয় শুভাকাংখীয়ে আলোচনা কৰি তেখেত সকলৰ ধৰ্ম গুৰুৰ আশ্ৰমলৈকে অলপ দিনৰ বাবে তুহিনাৰ মনৰ শান্তি প্ৰাপ্তিৰ বাবে পঠাবলৈ ঠিক কৰিলে ৷ সেই মতে মাক-দেউতাকে তাইক বৃহৎ আশ্ৰমখনৰ বুকুত থৈ আহিলে ৷ তাই গুৰুৰ চৰণত আশ্ৰয় পালে ৷ তাই যেন মুক্তিৰ এটা পথো পালে ৷ তুহিনাৰ মনলৈ এটা প্ৰশান্তিৰ ভাৱ আহিল ৷ অন্ততঃ তাৰ শত্ৰু সকলৰ পৰা আঁতৰি আহি তাই যেন এক অনাবিল প্ৰশান্তিৰ সন্ধান পাইছে ৷ বহুদিন টোপনিৰ ৰেশ নহা চকু দুটালৈ যেন টোপনি আহিবলৈ লৈছে ৷ মুকুতিৰ সপোনে যেন তাইক আকোঁৱালি লবলৈ দুহাত মেলিছে ৷\nপুৱাৰ পৰাই ভজন, কীৰ্তন, প্ৰাৰ্থনা ৷ লগতে সেৱা কৰ্মৰ বাবে চৌহদতো সাৰি পুচি আশ্ৰমৰ বাসিন্দা সকলেই সকলো কৰিব লাগে ৷ খোৱা-বোৱাও সুষম ৷ দিনটোৰ দীঘল কৰ্ম-ব্যস্ততাৰ মাজত লাহে লাহে যেন তুহিনাই অন্য এক জীৱন বিচাৰি পালে ৷ তাইৰ মনৰ বিশৃংখল ভাৱনাবোৰ গুৰুৰ চৰণতে সমৰ্পন কৰি যেন তাই মুকলি হব পাৰিছে ৷ সুকুমাৰৰ প্ৰতি কৰা দেউতাকৰ অন্যায় দু-ব্যৱহাৰ, তাইৰ ভালপোৱাৰ সপোন, তাইৰ নাচৰ সপোন এইবোৰ যেন এই আধ্যাত্মিক পৃথিৱীৰ বিশালতাৰ তুলনাত খুৱেই ক্ষুদ্ৰাদিক্ষুদ্ৰ ৷ তাই অন্য এক জীৱন যাত্ৰাত, অন্য এক পৃথিৱীত লাহে লাহে নিজক বিলীন কৰিবলৈ ধৰিলে ৷\nতাইৰ মনৰ লগতে স্বাস্থ্যটোও ঠন ধৰি আহিল ৷ তাইৰ গাভৰু দেহটোত লাৱণ্যতাই ভৰ কৰি ধৰিলেহি ৷ ঘৰৰ পৰা মাক-দেউতাক অহা স্বত্বেও তাই তেওঁলোকক দেখা নকৰিলে ৷ খিৰিকীৰে তাইৰ ভাল হোৱা উজ্বলি উঠা মুখনি চায়েই গুৰুৰ আশীষ বুলি মাক-দেউতাকেও প্ৰশান্তিৰে চাই ঘূৰি গলগৈ ৷\nএবছৰমান যোৱাৰ পাছত এক খবৰে আমাৰ ক্ষুদ্ৰ চহৰ খন কঁপাই তুলিলেহি ৷ আহিল তুহিনাৰ আত্ম-হননৰ খবৰ ৷ আশ্ৰমৰ ভিতৰুৱা কৰ্ম-কাণ্ডৰ বহুতো মুখ-ৰোচক বাতৰিও ওলাল ৷ তাত হেনো পুৰণি ভক্ত সকলৰ ৰাতি সেৱা নামৰ এক নিয়ম প্ৰচলন আছে ৷ ৰাতিৰ গভীৰ অন্ধকাৰত একোটা কোঠাত এই সকল আশ্ৰমৰ সেৱক আৰু সেৱকীয়ে গুৰুজনাৰ সতে একেলগে ভক্তিৰ সাগৰত বিলীন হৈ যায় ৷ তেতিয়া হেনো সকলোৰে গাত দেৱী-দেৱতাই স্থিতি লয় ৷ তেতিয়া কোনো গুৰু, কোনো সেৱক-সেৱকীৰ পাৰ্থক্য নাথাকে ৷ ইয়াৰ মাজতে তেওঁসৱৰ মাজত দৈহিক মিলন পৰ্যন্ত হয় ৷ এইয়া হেনো স্বৰ্গীয় অনুভূতি প্ৰাপ্তিৰ এক মাধ্যমহে ৷\nখবৰবোৰ পাই হতাশ হলো ৷ মানসিক শান্তি বিচাৰি, পীড়াৰ পৰা মুক্তি বিচাৰি যোৱা তুহিনাও সেই ভোগৰ বলি হ’ল ৷ সেই কোমল অৱলা নাৰীয়ে সেই ঘটনাক স্বৰ্গীয় অনুভূতিৰ বাহক ৰূপে গণ্য কৰিব নোৱাৰিলে ৷ ভালপোৱাৰ সমাধিত মূৰ্ছা যোৱা তুহিনাই, তাইৰ সৰ্বস্ব হেৰুৱা বুলি মানসিক ভাৱে ভাগি পৰিল ৷ তাইৰ মুক্তিৰ বাটত তাইৰ দেহৰ পৰা কোনোৱে সোলকাই নিয়া চাদৰখন আৰু অকণ উশাহ দিবলৈ ওপৰত ঘুৰি থকা চিলিঙ ফেনখনেই সাৰথি হ’ল ৷ তুহিনাই সপোন সাৱতিয়ে পৃথিৱীৰ মাজত লুকাই পৰিল ৷\nকিন্তু জনশ্ৰুতি মতে, আত্ম-হননে হেনো মুক্তিৰ বাট নিদিয়ে, সেয়া যদি সঁচা হয়, তেন্তে কোনোবাই বিহু কুঁৱৰী নাচি ৰাতি ঘূৰি অহাৰ পথত, অথবা ভালপোৱাৰ ঘাটত অথবা শান্তি আশ্ৰমৰ কোনো কোণত তাইৰ আত্মাৰ সতে মুখামুখি নহবতো ৷ উত্তৰ মোৰ ওচৰত নাই, আপোনাৰ ওচৰত আছেনে?\nউপসংহাৰঃ তুহিনাক মই ভালদৰে জানিছিলো ৷ তাইৰ মৌ-কুঁৱৰী ৰূপৰ খোপা শুৱনি কৰিছিল আমাৰ বাৰীৰ বগা তগৰে, প্ৰতিটো বছৰেই৷ উজনীৰ ফালে আহিলে আমাৰ চহৰলৈ আহিব ৷ চহৰ পোৱাৰ আগে আগেই তুহিনাৰ সমাধিস্থ কৰা ঠাই ৷ তাতেই কেতিয়াবা আপুনিও তিনিপাহ বগা তগৰ দিবহি, অন্ততঃ তুহিনাৰ তিনিটা সপোনৰ সমাধিত!\nপষ্টমৰ্টেমঃ জীয়াই থকাটোৱেই প্ৰাথমিক কথা ৷ জীয়াই থাকিহে খেদিব লাগে পাব পৰা সপোন ৷ অভিভাৱকৰ সপোনতকৈ গুৰুত্বপূৰ্ণ কণমানিৰ আপোন সপোন ৷ সেয়া বুজক, আৰু তাতেই আপোনাৰ সপোনৰো প্ৰাপ্তি হব ৷ সকলোৰে নিজা এক জীৱন-ভালপোৱা-সপোন থাকে ৷ এইবোৰ একান্তই ব্যক্তিগত ৷ গতিকে, সেই কথাক সন্মান কৰাই মংগল ৷\nমানসিক ৰোগ বা ডিপ্ৰেচনৰ প্ৰাথমিক দৰৱ বুজাবুজি, সান্নিধ্যতা আৰু বিশ্ৰাম ৷ আজি মানসিক চিকিৎসা পদ্ধতি বহু আগুৱাইছে৷ তাতেই শৰণাপন্ন হওক ৷


ৰাষ্ট্ৰসংঘৰ সতৰ্কবাণী! ঘৰে ঘৰে অভিযান তালিবানৰ -\nHomeবিশ্বৰাষ্ট্ৰসংঘৰ সতৰ্কবাণী! ঘৰে ঘৰে অভিযান তালিবানৰ\nPrevious articleঘানিৰ সহজ আত্মসমৰ্পণঃ আফগানিস্তানত তালিবানৰ নতুন বন্ধু ৰাছিয়া\nNext articleড্ৰেছিং ৰূমত ‘হিয়া-দিয়া-নিয়া’ ! বিপাঙত ফুটবলাৰ


Search Result of Aimee Baruah assamese actress\nচেমখোৰক বুজিবলৈ, চেমচা উপভাষা আয়ত্ব কৰিবলৈ এবছৰ সময় লৈছিলো; আইমী বৰুৱা\nচলচ্চিত্ৰত দেখুওৱা কিছুমান ৰীতি-নীতি এতিয়াও পালন কৰা হয়\nমই "কা'' নামানো,আইমী বৰুৱা মোক আমেৰিকা লৈ যাওঁক:ৰূপজ্যোতি কুর্মী\nআমাক খালি থৈ নাহিব লগত ঘূৰাই লৈও আহিব ।\nTiwa Autonomous Council election: Aimee Baruah casts vote\nAimee Baruah casts vote for Tiwa Autonomous Council election\nAimee extends greetings on Ganesh Chaturthi\nAimee Baruah bows down to Mahapurush Srimanta Sankardeva\nLet's pledge to sacrifice all that inhumane in us in this Eid: Aimee Baruah\nAimee Baruah shares adorable picture with son, daughter\nActress Aimee Baruah is enjoying her motherhood to the fullest and she keeps on sharing adorable pictures with her son and daughter on social media regularly.\nActress Aimee Baruah loves to treat her fans with her alluring pictures on her social media handle. The actress recently took to her Instagram account to shareastunning picture of herself from her latest photoshoot.\nঅসমৰ আই পি এছ বিষয়া ইন্দ্ৰাণী বৰুৱাক উপ-আৰক্ষী মহাপৰিদৰ্শক পদলৈ পদোন্নতি\nউপ আৰক্ষী মহাপৰিদৰ্শক পদলৈ পদোন্নতি দিয়া হয়\nৰাজ্যৰ প্ৰথম মহিলা আৰক্ষী মহাপৰিদৰ্শক হিচাপে নিযুক্ত আইপিএছ বিষয়া ভায়লেট বৰুৱা\n২০০৫ চনৰ আই পি এছ বিষয়া ভায়লেট বৰুৱা\nআন্তৰাষ্ট্ৰীয় ক্ষেত্ৰত জিলিকিল ডিব্ৰুগড়ৰ শ্বাটলাৰ ঈশাৰানী বৰুৱা\nঈশাৰাণী বৰুৱাই যোৱা ১৯ অক্টোবৰ ২০২১ পৰা ২৪ অক্টোবৰ ২০২১ লৈ বাংগালুৰুত অনুষ্ঠিত হোৱা ইনফচিছ ফাউণ্ডেশ্যন ইণ্ডিয়া ইন্টাৰনেচনেল চেলেঞ্জ-২০২১ বেডমিণ্টন প্ৰতিযোগিতাৰ মহিলাৰ একক শাখাত ভাৰতীয় দলক প্ৰতিনিধিত্ব কৰি ব্ৰঞ্জৰ পদক লাভ কৰে\n১ ডিচেম্বৰৰ পৰা আৰ.জি. বৰুৱা অনুৰ্ধ-১৬ প্ৰতিযোগিতাৰ আয়োজন\nতিতাবৰে ১ ডিচেম্বৰ, ২০২১ তাৰিখে গুৱাহাটীৰ নেহৰু ষ্টেডিয়ামত বজালীৰ সৈতে শিং বন্ধ কৰিব।\nএ পি এছ চিৰ পৰা আঁতৰিল বাধ্যতামূলক অসমীয়া ভাষাৰ কাকত\nআগন্তুক বৰ্ষৰ অসম লোকসেৱা আয়োগৰ পৰীক্ষাত এই নতুন নিয়ম কাৰ্যকৰী কৰা হ'ব\nৰাষ্ট্ৰীয় মৰ্য্যদাৰে শেষকৃত্য সম্পন্ন কৰা হ'ব সাহিত্যিক লক্ষ্মীনন্দন বৰাৰ\nঅসমৰ বাবে ই হৈ ৰ'ব এক অপুৰণীয় ক্ষতি ।\nঅসমৰ বিদ্যালয়সমূহত অসমীয়া ভাষা শিকাটো বাধ্যতামূলক হ'ব: ছেবা\nবোৰ্ডৰ অধীনত ১১ টা এম.আই.এল. বিষয় আছে আৰু বৈকল্পিক বিষয়ৰ তালিকাত ৩১ টা বিষয় আছে।\nশিল্পী সকলে নিয়ম উলংঘা নকৰিব: সৰ্বানন্দ সোণোৱাল\nবিহু উদযাপ কৰক, কিন্তু তাত শৃংখলাবদ্ধতা অটুত ৰাখিব লাগিব।\nAll Rights Reserved 2022 © The Janambhumi | Total visits : 71445041


15+ চিৰতাৰ উপকাৰিতা আৰু পাৰ্শ্বক্ৰিয়া - Health Benefits of Chirata - Helthy Leaf\n15+ চিৰতাৰ উপকাৰিতা আৰু পাৰ্শ্বক্ৰিয়া – Health Benefits of Chirata\nচিৰতাৰ উপকাৰিতা আৰু পাৰ্শ্বক্ৰিয়া – Health Benefits, Uses and Side Effects of Chirata\nআয়ুৰ্বেদ হৈছে বিশ্বৰ আটাইতকৈ পুৰণি ঔষধ প্ৰণালী/চিকিৎসা প্ৰণালীবোৰৰ ভিতৰত এটা আৰু বহু শতাব্দী ধৰি ভাৰতত ব্যৱহাৰ হৈ আহিছে। আমাৰ চাৰিওফালে বহুতো বনৌষধি আছে যি ৰোগৰ সৈতে যুঁজিবলৈ উপকাৰী। তাৰে এটা হৈছে চিৰতা (Chirata) । বহুলোকে চিৰতা সেৱন নকৰে কাৰণ ইয়াৰ সোৱাদ তিতা। অৱশ্যে, ই যিমানে তিক্ত নহওক কিয়, ই ৰোগৰ সৈতে যুঁজ দিয়াত সিমানেই উপকাৰী হয়।\nচিৰতাৰ উপকাৰিতা আৰু পাৰ্শ্বক্ৰিয়া\nএই প্ৰবন্ধটোৰ জৰিয়তে, আপোনালোকে বুজিব পাৰিব যে, শাৰীৰিক সমস্যা প্ৰতিৰোধ কৰাত চিৰতাৰ গুণাগুণবোৰ কিমান লাভজনক।\nপ্ৰথমতে, আমি জানো আঁহক যে, চিৰতা কি ?\nচিৰতাৰ বৈজ্ঞানিক নাম (Scientific Name of Chirata) – Swertia chirayita (Roxb. ex Fleming) Karst. (স্বৰ্টিয়া চিৰতা)\nSyn – Gentiana chirayita Roxb. ex Fleming।\nচিৰতাৰ গোত্ৰ (Plant Family of Chirata) – Gentianaceae।\nচিৰতাক বিভিন্ন ভাষাত এইবুলিও কোৱা হয়:\nHindi – চিৰাইটা, চিৰেটা, চিৰাটা, নেপালিনিম।\nEnglish – Brown chireta, White chireta, Chiretta।\nBengali – চিৰাতা, চিৰেতা, মহাতিতা।\nচিৰতা হৈছে মূলতঃ হিমালয়ত পোৱা এক ঔষধি ভেষজ, যাক পৰম্পৰাগত ঔষধত ব্যৱহাৰ কৰা হয়। ইয়াৰ ঔষধীয় ব্যৱহাৰ ভাৰতীয় (Indian), ব্ৰিটিছ (British), আমেৰিকান (American) আৰু গ্ৰীক (Greek) ঔষধ সম্পৰ্কীয় কিতাপতো উল্লেখ আছে। ইয়াত বিভিন্ন ধৰণৰ Bioactive Compound থাকে যি শৰীৰক স্বাস্থ্যৱান ৰখাত সহায় কৰিব পাৰে। এই ভেষজ জ্বৰ (Fever), মধুমেহ (Diabetes) আৰু মেলেৰিয়া (Malaria) আদি ৰোগৰ আয়ুৰ্বেদিক চিকিৎসাৰ বাবে ব্যৱহাৰ কৰা হয়।\nচিৰতাৰ উপকাৰিতা (Health Benefits of Chirata)\nহেপাটাইটিছ (Hepatitis), প্ৰদাহ (Inflammation) আৰু পাচন ৰোগ (Disease related to Digestion) ৰ চিকিৎসাৰ বাবে চিৰতা (Chirata) বছৰ বছৰ ধৰি ব্যৱহাৰ হৈ আহিছে। আমি এই লাভালাভবোৰৰ কিছুমান তলত বিতংভাৱে বৰ্ণনা কৰিছোঁ। কেৱল মন কৰিব যে গুৰুতৰ ৰোগত আক্ৰান্ত ব্যক্তি এজনে চিৰতাৰ ওপৰত নিৰ্ভৰ কৰাৰ সলনি চিকিৎসাৰ বাবে চিকিৎসকৰ সৈতে যোগাযোগ কৰিব লাগে।\nকাহ, জ্বৰ আৰু চৰ্দিৰ বাবে (For Fever, Cough and Cold)\nঘৰুৱা প্ৰতিকাৰৰ বাবে চিৰতা (Chirata) ব্যৱহাৰ কৰিব পাৰি। দৰাচলতে, এই সকলোবোৰ সমস্যা ভাইৰেল সংক্ৰমণৰ ফলত হয়। এই ক্ষেত্ৰত, চিৰতাত থকা এণ্টি–ভাইৰেল (Anti-Viral) গুণাগুণবোৰ লাভজনক হ’ব পাৰে। কোৱা হয় যে চিৰতাৰ গুৰিয়ে কাহ, জ্বৰ আৰু চৰ্দি উপশম কৰিব পাৰে৷\nকৰোনা (Corona) ত জ্বৰ আৰু কাহৰ দৰে লক্ষণো দেখুৱাইছে। চিৰতায়ে এই সকলো বোৰ লক্ষণ নিৰাময় কৰাত সহায় কৰিব পাৰে। ভাৰত চৰকাৰৰ আয়ুষ মন্ত্ৰাল (Ministry of Ayush) এ নিজেই চিৰতা ব্যৱহাৰ কৰিবলৈ পৰামৰ্শ দিছে।\nRead Also: দুবৰি উপকাৰিতা আৰু ইয়াৰ ব্যৱহাৰ – Health Benefits of Dubori\nৰোগ প্ৰতিৰোধ ক্ষমতা বৃদ্ধি কৰাত (For Boosting Immunity)\nশৰীৰৰ ৰোগ প্ৰতিৰোধ ক্ষমতা বৃদ্ধি কৰাতো চিৰতাৰ উপকাৰিতা দেখা যায়। Mangiferin (মাংগিফেৰিন) হৈছে চিৰতাৰ এক Bioactive Compound বা জৈৱসক্ৰিয় যৌগ। এই যৌগটোৱে Immunomodulatory প্ৰভাৱ প্ৰদৰ্শন কৰে। এই প্ৰভাৱৰ সহায়ত, ৰোগ প্ৰতিৰোধ ক্ষমতাই শৰীৰৰ প্ৰয়োজনীয়তা অনুসৰি কাম কৰিব পাৰে।\nমধুমেহ নিয়ন্ত্ৰণ কৰে (Controls Blood Sugar/Diabetes)\nNCBI (National Center for Biotechnology Information) দ্বাৰা প্ৰকাশিত এক গৱেষণা পত্ৰত এই কথা উল্লেখ কৰা হৈছে যে ৰক্ত শৰ্কৰাৰ স্তৰ (Blood Sugar Level) হ্ৰাস কৰাত চিৰতাৰ উপকাৰিতা লক্ষ কৰিব পৰা যায় । গৱেষণা অনুসৰি, Aamarogentin হৈছে চিৰতাৰ এক Bioactive Compound। এই যৌগটোৱে ডায়েবেটিচ প্ৰতিৰোধী প্ৰভাৱ প্ৰদৰ্শন কৰে। সেয়েহে এইটো বিশ্বাস কৰা হয় যে চিৰতায়ে ৰক্ত শৰ্কৰা হ্ৰাস কৰিব পাৰে।\nৰক্তহীনতাৰ বাবে চিৰতা (Chirata for Anemia)\nচিৰতাক আয়ুৰ্বেদত ভেষজ হিচাপে ব্যৱহাৰ কৰা হয়। ই শৰীৰক ৰক্তহীনতাৰ পৰাও সুৰক্ষিত কৰিব পাৰে। ইয়াৰ পাতত থকা ভিটামিন (Vitamin) আৰু খনিজ পদাৰ্থ (Mineral) বোৰৰ Haematinic প্ৰভাৱ থাকে। এই প্ৰভাৱে শৰীৰত তেজ তৈয়াৰ কৰাত সহায়ক হ’ব পাৰে, সেয়েহে ৰক্তহীনতাৰ বাবে ঘৰুৱা প্ৰতিকাৰত চিৰতা (Chirata) ব্যৱহাৰ কৰিব পাৰি।\nলিভাৰৰ বাবে উপকাৰী (Beneficial for the Liver)\nযকৃত (Liver) ৰ বিকাৰ আঁতৰাবলৈ চিৰতা উদ্ভিদটো বহু বছৰ ধৰি ব্যৱহাৰ হৈ আহিছে। এক গৱেষণাই পৰামৰ্শ দিয়ে যে চিৰতাত Swerchirin যৌগ থাকে, যি hepatoprotective কাৰ্যকলাপ প্ৰদৰ্শন কৰিব পাৰে। এই প্ৰভাৱটোৱে যকৃতক ক্ষতিৰ পৰা সুৰক্ষিত কৰাত সহায় কৰিব পাৰে। ই যকৃতৰ ৰোগ যেনে হেপাটাইটিছ (Hepatitis), হেপাটাইটিছ বি আৰু চি (Hepatitis B & C) প্ৰতিৰোধ কৰিব পাৰে।\nহজম স্বাস্থ্য উন্নত কৰে (To Improve Digestion)\nচিৰতাৰ ব্যৱহাৰে হজম স্বাস্থ্য উন্নত কৰিব পাৰে। এই ভেষজৰ তিক্ততাই শৰীৰত লেলাৱতি (saliva) আৰু গেষ্ট্ৰিক ৰস (Gastric Juice) উদ্দীপিত কৰি বদহজমৰ সমস্যা (Indigestion) হ্ৰাস কৰিব পাৰে। লগতে, চিৰতায়ে Gastric Enzyme প্ৰস্তুত কৰি হজম কৰাত সহায় কৰিব পাৰে। ই হজম উন্নত কৰিব পাৰে আৰু পিত্তৰ নিষ্কাশন বৃদ্ধি কৰি কোষ্ঠকাঠিন্যৰ পৰা সকাহ দিব পাৰে।\nতেজ পৰিস্কাৰ কৰে (Helpful in Cleaning Blood/Blood Purification Process)\nচিৰতাৰ গুণাগুণবোৰে তেজ পৰিষ্কাৰ কৰে৷ ইয়াক আয়ুৰ্বেদিক ঔষধ তৈয়াৰ কৰিবলৈও ব্যৱহাৰ কৰা হয়।\nচিৰতাই ভোক বৃদ্ধি কৰে (Helpful in Improving Appetite)\nভোক বঢ়াবলৈও চিৰতা (Chirata) ব্যৱহাৰ কৰিব পাৰি। এক গৱেষণা পত্ৰত কোৱা হৈছে যে, ই পিত্ত বা Bile বৃদ্ধি কৰে, যি ভোক বৃদ্ধি কৰিব পাৰে। সেয়েহে বছৰ বছৰ ধৰি ভোক বঢ়াবলৈ চিৰতা ব্যৱহাৰ কৰা হৈছে৷\nমেলেৰিয়া জ্বৰ প্ৰতিৰোধ কৰে (Prevents Malaria Fever)\nচিৰতা (Chirata) পৰম্পৰাগতভাৱে মেলেৰিয়া জ্বৰ প্ৰতিৰোধ কৰিবলৈও ব্যৱহাৰ কৰা হৈছে। চিৰতাত Swerchirin নামৰ এটা উপাদান থাকে, যি Anti-malaria দৰে কাম কৰিব পাৰে। এই প্ৰভাৱটোৱে মেলেৰিয়া আৰু ইয়াৰ সৈতে সম্পৰ্কিত লক্ষণবোৰৰ পৰা সকাহ দিব পাৰে। ইয়াৰ বাবে, চিৰতা কাঢ়া (Chirata Decoction) হিচাপে ব্যৱহাৰ কৰিব পাৰি৷\nদৃষ্টিশক্তি উন্নত কৰে (Improves Vision)\nচিৰতাক চকুৰ টনিক (Eye tonic) বুলি কোৱা হয়, সেয়েহে চকুৰ স্বাস্থ্যৰ বাবে চিৰতা (Chirata) সেৱন কৰা উচিত। দৰাচলতে, ভিটামিন চি (Vitamin C) এ দৃষ্টিশক্তি উন্নত ৰাখিব পাৰে আৰু বয়স-সম্পৰ্কীয় চকুৰ ৰোগ প্ৰতিৰোধ কৰিব পাৰে। আনহাতে, চিৰতা উদ্ভিদটোত ভিটামিন চি থাকে। সেইকাৰণে চকুৰ বাবেও চিৰতাৰ উপকাৰিতা আছে বুলি গণ্য কৰা হয়।\nপেটৰ পেলু নাশ কৰে (Kills Stomach Worms)\nচিৰতাৰ Anthelmintic প্ৰভাৱ আছে। ই হৈছে Antiparasitic এক পদ্ধতি যি পাকস্থলী আৰু অন্ত্ৰত পোক-পতংগ ধ্বংস কৰাত সহায় কৰিব পাৰে। সেইকাৰণে এই ভেষজটো পেটৰ পেলু মাৰিবলৈ উপায় হিচাপে ব্যৱহাৰ কৰা হয়৷\nগাঠিৰ বিষত উপকাৰী (Beneficial for Joint Pain)\nচিৰতাৰ গুৰিয়ে গাঁঠিৰ বিষ উপশম কৰিব পাৰে। দৰাচলতে, চিৰতাত Swertiamarin যৌগ থাকে, এই যৌগটোৱে আৰ্থ্ৰাইটিছৰ সমস্যা হ্ৰাস কৰিব পাৰে। আৰ্থ্ৰাইটিছৰ আটাইতকৈ ডাঙৰ লক্ষণ হৈছে গাঁঠিৰ বিষ। এইকাৰণে এইটো বিশ্বাস কৰা হয় যে চিৰতাই গাঁঠিৰ বিষ কাৰ্যকৰীভাৱে হ্ৰাস কৰিব পাৰে ৷\nছাল স্বাস্থ্যৱান ৰাখিবলৈ (Beneficial for Skin Health)\nছালক স্বাস্থ্যৱান ৰাখিবলৈও চিৰতা (Chirata) ব্যৱহাৰ কৰিব পাৰি। ইয়াৰ Antioxidant প্ৰভাৱ আছে। এই কাৰ্যকলাপে Photoaging হ্ৰাস কৰিব পাৰে অৰ্থাৎ সূৰ্যৰ পোহৰৰ পৰা বয়স বৃদ্ধি হ্ৰাস কৰিব পাৰে। ইয়াক ছাল পৰিষ্কাৰ কৰাত সহায়ক বুলিও গণ্য কৰা হয় । ইয়াৰ উপৰিও, চিৰতাৰ ছালৰ ৰোগ নিৰাময় কৰাত সহায় কৰিব পাৰে৷\nকেন্সাৰৰ বাবে উপকাৰী (Good for Cancer)\nচিৰতা (Chirata) কৰ্কট ৰোগৰ দৰে ৰোগ প্ৰতিৰোধ কৰিবলৈও ব্যৱহাৰ কৰা হৈছে। দৰাচলতে, চিৰতাত Amarogentin যৌগ থাকে। এই যৌগটোৱে কৰ্কট ৰোধী কাৰ্যকলাপ প্ৰদৰ্শন কৰে, যি কৰ্কট ৰোগৰ কোষবোৰ বৃদ্ধি হোৱাত প্ৰতিহত কৰাত সহায় কৰিব পাৰে৷ মন কৰিব যে চিৰতা কৰ্কট ৰোগ প্ৰতিৰোধ কৰাৰ এক উপায় হ’ব পাৰে, কিন্তু ই ৰোগটোৰ নিৰাময় নহয়। ইয়াৰ চিকিৎসাৰ বাবে চিকিৎসকৰ সৈতে যোগাযোগ কৰাটো গুৰুত্বপূৰ্ণ।\nহিকটিৰ বাবে উপকাৰী (Beneficial in Hiccups)\nNCBI দ্বাৰা প্ৰকাশিত এক গৱেষণা পত্ৰত কোৱা হৈছে যে বমি আৰু হিকটি প্ৰতিৰোধ কৰাত চিৰতাৰ গুণাগুণ সহায়ক হ’ব পাৰে। কোৱা হয় যে চিৰতাৰ তিক্ততাই লেলাৱতি আৰু পিত্ত উদ্দীপিত কৰি হিকটি হ্ৰাস কৰিব পাৰে।\nযোনিৰ অত্যাধিক স্ৰাৱ (Helps to Prevent abnormal Vaginal Discharge)\nগোটেই চিৰতা (Chirata) উদ্ভিদটো যোনিৰ অত্যাধিক স্ৰাৱ প্ৰতিহত কৰিবলৈ ব্যৱহাৰ কৰিব পাৰি। NCBI ৰ দ্বাৰা প্ৰকাশিত এটা গৱেষণাত এইকথা উল্লেখ কৰা হৈছে। যদিও ই লাভজনক, গৱেষণাত এইটো স্পষ্ট যে ইয়াত থকা উপাদানটো কেনেদৰে সহায়ক হয় তাৰ ওপৰত অধিক গৱেষণাৰ প্ৰয়োজন।\nপ্ৰবন্ধটোৰ পৰৱৰ্তী অংশত, আমি চিৰতা কেনেদৰে ব্যৱহাৰ কৰিব পাৰি সেই বিষয়ে বৰ্ণনা কৰিম।\nচিৰতাৰ ব্যৱহাৰ (How to Use Chirata)\nচিৰতা (Chirata) গছজোপা আৰু চিৰতাৰ শিপা দুয়োটায়ে ব্যৱহাৰ কৰিব পাৰি। চিৰতাৰ পদ্ধতি আৰু পৰিমাণৰ বিষয়ে জানো আঁহক:-\nখোৱাৰ আগতে দিনত দুবাৰ 60 মি.লি. চিৰতাৰ ৰস টনিক হিচাপে খাব পাৰি। ই শাৰীৰিক দুৰ্বলতা আঁতৰাব পাৰে।\nআপুনি গৰম পানী আৰু লং বা দালচেনিৰে চিৰতা প্ৰস্তুত কৰি 15মি.লি. ৰ পৰা 30 মি.লি. বা 1ৰ পৰা2টেবুল চামুচ খাব পাৰে।\nচিৰতাৰ গুৰি হিকটি আৰু বমিত উপকাৰী হ’ব পাৰে। ইয়াক পালি হিচাপে মৌৰ সৈতে 0.5 ৰ পৰা2গ্ৰামলৈ খাব পাৰি।\nআপুনি চিৰতাৰ পাতৰ ৰস (Chirata leaf juice) উলিয়াব পাৰে আৰু ইয়াক খাব পাৰে। ই তিতা, সেয়েহে ইয়াত মৌ যোগ দিব পাৰি।\nRead Also: নীমৰ উপকাৰিতা ব্যৱহাৰ আৰু পাৰ্শ্বক্ৰিয়া – Benefits of Neem\nচিৰতাৰ পাৰ্শ্বক্ৰিয়াসমূহ (Side Effects of Chirata)\nযদিও চিৰতা (Chirata) দীৰ্ঘদিন ধৰি আয়ুৰ্বেদিক ঔষধ (Ayurvedic Medicine) হিচাপে গ্ৰহণ কৰা হৈছে, ইয়াৰ অত্যাধিক সেৱনৰ ফলত চিৰতাৰ ক্ষতি হব পাৰে। অৱশ্যে, গৱেষণাই কয় যে মানুহৰ ক্ষেত্ৰত চিৰতাৰ কোনো গুৰুতৰ পাৰ্শ্বক্ৰিয়া নাই। তথাপিও, আপুনি তলত চিৰতাৰ ফলত হোৱা সাধাৰণ ক্ষতিৰ বিষয়ে জানি সাৱধানতা অৱলম্বন কৰিব পাৰে৷\nনিম্ন ৰক্তচাপত ভোগা আৰু ইয়াৰ ঔষধ গ্ৰহণ কৰি থকা সকলে চিৰতা খোৱা পৰিহাৰ কৰিব লাগে কিয়নো ই ৰক্ত শৰ্কৰাৰ স্তৰ হ্ৰাস কৰিব পাৰে।\nGastricৰ সমস্যাত ভোগী থকা সকলে চিৰতা খোৱা পৰিহাৰ কৰিব লাগে। কিয়নো এনে শাৰীৰিক অৱস্থা(Health Condition) ত চিৰতাই যকৃতৰ ক্ষতি সাধিব পাৰে।\nগৰ্ভৱতী মহিলা আৰু স্তন্যপান কৰাই থকা মাতৃসকলে ইয়াক খাব পাৰিব নে নাই সেয়া স্পষ্ট নহয়, সেয়েহে চিকিৎসকৰ পৰামৰ্শ অবিহনে ইয়াক গ্ৰহণ নকৰিব।\nইয়াৰ সোৱাদ তিতা, যিয়ে খোৱাৰ পিছত মুখখন তিতা দেখাব পাৰে।\nএতিয়া আপুনি নিশ্চয় চিৰতাৰ উপকাৰিতা আৰু পাৰ্শ্বক্ৰিয়া দুয়োটা বুজি পাইছে। চিৰতা (Chirata) হৈছে আয়ুৰ্বেদিক ঔষধ যাক বহু শতাব্দী ধৰি বহুতো ৰোগৰ বাবে ব্যৱহাৰ কৰা হৈছে। ওপৰত দিয়া তথ্য অনুসৰি, আপুনি বুদ্ধিমত্তাৰে চিৰতা সেৱন কৰি ইয়াৰ সুবিধা লব পাৰে। কেৱল মন কৰিব যে যিকোনো বস্তু অত্যাধিক সেৱন কৰাটো ক্ষতিকাৰক হ’ব পাৰে। চিৰতাৰ ক্ষেত্ৰতো একেধৰণৰে কথা কʼব পাৰি, সেয়েহে ইয়াক সীমিত পৰিমাণত সেৱন কৰক আৰু স্বাস্থ্যৱান হৈ ৰওঁক।\nCategories Benefits of Leaf In Assamese Tags Chirata, Hair, Health, Immune System, Increasing Concentration, Pain, Side Effects, Skin, চিৰতা, চিৰতাৰ উপকাৰিতা


কাটাৰৰ ডায়েৰী - ১২ (ডা০ ভূপেন শইকীয়া) - সাহিত্য ডট অৰ্গ\nড’হা, কাটাৰ ৯ মে, বুধবাৰ ২০১২\nযোৱা মাহত মোৰ শ্ৰদ্ধেয় পিতৃদেৱৰ বিয়োগ হোৱাত কাটাৰৰ ডায়েৰী লিখাৰ সময় ওলিয়াব নোৱাৰিলোঁ ৷ এপ্ৰিল মাহৰ মাজ ভাগত ঘৰৰ পৰা ঘূৰি আহি দেখো বতৰ বেচ উষ্ণ হৈ পৰিছে৷ এতিয়া মে মাহ সোমোৱাত পাৰাস্তম্ভ ২৮ আৰু ৩৮ ডিগ্ৰী চেলচিয়াচৰ মাজত দোদূল্যমান হৈ আছে৷ আগষ্টলৈকে আৰু তাপমান বৃদ্ধি হবলৈ আছেই৷ পাৰাস্তম্ভই দেখুওৱাতকৈ বতৰ আৰু বহুত বেচি গৰম যেন অনুভৱ হয় ৷\nএনে বতৰত নিজা যান-বাহন নহলে বাহিৰত চলাচল কৰাটো সম্ভৱপৰ নহয়৷ আগতেই উল্লেখ কৰিছো কাটাৰত সকলো পথত সকলো সময়ত বাচ আৰু টেক্সিৰ যাতায়াত এতিয়ালৈকে সুলভ হৈ উঠা নাই৷ ভাগ্যে বেংক এটাৰ সৌজন্যত সোণকালেই কাৰল’ন এটি পালো৷ কাটাৰত কাৰল’নৰ সূতৰ হাৰ মাত্ৰ ৪%৷ আবেদন কৰাৰ এসপ্তাহৰ ভিতৰত গাড়ীখনো মোৰ হাতত পৰিল৷ ক’ৰিয়াত নিৰ্মিত এচেন্ট হোণ্ডাই৷ ইয়াত প্ৰায়বিলাক বস্তুৰ দৰে গাড়ীটো টেক্স নালাগে৷ প্ৰায়বিলাক সৰু গাড়ীয়েই অট’মেটিক গিয়েৰৰ৷ অৰ্থাৎ গাড়ীত ক্লাট্চ্ নাথাকে ৷ ৰাস্তাসমূহত খোজকঢ়া মানুহৰ তুলনাত গাড়ীৰ সংখ্যা বেচি৷ দিনটোৰ কামৰ আৰম্ভণি আৰু ছুটিৰ সময়তহে বাটপথত মানুহৰ চলাচল চকুত পৰে৷ অৱশ্য সন্ধিয়া পৰত সাগৰৰ পাৰত অনেক খোজ কঢ়া মানুহ দেখা যায় ৷\nড’হা চহৰৰ আন এটা মূৰত থকা B.B.I. নামৰ ইন্টাৰনেচনেল কোম্পানী এটাৰ কেম্পত এদিন ৰোগী চাবলৈ গৈছিলো ৷ কাটাৰত গাড়ী মটৰ পথৰ সোঁ-হাতে চলে৷ ড্ৰাইভিং চিট থাকে বাওঁ হাতে৷ পথবিলাক দূৰলৈকে ডিভাইডাৰেৰে ভাগ কৰা – এফালে এটা দিশৰ গাড়ীহে চলাচল কৰে৷ গাড়ী ঘূৰাবলৈ হলে ডিভাইডাৰৰ শেষ নাইবা ৰাউণ্ড এবাউট পাব লাগিব৷ ৰাউণ্ড এবাউটত আৰু অইন ঠাইটো অট’মেটিক ট্ৰেফিক লাইটে যানবাহন নিয়ন্ত্ৰণ কৰে৷ ক’তো এটাও ট্ৰেফিক পুলিচ দেখা পাবলৈ নাই৷ অৱশ্যে পুলিচৰ পেট্ৰলিং গাড়ী কেতিয়াবা চকুত পৰে৷ ড’হাৰ সৰু-ডাঙৰ প্ৰত্যেকটো আলি-গলিৰেই একোটা নাম আছে আৰু এই অসংখ্য ৰাস্তাৰ প্ৰত্যকটোৱেই ভালদৰে পকী পিচ কৰা৷ ডিভাইডাৰসমূহত ফুল আৰু খেজুৰ বা তালগছ সুন্দৰকৈ ৰোপন কৰা হৈছে৷ ৰাউণ্ড এবাউটবিলাক, এয়াৰপৰ্ট, বেংক, বাচষ্টেচন, মিউনিচিপেলিটি, হোটেল আৰু আন আন কাৰ্য্যালয় সমূহৰ পৰিবেশ বতৰৰ ফুলে বছৰটো শুৱনি কৰি থাকে ৷ প্ৰায় ২০কিলোমিটাৰ গৈ ইণ্ডাষ্ট্ৰিয়েল এৰিয়া পালোগৈ৷ এটা সময়ত ড’হাৰ ধুনীয়া আৰু ডাঙৰ ডাঙৰ বিল্ডিংবিলাক শেষ হ’ল, গছ-গছনিৰ সংখ্যা কমি আহিল, চকুত পৰিল – অৰ্ধ নিৰ্মিত অনেক কল-কাৰখানা য’ত দিনে -নিশাই কাম চলি আছে৷ দেখা পালো চূন-শিল বালিৰে ভৰা মাটি আৰু বিশাল মৰু অঞ্চল – য’ত মৰুক মৰুদ্যানলৈ ৰূপান্তৰিত কৰাৰ অহৰ্নিশ প্ৰয়াস চলি আছে৷ ইণ্ডাষ্ট্ৰিয়েল এৰিয়াৰ বেংক আৰু দোকান-বজাৰ পাৰহৈ কিছু কম মসৃণ, কম বহল পথেৰে আগুৱাই গৈ কেম্প এৰিয়া পালোগৈ৷ এই এলেকাত দোকান প্ৰায় নায়েই, আছে কেইবাটিও বহু মহলীয়া সাধাৰণ শ্ৰেণীৰ ঘৰ – য’ত যেনিতেনি অসংখ্য কাপোৰ মেলি থোৱা আছে৷ সহজে অনুমেয় সেইবিলাক ঘনবসতি পূৰ্ণ বনুৱাৰ ফ্লেট৷\nমই উপস্থিত হলোগৈ “চানেইয়াৰ” শেষ প্ৰান্তত৷ আৰবী ভাষাত চানেইয়াৰ অৰ্থ হ’ল – ইণ্ডাষ্ট্ৰিয়েল এৰিয়া ৷ B.B.I.ৰ কেম্পটোৰ অৱস্থা কিছু উন্নত৷ কেম্পৰ বেচিভাগ ঘৰেই এমহলীয়া যদিও বনুৱাৰ থকা -মেলা আৰু খোৱা-লোৱাৰ ব্যৱস্থা কিছু ভাল৷ কেম্পটোত থকা এটা মেডিকেল চেন্টাৰ যোৱা ৩বছৰে এজন মেল নাৰ্চেই কৰি আহিছে৷ বনুৱা সকলে তেওঁকে ডাক্তৰ যেন জ্ঞান কৰে৷ এই কেম্পত আছে ৫০০০জন কৰ্মচাৰী, তাৰে ৪৫০০জন হ’ল ভাৰতীয়৷ বাকীসকল নেপাল, বাংলাদেশ, শ্ৰীলংকা আৰু ফিলিপাইনৰ পৰা অহা৷ এই ইন্টাৰনেচনেল কনষ্ট্ৰাকচন কোম্পানীটোৰ মেনেজাৰজন হ’ল ইউৰোপিয়ান ৷ পুৱা ৫টা নৌ বাজোতেই বাচেৰে লেবাৰ সকলক কামৰ ঠাইলৈ লৈ যায় আৰু সন্ধিয়া প্ৰায় ৮বজাত ঘূৰাই আনি কেম্প পোৱায়হি৷\nমেল নাৰ্চজন কেৰেলাৰ পৰা অহা ৷অবিবাহিত৷ বৰ্তমান কেৰেলাত ঘৰ বনাই আছে৷ ঘৰৰ কাম শেষ হলে বিয়া পাতিব৷ মোক অসমৰ বুলি জনি কলে- তেওঁৰ ঘৰৰ নিৰ্মাণৰ লগত জড়িত প্ৰায় আটাইকেইজন বনুৱাই অসমীয়া৷ কেৰেলাত কোনো স্থানীয়লোকে হাজিৰা কাম নকৰে ৷শিক্ষিত,অৰ্ধশিক্ষিত প্ৰায় প্ৰতি ঘৰৰ কোনোবা নহয় কোনোবাই বিদেশত চাকৰি কৰে৷ সেই কাৰণে ক্ষুদ্ৰ প্ৰদেশখনৰ আটাইকেইটা এয়াৰপৰ্টেই হ’ল ইন্টাৰনেচনেল৷ মালয়ালম জনা অসমীয়া যুৱকে এজেন্টৰ ভূমিকা লৈ ত্ৰিবান্দ্ৰম এক্সপ্ৰেছ ৰেলেৰে নিয়মীয়াকৈ অসমৰ পৰা বনুৱা সৰবৰাহ কৰে বুলি মোক নাৰ্চজনে জনালে৷\nপুনৰ কাটাৰলৈ ঘূৰি আহোঁ ৷ কেতিয়াবা বনুৱাৰ দূৰ্গতি দেখিলে মনটো সেমেকি উঠে৷ এজন দুকুৰি বছৰীয়া নেপালী ৰোগী মোৰ চেম্বাৰলৈ আহিল ৷ সপ্তাহটোৰ ভিতৰত দুবাৰ ফিট হৈছে৷ৰাতি টোপনি নাহে৷বুকু ঢপঢপাই থাকে৷ মাজে মাজে প্ৰেচাৰ উচ্চ হৈ যায়৷ মোক দেখুৱাবলৈ প্ৰেচাৰৰ ৰিডিংসমূহ লৈ আহিছিল৷ ভালকৈ কথা পাতি বেমাৰৰ উৎসটো ওলিয়ালোঁ৷ দুমাহ আগতে ঘৰৰ পৰা আহিছে – নেপালৰ ভৰতপুৰ মেডিকেল কলেজত ২লাখ টকা খৰচ কৰিও টিবি মেনিনজাইটিচ হোৱা এঘাৰ বছৰীয়া পুত্ৰক বচাব নোৱৰাৰ সন্তাপলৈ৷ এতিয়া এসপ্তাহ আগতে ঘৈণীয়েকৰ ফোন পালে – দ্বীতিয় সন্তানটো অসুস্থ বুলি৷ তাৰ পিছত বহুত চেষ্টা কৰিও ঘৰৰ সৈতে যোগাযোগ স্থাপন কৰিব পৰা নাই৷\nআকৌ আন এজন দূৰ্ভগীয়া কৰ্মচাৰীৰ কথা কওঁ৷ সদায় ককালৰ বিষত চৰকাৰী চিকিৎসালয়লৈ গৈ থকা এজন বনুৱাৰ ডাক্তৰে লেমিনেক্টমি অপাৰেচন কৰি ৩দিন পিছত ডিচচাৰ্জ দিয়াত কেম্পলৈ ঘূৰি আহিল৷ কেম্পত দিনটো অকলে বিচনাত কেঁকাই- গোথাই পৰি থাকে৷ অপাৰেচন কৰা ঠাইত বিষ বেচি হোৱাত কোম্পানীৰ এম্বুলেঞ্চেৰে দুই তিনিবাৰ চিকিৎসালয়লৈ পথালে৷ তাত প্ৰত্যেকবাৰেই বিষৰ বেজী এটা লগাই পথাই দিয়ে কিন্তু ভৰ্তি নকৰে৷ নিৰুপায়ত পৰি বনুৱাজনে কাম বাদ দি স্বদেশলৈ ঘূৰিবলৈ বাধ্য হ’ল৷\nএই বনুৱা সকলে বতৰৰ প্ৰতিকুল পৰিবেশৰ মাজতো দিনটোত ১২ঘন্টাই, সপ্তাহত এদিনো বিৰতি নোহোৱাকৈ শ্ৰম কৰে৷ দেহাই টানিলে ৩৷৪ঘন্টা অভাৰ টাইম কৰি অতিৰিক্ত উপাৰ্জন কৰাৰ প্ৰয়াস কৰে৷ শৰীৰ অসুস্থ অনুভৱ কৰি কামলৈ নাহি জিৰণী ললে দৰ্মহা কটা যায়৷ ডাক্টৰক অসুখ দেখুৱাই প্ৰমাণ পত্ৰ আনিলে এদিন বা বৰ বেচি দুদিন ছুটি পায়৷ মাহিলি দৰ্মহা ১২০০ৰ পৰা ১৮০০ৰিয়াল ৷ এক ৰিয়াল ভাৰতীয় ১৪.৫ টকাৰ সমান – গতিকে মাহিলি ১৭৫০০ টকাৰ পৰা ২৬২০০লৈকেহে উপাৰ্জন কৰে৷ দুবেলাৰ ভাত-ৰুটি অৱশ্যে বিনামূলীয়াকৈ পায়৷ এই বনুৱা সকলৰ তুলনাত ফ্লেটসমূহত বা চুপাৰ মাৰ্কেটসমূহ কাম কৰা তৃতীয় শ্ৰেণীৰ কৰ্মচাৰী সকলৰ দৰ্মহা কম (১o০০ৰ পৰা ১৫০০ৰিয়াল)যদিও সদায় এচিত থাকে,শাৰীৰিক কষ্টও কম৷ ছুটি দুবছৰৰ মূৰত দুমাহ, সেই দুমাহত আধা দৰ্মহা পায়৷ ড্ৰাইভাৰৰ চাকৰি এই দুয়োবিধৰ মাজত পৰে ৷\nকাটাৰ বিশ্বৰ ভিতৰতে আটাইটকৈ ধনী দেশ হলেও বাহিৰৰ পৰা জীবিকাৰ সন্ধানত অহা এই সাধাৰণ শ্ৰেনীৰ লোকসকলে শ্ৰমৰ উচিত মূল্য পাইছে বুলি মনে নধৰে৷ ইয়াৰ সুউচ্চ আৰু সুন্দৰ বিশাল ভৱন, মসৃণ বাট-পথ সকলোৰে সৃষ্টিকৰ্তা এই লোকসকলেই নহয় জানো ? অশিক্ষিত,অল্পশিক্ষিত,অৰ্ধশিক্ষিত লোকে জীবিকাৰ তাৰণাত কোনো পৰিস্থিতেই বিদেশলৈ অহাটো শুদ্ধ বুলি মই নাভাবো৷ বিদেশত যি কোনো বিপদত নিজ দেশৰ দূতাবাসৰ সহায়ৰ আশা কৰাটো ভুল৷ পৰিস্থিতি আৰু শোচনীয় হব পাৰে যদিহে ব্যক্তিজনে লাখৰ ওপৰত টকা নিজ দেশৰ এজেন্টক দি বিদেশলৈ আহিছে৷\n(মই নাজানো মোৰ এই লিখনিৰ প্ৰতি পাঠকৰ দৃষ্টিভংগী কেনেকুৱা হব- কিন্তু মই উপলব্দ্ধি কৰা জীৱনৰ এখন অবিকল ছবি সহৃদয় পাঠকক জনোৱাটোৱেই হ’ল মোৰ লক্ষ্য৷)


Class 8 Science পাঠ 10 কৈশোৰ প্ৰাপ্তি – সমাধান » Dev Library\nClass 8 Science পাঠ 10 কৈশোৰ প্ৰাপ্তি – সমাধান\nClass 8 Science পাঠ 10 কৈশোৰ প্ৰাপ্তি – সমাধান The answer to each chapter is provided in the list so that you can easily browse throughout different chapter Class 8 Science পাঠ 10 কৈশোৰ প্ৰাপ্তি – সমাধান and select needs one.\nAlso, you can read SCERT book online in these sections Solutions by Expert Teachers as per SCERT (CBSE) Book guidelines. These solutions are part of SCERT All Subject Solutions. Here we have given Class 8 Science পাঠ 10 কৈশোৰ প্ৰাপ্তি – সমাধান Solutions for All Subject, You can practice these here…\nপাঠ – ১০ ( বিজ্ঞান )\n১) অন্তঃ স্ৰাৱী গ্ৰন্থিয়ে দেহৰ পৰিবৰ্তনৰ বাবে নি: সৰণ কৰা পদাৰ্থ সমূহক কি নামেৰে নাম কৰণ কৰা হৈছে ?\nউত্তৰ:- অন্তঃ স্ৰাৱী গ্ৰন্থিয়ে দেহৰ পৰিবৰ্তনৰ বাবে নি: সৰণ কৰা পদাৰ্থ সমূহক হৰ্মন নামেৰে নাম কৰণ কৰা হৈছে ।\n২) কৈশোৰ কাল কাক বোলে ?\nউত্তৰ:- জীৱনৰ যিটো কালত শাৰীৰিক পৰিবৰ্তন ঘটি পৈণত প্ৰজনন প্ৰাপ্তি হয় সেই কালচোৱাকে কৈশোৰ কাল বোলে । কৈশোৰ কাল সাধাৰণতে ১১ বছৰৰ পৰা আৰম্ভ হৈ ১৮ বা ১৯ বছৰ বয়স পৰ্যন্ত চলি থাকে ।\n৩) মাহেকীয়া ঋতু চক্ৰ কি ? ব্যাখ্যা কৰা ।\nউত্তৰ:- মহিলাৰ প্ৰজনন ক্ষমতা প্ৰায় ১০-১২ বছৰৰ পৰাই আৰম্ভ হয় । অৰ্থাৎ প্ৰজনন প্ৰাপ্তি হোৱাৰ পৰাই আৰম্ভ হয় । এই ক্ষমতা প্ৰায় ৪৫ – ৫০ বছৰলৈ চলি থাকে । প্ৰজনন ক্ষমতা প্ৰাপ্তিৰ পৰাই ডিম্বানু গঠন হৈ পুৰঠ হবলৈ ধৰে । প্ৰায় ২৮ ৰ পৰা ৩০ দিনৰ ভিতৰত একোটা পুৰঠ ডিম্বানুৰ নি:সৰণ হয় ।\nএই সময়ত যদিহে ডিম্বানু নিষেচিত হয়, ই জৰায়ুৰ বেৰত লাগি ধৰে আৰু জৰায়ুৰ বেৰ ডাঠ হৈ তাত বিকশিত হবলৈ ধৰে । এই অৱস্থাক গৰ্ভৱতী অৱস্থা বোলে । যদি ডিম্বানু নিষেচিত নহয় তেন্তে ডিম্বাশয়ৰ পৰা ওলোৱা ডিম্বানু, জৰায়ুৰ ডাঠ আৱৰণ আৰু ৰক্ত নলীকাৰ সৈতে শৰীৰৰ বাহিৰলৈ ওলাই আহে ।\nইয়াৰ ফলত ৰক্তক্ষৰণ হয় । ইয়াকে মাহেকীয়া ঋতু চক্ৰ বোলে ।\n৪) যৌৱন প্ৰাপ্তিৰ সময়ত হোৱা দেহৰ পৰিবৰ্তন সমূহৰ তালিকা কৰা ।\nউত্তৰ:- যৌৱন প্ৰাপ্তিৰ সময়ত হোৱা দেহৰ পৰিবৰ্তন সমূহ হল –\nক) শৰীৰৰ উচ্চতা বৃদ্ধি ।\nখ) শাৰীৰিক আকৃতিৰ পৰিবৰ্তন ।\nগ) মাতৰ পৰিবৰ্তন ।\nঘ) তৈল গ্ৰন্থিৰ বৰ্দ্ধিত ক্ৰিয়া ।\nঙ) শাল মইনা ওলোৱা ।\nচ) যৌনাংগৰ বিকাশ ।\nছ) মানসিক, বৌদ্ধিক আৰু আৱেগিক পৰিপক্কতা প্ৰাপ্তি ।\nজ) গৌণ চৰিত্ৰ যেনে – লৰাৰ দাড়ি গোফ গজা, ছোৱালীৰ স্তনৰ বিকাশ, ডিম্বানু আৰু শুক্ৰানু নামৰ জনন কোষ গঠন আদি ।\n৫) অন্তঃ স্ৰাৱী গ্ৰন্থি সমূহ আৰু নি:সৰণ কৰা হৰম‘ন নামৰ এখন তালিকা দুটা স্তম্ভত প্ৰস্তুত কৰা ।\nউত্তৰ:- অন্তঃ স্ৰাৱী গ্ৰন্থিৰ নাম বোৰ হল –\nক) পিটুইটাৰী ।\nখ) থাইৰয়ড ।\nগ) এডৰিনেল ।\nনি:সৰণ কৰা হৰম’নৰ নাম হল –\nক) টেষ্ট’ষ্টেৰণ ( পুৰুষ ) আৰু ইষ্ট্ৰ’জেন ( মহিলা ) বৃদ্ধি হৰম’ন ।\nখ) থাইৰ’ক্সিন ।\nগ) এড্ৰেনেলিন ।\nঘ) ইনচুলিন ।\n৬) যৌন হৰমন কি ? সেইবোৰক কিয় এনে নাম দিয়া হল ? সেই হৰমন বোৰৰ কাৰ্যৰ বৰ্ণনা কৰা ।\nউত্তৰ:- অণ্ডাশয় আৰু ডিম্বাশয়ৰ পৰা নি: সৰিত হৰমনক যৌন হৰমন বোলে । ডিম্বাশয়ে স্ত্ৰী হৰমন বা ইষ্ট্ৰ’জেন আৰু অণ্ডাশয়ে পুং হৰমন বা টেষ্ট’ষ্টেৰণ নি:সৰণ কৰে । টেষ্ট’ষ্টেৰণ বা পুং হৰমনৰ কাৰ্য হল – ই লৰাৰ ক্ষেত্ৰত প্ৰজনন ক্ষমতাত সহায় কৰে ।\nমুখ মণ্ডলত দাড়ি, গোফ গজায় । কাষলতি, বুকু আৰু গুপ্ত স্থানটো চুলি গজায় । ইষ্ট্ৰ’জেন বা স্ত্ৰী হৰমনে ছোৱালীৰ স্তনৰ বিকাশ ঘটায় । স্তনত দুগ্ধ নিঃসৰণ গ্ৰন্থি উৎপন্ন কৰে ।\n৭) উপযুক্ত উক্তিটো বাছি উলিওৱা ।\nক) কিশোৰ – কিশোৰী সকল আহাৰ সম্পৰ্কে সচেতন হোৱা উচিত, কিয়নো –\n১) উপযুক্ত খাদ্যই মগজুৰ বিকাশত সহায় কৰে ।\n২) শৰীৰত হৈ থকা দ্ৰুত বৃদ্ধিৰ বাবে উপযুক্ত আহাৰৰ প্ৰয়োজন ।\n৩) কিশোৰ – কিশোৰী সকলৰ সদায় ভোক বেছি ।\n৪) কিশোৰ – কিশোৰী সকলৰ স্বাদ মুকুল অধিক সক্ৰিয় ।\nউত্তৰ:- ২) শৰীৰত হৈ থকা দ্ৰুত বৃদ্ধিৰ বাবে উপযুক্ত আহাৰৰ প্ৰয়োজন ।\nখ) মহিলাৰ প্ৰজননৰ বয়স আৰম্ভ হয় তেতিয়া –\n১) যেতিয়া মাহেকীয়া ঋতু চক্ৰ আৰম্ভ হয় ।\n২) যেতিয়া স্তনৰ বিকাশ হয় ।\n৩) যেতিয়া দেহৰ ওজন বাঢ়ে ।\n৪) যেতিয়া ওখ হয় ।\nউত্তৰ:- ১) যেতিয়া মাহেকীয়া ঋতু চক্ৰ আৰম্ভ হয় ।\nগ) কিশোৰ – কিশোৰীৰ যথোপযুক্ত আহাৰ সামগ্ৰী হল –\n১) চিপছ, চাওমিন, ক‘ক ।\n২) ৰুটি, দাইল, শাক – পাচলি ।\n৩) ভাত, চাওমিন, বাৰ্গাৰ ।\n৪) শাক – পাচলি যুক্ত কাটলেট, চিপছ আৰু নেমুৰ ৰস ।\nউত্তৰ:- ২) ৰুটি, দাইল, শাক – পাচলি ।\n৮) চমু টোকা লিখা –\nক) ডিঙিৰ ঘটিকা ।\nউত্তৰ:- প্ৰজনন ক্ষমতা প্ৰাপ্তিৰ সময়ত স্বৰ যন্ত্ৰৰ বৃদ্ধি হবলৈ ধৰে । লৰাৰ ক্ষেত্ৰত স্বৰ যন্ত্ৰ বোৰ ডাঙৰ হয় । লৰাৰ বৰ্দ্ধিত স্বৰ যন্ত্ৰৰ গ্ৰীবা অঞ্চলত বাহিৰলৈ বাঢ়ি অহা অংশ টোক ডিঙিৰ ঘটিকা বোলে ।\nখ) গৌণ লিংগ চৰিত্ৰ ।\nউত্তৰ:- অণ্ডাশয় আৰু ডিম্বাশয় হল প্ৰজনন অংগ । এই অংগ সমূহে যথা ক্ৰমে শুক্ৰানু আৰু ডিম্বানু নামৰ জনন কোষ উৎপন্ন কৰে । প্ৰজনন ক্ষমতা প্ৰাপ্তিৰ সময়ত ছোৱালীৰ স্তনৰ বিকাশ হয় আৰু লৰাৰ মুখ মণ্ডলত দাড়ি আৰু গোফ গজে ।\nএই লক্ষণ সমূহৰ দ্বাৰা লৰা আৰু ছোৱালীৰ মাজত পাৰ্থক্য নিৰ্দ্ধাৰণ কৰিব পাৰি বাবে এই চৰিত্ৰ সমূহক গৌণ লিংগ চৰিত্ৰ বুলি কোৱা হয় । লৰাৰ বুকু অংশত নোম গজে । লৰা আৰু ছোৱালীৰ উভয়ৰে বাহুৰ তলত আৰু গুপ্তাংগত নোম গজে ।\nগ) জন্ম পূৰ্বক লিংগ নিৰ্নয় ।\nউত্তৰ:- মানুহৰ দেহৰ প্ৰতি কোষৰ কোষ কেন্দ্ৰত থকা ক্ৰম’জ’মৰ সংখ্যা ২৩ যোৰ । এই ক্ৰম’জ’মক যৌন ক্ৰম’জ’ম বা X আৰু Y বুলি নামাকৰণ কৰা হয় ।\nমহিলাৰ ক্ষেত্ৰত দুডাল X ক্ৰম’জ’ম আৰু পুৰুষৰ ক্ষেত্ৰত এডাল X আৰু এডাল Y ক্ৰম’জ’ম থাকে । জনন কোষ (শুক্ৰানু আৰু ডিম্বানু ) বোৰত এযোৰ ক্ৰম’জ’ম থাকে । নিষিক্ত নোহোৱা ডিম্বানুত মাত্ৰ এডাল X ক্ৰম’জ’ম থাকে, কিন্তু শুক্ৰানুবোৰত দুই প্ৰকাৰৰ ক্ৰম’জ’ম থাকে ।\nX ক্ৰম’জ’ম যুক্ত এটা শুক্ৰানুৱে ডিম্বানুক নিষিক্ত কৰিলে তাৰ পৰা সৃষ্টি হোৱা যোজন কোষ টোত যদি দুয়ো ডাল X ক্ৰম’জ’ম হয়, তেতিয়া যোজন কোষটো কন্যা সন্তানলৈ বিকশিত হব । যদি শুক্ৰানুৱে ডিম্বানুক নিষেচিত কৰোঁতে তাত X আৰু Y দুয়ো ডাল ক্ৰম’জ’ম থাকে, তেন্তে যোজন কোষটো পুত্ৰ সন্তানলৈ বিকশিত হব ।\nগতিকে দেখা যায় যে পিতৃৰ যৌন ক্ৰম’জ’মে জন্ম হব লগা শিশুৰ লিংগ নিৰ্নয় কৰে । মাতৃৰ এই ক্ষেত্ৰত কোনো ভূমিকা নাই ।\n৯) শব্দ – শৃংখল পূৰ কৰা –\n১) এড্ৰিনেল গ্ৰন্থিয়ে নি:সৰণ কৰা হৰমন ।\nউত্তৰ:- এড্ৰিনেলিন ।\n২) স্ত্ৰী – হৰমন ।\nউত্তৰ:- ইষ্ট্ৰোজেন ।\n২) অগ্ন্যাশয় গ্ৰন্থিয়ে নি:সৰণ কৰা হৰমন ।\nউত্তৰ:- ইনছুলিন ।\n৩) এবিধ নলিকা যুক্ত গ্ৰন্থি ।\n৩) লৰাৰ বৰ্দ্ধিত স্বৰ যন্ত্ৰ বৃদ্ধিৰ বাবে গ্ৰীবা অঞ্চলৰ বাহিৰলৈ বাঢ়ি অহা এটা অংশ ।\nউত্তৰ:- ঘটিকা ।\n৪) অন্তঃ স্ৰাৱী গ্ৰন্থিয়ে নি:সৰণ কৰা দ্ৰব্য ।\nউত্তৰ:- হৰমন ।\n৫) উপযুক্ত অনুপাতত প্ৰটিন, কাৰ্বোহাইড্ৰেট, চৰ্বী আৰু ভিটামিন থকা আহাৰ ।\nউত্তৰ:- সুষম ।\n৬) ইনছুলিন হৰমণৰ অভাৱত হোৱা ৰোগ ।\nউত্তৰ:- মধুমেহ ।\n৭) সুষম আহাৰত থকা এবিধ উপাদান ।\nউত্তৰ:- ভিটামিন ।\n৮) মগজুৰ লগত সংলগ্ন থকা এবিধ গ্ৰন্থি যিয়ে হৰমন নি:সৰণ কৰে ।\nউত্তৰ:- পিটুইটাৰী ।\n4 thoughts on “Class 8 Science পাঠ 10 কৈশোৰ প্ৰাপ্তি – সমাধান”\nএই মহতী প্ৰচেষ্টাৰ শলাগ লৈছো |অসমীয়া ভাষাত এনে কৰ্ম অতিকে নগন্য!আপোনাক ধন্যবাদ !


২২ বছৰ সম্পূৰ্ণ! ন্যায় নাপালে গুপ্ত হত্যাৰ বলি হোৱা উমা গগৈৰ পৰিয়ালে – Pratham Khabar\nঘৰ/অপৰাধ/২২ বছৰ সম্পূৰ্ণ! ন্যায় নাপালে গুপ্ত হত্যাৰ বলি হোৱা উমা গগৈৰ পৰিয়ালে\nৰাইজৰ দাবী, ২২ বছৰে ন্যায় নোপোৱা ছয় আত্মাক ন্যায় দিব লাগে বৰ্তমান চৰকাৰখনে\n২২ বছৰ সম্পূৰ্ণ। ন্যায় নাপালে গুপ্ত হত্যাৰ বলি উমা গগৈৰ পৰিয়ালৰ ছয় ব্যক্তি আত্মাই।\n১৯৯৯ চনৰ ১২ ছেপ্তেম্বৰৰ এটি অভিশপ্ত পুৱতি নিশা। চৰাইদেউ জিলাৰ মাহমৰা সমষ্টিৰ অন্তৰ্গত মাহমৰা ২ নং বৰবিল গাঁৱৰ উমা গগৈৰ পৰিয়ালক অতি বৰ্বৰ আৰু নিৰ্মমভাৱে নিঃশেষ কৰিছিল গুপ্ত ঘাটকে।\nউমা গগৈৰ লগতে তেওঁৰ পত্নী বিহুটি গগৈ, পুত্ৰ ধীৰাজ গগৈ, তিনিটা কন্যা সন্তান ক্ৰমে- বিনিতা গগৈ, নিতুমণি গগৈ আৰু মামু গগৈক মুঠ ছয়জনক গুপ্ত ঘাটকে অতি নিশংসভাৱে বৰ্বৰতাৰে শাৰীৰিক অত্যাচাৰ কৰি শেষত আটাইকেইজনকে একেলগে এখন বিচনাত বান্ধি বোমা বিস্ফোৰণ ঘটাই উৰুৱাই দিছিল।\nগুপ্ত ঘাটকৰ দলটো ইমানেই বৰ্বৰ আছিল যে উমা গগৈ, তেওঁৰ পত্নী বিহুটি গগৈ আৰু পুত্ৰ ধীৰাজ গগৈক একেলগে বান্ধি তেওঁলোকৰ চকুৰ আগতে কন্যা তিনিগৰাকীক দলগত ধৰ্ষণ কৰি পিছত মদ খাই হুলস্থুল কৰি গোটেই পৰিয়ালক বোমাৰে উৰুৱাই দি আঁতৰি গৈছিল।\nপুৱতি নিশা সংঘটিত কৰা এই ঘটনাৰ পাছত গুপ্তঘাটকৰ দলটো তাৰ পৰা বীৰদৰ্পে আঁতৰি যাওঁতে স্থানীয় বহুলোকে প্ৰত্যক্ষ কৰিছিল। সেই সময়ত মাহমৰা সমষ্টিৰ বিধায়ক আছিল অগপৰ হিৰণ্য কোঁৱৰ। হিৰণ্য কোঁৱৰ সেই সময়ত কেবিনেট মন্ত্ৰীও আছিল। গুপ্ত ঘাটকক বিচৰা নামত নিৰীহ লোকক হাৰাশাস্তি কৰি গুপ্ত ঘাটকক মুক্ত আকাশৰ তলত ঘুৰি ফুৰিবলৈ সুবিধাহে দিলে।\nতাৰ পাছত আহিল কংগ্ৰেছ চৰকাৰ। উক্ত অভিশপ্ত পৰিয়ালটিৰ ছয় আত্মাৰ সদগতি বাবে গুপ্ত ঘাটকক গ্ৰেপ্তাৰ কৰা আশ্বাস প্ৰদান কৰিলে কিন্তু সকলো ফুটুকাৰ ফেন হ’ল। সময় বাগৰি গৈ থাকিল কিন্তু এই পৰিয়ালটি ছয় আত্মাই আজিও শান্তি নাপালে। আজিও গুপ্ত ঘাটক মুকলি আকাশৰ তলত অতি ভদ্ৰহৈ মুক্ত ভাৱে ঘুৰি ফুৰিছে। স্থানীয় ৰাইজৰ দাবী গুপ্ত ঘাটকক গ্ৰেপ্তাৰ কৰি ২২ বছৰে ন্যায় নোপোৱা ছয় আত্মাক ন্যায় দিব লাগে বৰ্তমান চৰকাৰখনে।\nAssam Blast Crime Criminal Death News Time Assam Pratham Khabar


অখিল গগৈৰ মুক্তিৰ কামনাৰে গৃহভূমিত পদূলিয়ে পদূলিয়ে বন্তি প্ৰজ্বলন– News18 Assam\nঅখিল গগৈৰ মুক্তিৰ কামনাৰে গৃহভূমিত পদূলিয়ে পদূলিয়ে বন্তি প্ৰজ্বলন\nমালিগাঁৱৰ স্বাগত হাস্পতালত ERCPৰ দুদিনীয় প্ৰশিক্ষণ সম্পন্ন, ভাগ লৈছিল মালদ্বীপৰ চিকিৎসকেও\n"প্ৰমোদ বড়ো ৰাইজক দিয়া মানুহ নহয় লোৱা মানুহহে"– গোসাঁইগাঁৱত নিৰ্বাচনী সভাত হাগ্ৰামা মহিলাৰী\nসত্ৰীয়া সংস্কৃতিৰ পুনৰুত্থানৰ বাবে অসম সত্ৰ সংৰক্ষণ আৰু উন্নয়ন পৰিষদে লৈছে বিশেষ লক্ষ্য\n'বিজেপিক ভোট দিলে প্ৰতিদিনে লাভ কৰিব ২৬ লিটাৰকৈ গাখীৰ'- বাক্সাৰ নিৰ্বাচনী সভাত মুখ্যমন্ত্ৰী\n»অখিল গগৈৰ মুক্তিৰ কামনাৰে গৃহভূমিত পদূলিয়ে পদূলিয়ে বন্তি প্ৰজ্বলন\nUpdated:May 1, 2020, 10:11 PM IST\nঅখিল গগৈৰ চেলেং লুসুৰাখনস্থিত বাসগৃহৰ পদূলিত মাতৃ প্ৰিয়দা গগৈয়ে এগছি বন্তি প্ৰজ্বলন কৰে।\nLast Updated: May 1, 2020, 10:11 PM IST\nJYOTI PRASAD GOGOI\nযোৰহাট জিলাৰ মৰিয়নীৰ চেলেংহাটৰ জ্যেষ্ঠ নাগৰিক সমাজে জনোৱা আহ্বানৰ প্ৰতি সহাঁৰি জনাই "কা" বিৰোধী আন্দোলনৰ কাৰাবন্দী কৃষক নেতা অখিল গগৈ প্ৰমুখ্যে সমূহ কাৰাবন্দী নেতা–কৰ্মীৰ মুক্তিৰ বাবে চৰকাৰৰ সুমতি কামনাৰে আজি সন্ধিয়া কৃষক নেতাগৰাকীৰ গৃহভূমি মৰিয়নীৰ চেলেংহাট অঞ্চলৰ সমূহ নামঘৰৰ লগতে ঘৰৰ পদূলিত এগছিকৈ বন্তি প্ৰজ্বলন কৰা হয়। শুকুৰবাৰে সন্ধিয়া মৰিয়নীৰ নামঘৰে নামঘৰে ডবা, কাঁহ আদি বজাই প্ৰাৰ্থনা কৰি অখিল গগৈৰ মুক্তিৰ বাবে চৰকাৰৰ সুমতি কামনা কৰে ৰাইজে।\nঅখিল গগৈৰ চেলেং লুসুৰাখনস্থিত বাসগৃহৰ পদূলিত মাতৃ প্ৰিয়দা গগৈয়ে এগছি বন্তি প্ৰজ্বলন কৰে। বন্তি প্ৰজ্বলনৰ অন্তত পুত্ৰৰ মুক্তিৰ বাবে এতিয়া ভগবানেই শেষ ভৰসা বুলি মন্তব্য কৰে অখিল মাতৃ প্ৰিয়দা গগৈয়ে। ইফালে অখিল গগৈৰ মুক্তিৰ বাবে এগছি বন্তি প্ৰজ্বলনৰ বাবে জনোৱা আহ্বানৰ প্ৰতি সঁহাৰি জনায় মৰিয়নীৰ বিধায়ক ৰূপজ্যোতি কুৰ্মীয়েও অখিল গগৈৰ গাঁৱৰ নামঘৰৰ সন্মুখত এগছি বন্তি প্ৰজ্বলন কৰে।\nবন্তি প্ৰজ্বলন কৰি বিধায়ক ৰূপজ্যোতি কুৰ্মীয়ে কয় যে মৰিয়নী সমষ্টিৰ সন্তান অখিল গগৈক ইটোৰ পিছত সিটো গোচৰ চৰকাৰে জাপি দিছে। কিন্তু কৃষক নেতাগৰাকীৰ মুক্তিৰ বাবে অসমবাসীৰ আন্দোলন–প্ৰতিবাদক নেওচা দি চৰকাৰে আজিও বন্দী কৰি ৰাখিছে। ইফালে, অখিল গগৈৰ মুক্তিৰ বাবে ঘৰৰ পদূলিত এগছি বন্তি প্ৰজ্বলন কৰাৰ বাবে মৰিয়নীবাসীক ধন্যবাদ জ্ঞাপন কৰে বিধায়ক ৰূপজ্যোতি কুৰ্মীয়ে।\nFirst published: May 1, 2020, 10:11 PM IST\nধোনীভক্ত বছিৰ চাচাই আজি কাক সমর্থন জনাব– ভাৰত নে পাকিস্তান?\nমলাইকাৰ জন্মদিন! অৰ্জুন কাপুৰক কৰিলে চুম্বন, ছচিয়েল মিডিয়াত ছুপাৰ ভাইৰেল\nছুপাৰ ফল আমলখি! প্ৰতিদিনে পুৱা খালী পেটত খাওক আমলখিৰ ৰস\nIND vs PAK T20 World Cup: ভাৰত–পাক খেলৰ আগেয়ে ভাইৰেল ছলমান খানৰ এই ভিডিঅ'\nমুক্তি পালে পৱনদীপ আৰু অৰুণিতাৰ ৰোমাণ্টিক গীত ‘মঞ্জুৰ দিল’, চাওক ভিডিঅ’\nমালিগাঁৱৰ স্বাগত হাস্পতালত ERCPৰ দুদিনীয় প্ৰশিক্ষণ সম্পন্ন\n"প্ৰমোদ বড়ো ৰাইজক দিয়া মানুহ নহয় লোৱা মানুহহে"– হাগ্ৰামা মহিলাৰী\nভাৰত–পাক খেলৰ আগেয়ে ভাইৰেল ছলমান খানৰ এই ভিডিঅ'


টকিঅ’ ২০২০ : ক’ত, কেতিয়া উপভোগ কৰিব পাৰিব লাভলীনাৰ খেল — Asom Barta\nHome/ক্ৰীড়া/টকিঅ’ ২০২০ : ক’ত, কেতিয়া উপভোগ কৰিব পাৰিব লাভলীনাৰ খেল\nটকিঅ’ ২০২০ : ক’ত, কেতিয়া উপভোগ কৰিব পাৰিব লাভলীনাৰ খেল\nনিউজ ডেস্ক:- অতি শক্তিশালী খেলুৱৈৰে এইবাৰ গঠিত হৈছে টকিঅ’ অভিমুখী ভাৰতীয় দল। দলটোত আছে ভাৰতৰ হৈ পূৰ্বে অলিম্পিক পদক জয়ী বক্সাৰ মেৰীকমৰ লগতে পুৰুষৰ শাখাত আছে বিশ্বৰ শীৰ্ষ বক্সাৰ অমিত পংগালৰ দৰে খেলুৱৈ। ৫১ কেজি শাখাত মেৰীকম আৰু ৫২ কেজি শাখাত অমিত পংগালৰ সম্ভাৱনাই অধিক।\nইয়াৰোপৰি সম্ভাৱনাৰ তালিকাত আছে মনিষ কৌশিক, বিকাশ কৃষণৰ লগতে মহিলাৰ শাখাত পূজা ৰাণীৰ লগতে অসমৰ লাভলীনাৰ দৰে খেলুৱৈৰ নাম। ভাৰতৰ হৈ এইবাৰ ৯ গৰাকীকৈ বক্সাৰে অংশগ্ৰহণ কৰিব টকিঅ’ অলিম্পিকত। দেশৰ আন প্ৰান্তৰ লগতে অসমৰ জনসাধাৰনেও অতি উৎসাহেৰে অপেক্ষা কৰিছে অলিম্পিক আৰম্ভ হোৱা দিনটোলৈ।\nপ্ৰতিযোগিতাখনত ভাৰতে বক্সিঙত যাত্ৰা আৰম্ভ কৰিব ২৪ তাৰিখে। অৰ্থাৎ অলিম্পিক আৰম্ভ হোৱাৰ এদিন পিছতেই বক্সিঙৰ ৰিঙত নামিব ভাৰতীয় বক্সাৰ। অতি উল্লেখনীয় কথাটো হৈছে যে ভাৰতৰ হৈ প্ৰথমখন বক্সিং খেলত ভাগ ল’ব অসমৰ লাভলীনাই। লাভলীনাৰ খেলখন আৰম্ভ হ’ব ভাৰতীয় সময় অনুসৰি পুৱা ৭:৩০ বজাত।\n২৪ তাৰিখত ভাৰতৰ তিনিগৰাকীকৈ খেলুৱৈৰ ভাগ্য নিৰ্ণয় হ’ব অলিম্পিকত। অসমৰ লাভলীনাৰ লগতে সেই দিনা মহিলাৰ লাইটৱেইট শাখাত মেৰীকমৰ উপৰিও পুৰুষৰ শাখাত বিকাশ কৃষানেও অংশ ল’ব। মেচখন ভাৰতীয় দৰ্শকে উপভোগ কৰিব পাৰিব চনী টেন-১১ আৰু চনী টেন-২ত।\nবৰপথাৰৰ প্ৰতিষ্ঠিত ব্যৱসায়ী প্ৰদীপ বৰবৰাৰ দেহাৱসান\nজামুগুৰিহাটত মস্কোৰ আৰ্হিত তিনিমহলীয়া বাসগৃহ 'হেমাপদ্ম' নিৰ্মাণ\nIPLৰ ফাইনেল ইতিহাসৰ আটাইতকৈ বৃদ্ধ খেলুৱৈ ধোনী\nবিৰাট কোহলীক ৰান আউট ৰিয়ানৰ; টুইটাৰত ঠকা-সৰকা যুৱ ক্ৰিকেটাৰ ৰিয়ানক\nT20 আৰু এদিনীয়াৰ অধিনায়কত্ব এৰিব বিৰাট কোহলীয়ে! ৰোহিত শৰ্মা হ’ব নেকি কোহলীৰ উত্তৰসূৰী?\nব্ৰঞ্জতে সীমাবদ্ধ থাকিল লাভলীনা; চেমিফাইনেলত শোচনীয় পৰাজয়


এদিনো নকমিল! ১৪ দিনে কেৱল বৃদ্ধিহে হৈছে পেট্ৰ'ল-ডিজেলৰ মূল্য... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nএদিনো নকমিল! ১৪ দিনে কেৱল বৃদ্ধিহে হৈছে পেট্ৰ’ল-ডিজেলৰ মূল্য…\nডিজিটেল ডেস্কঃ ধাৰাবাহিকভাৱে বিগত কিছুদিন ধৰি পেট্ৰ’ল-ডিজেলৰ মূল্যবৃদ্ধি অব্যাহত আছে। প্ৰায় ১৪ দিনত প্ৰতিদিনেই কিছু পৰিমাণে ইন্ধনৰ মূল্যবৃদ্ধি হৈ আছে। যাক লৈ চিন্তিত হৈ পৰিছে সাধাৰণ লোক। শনিবাৰে অসমত প্ৰতিলিটাৰ পেট্ৰ’লত ৩৩ পইচাকৈ আৰু ডিজেলৰ প্ৰতিলিটাৰত ৪০ পইচাকৈ বৃদ্ধি পালে।\nশনিবাৰে অসমত প্ৰতিলিটাৰ পেট্ৰ’লৰ মূল্য ৮৩.৩৪ টকা। ঠিক তেনেদৰে প্ৰতিলিটাৰ ডিজেলৰ মূল্য ৭৬.৮৯ টকা। শুকুৰবাৰে প্ৰতিলিটাৰ পেট্ৰলত বৃদ্ধি পাইছিল ৫৬ পইচা আৰু প্ৰতিলিটাৰ ডিজেলত ৬৩পইচাকৈ বৃদ্ধি পাইছিল। উল্লেখ্য যে, যোৱা বৃহস্পতিবাৰেও প্ৰতিলিটাৰ পেট্ৰলত ৫৩ পইচা আৰু ডিজেলত প্ৰতি লিটাৰত ৬৪ পইচাকৈ বৃদ্ধি পাইছিল।\nচিৰাঙৰ উন্নয়ন খণ্ডৰ অধীনৰ আঠিয়াবাৰী গাঁৱত প্ৰধানমন্ত্ৰী আৱাস যোজনাৰ গৃহ নিৰ্মাণৰ নামত দুৰ্নীতি…\nভাৰতত এতিয়ালৈকে কিমান লোকৰ কৰা হৈছে কোৰোনা পৰীক্ষা…


দেউতাকবোৰসন্তানৰ প্ৰথমজন বন্ধু - VOICE 24x7\nসন্তানে দুজন দেউতাকক জন্ম দিয়ে-এজন যি কেৱল দায়িত্ব পালন কৰে বা নকৰে আৰু আনজন যি দায়িত্ব পালনৰ লগে লগে সন্তানক বুকুত কঢ়িয়াই লৈ ফুৰে।\nসন্তানক বুকুত কঢ়িয়াই ফুৰা দেউতাকৰ ভাগৰ নালাগে। দায়িত্বৰ ভৰে তেওঁৰ হাত দুখন খহতা কৰে, ভৰিৰ গোৰোহাত ফাটঁ ওলাই, গালৰ হনুবোৰ ওলাই পৰে, চুলিবোৰ বগা হয় অথবা আদবয়সতে চকুত ডাঠ চছ্‌মা পিন্ধে! তথাপি দেউতাকবোৰৰ ভাগৰ নালাগে যেতিয়া সন্তানৰ আকুল ভৰা মাতষাৰে ‘দেউতা’ ক সাৱতি ধৰে!\nদেউতাকবোৰে মনে মনে চাই ৰয় জীয়েকৰ দীঘল হ’বলৈ ধৰা চুলিকোছালৈ। নিৰৱে চকুলো টুকে অভিমানী জীয়ৰীক হোষ্টেলৰ বাৰান্দাত এৰি থৈ অহা ক্ষণটোত। গৰমৰ দিনবোৰত ঘামচি ফুটাই দিয়া জীয়েকৰ সৰু সৰু হাত দুখনলৈ মনত পৰি উচুপি কান্দে দেউতাকবোৰে। চিকেনৰ ফেভাৰিট টুকুৰাটোক লৈ দেউতাকৰ সতে কাজিয়া কৰা জীয়েকজনীক বিদেশলৈ পঠাবলৈ সাহ নহয় দেউতাকৰ! কলিজাৰ টুকুৰা বুলি অতদিনে সামৰি ৰখা জীয়েকক কাষতে বহুৱাই হোমৰ গুৰিত কন্যাদান কৰা দেউতাকৰ চকুৰ পানীবোৰ ৰুদ্ধ হৈ ৰয়। দেউতাকৰ পোছাক পিন্ধি দায়িত্ব পালনৰ দায়িত্বত জীয়েকৰ চকুত চকু থব নোৱাৰে দেউতাকে। জন্মৰ ক্ষণতে কোলাত তুলি লৈ আটোল টোলকৈ ডাঙৰ কৰা কলিজাৰ টুকুৰা জনীক বিয়া দি দিয়ে দেউতাকে। দেউতাকে নাকান্দে। বুকুৰ ভিতৰৰ অশান্ত ধুমুহাজাকক হেঁচা মাৰি জীয়েকক সুখত ৰাখিবলৈ ভগৱানক নিৰৱে সেৱা জনায় মাথো ।\nদেউতাকবোৰে পুতেকৰ কান্ধত হাত থৈ বৰশী টুপাবলৈ ভাল পায়। ক্ৰিকেটৰ শতৰাণ আৰু উইকেট ৰ কথা পাতিবলৈ ভাল পায়। দেউতাকবোৰে পুতেকৰ পৰা শিকিবলৈ ভাল পায় হোৱাটছ্ এপ ৰ গ্ৰুপ এড্‌মিন হোৱাৰ প্ৰক্ৰিয়া। দেউতাকবোৰে পুতেকৰ বন্ধুৰ দেউতাকবোৰৰ বন্ধু হ’ব বিচাৰে। দেউতাকে পুতেকৰ গুণ গান গাই ভাল পায়। পুতেকৰ লগত একেখন বাইকত উঠি জীমলৈ যাবলৈ ভাল পায়। দেউতাকবোৰে পুতেকবোৰক গালি পাৰে। গাললৈকে পৰা চুলিৰ খট্‌টো কাটিবলৈ পুতেকক কাঢ়া নিৰ্দেশ দিয়ে। পুতেকক ইঞ্জিনিয়াৰৰ ৰূপত কল্পনা কৰিবলৈ দেউতাকবোৰে বেছি ভাল পায়। বোৱাৰীৰ হাতৰ চাহ একাপ খোৱাৰ সপোন সকলো দেউতাকেই পুহি ৰাখে!\nদেউতাকবোৰ বৰ ভাল লগা হয়! যেতিয়া তেওঁ আবেগ, মৰম আৰু দায়িত্বৰ বাহক হয়। সন্তানৰ প্ৰথমজন বন্ধু হয়।


শুভ নৱবৰ্ষ (সুব্রতা গোস্বামী) - সাহিত্য ডট অৰ্গ\n১) ‘গ্ৰীটিংছ্ কাৰ্ড’ৰ মাজৰ আবেগ’:\nবিভিন্ন নক্সা আৰু ৰং-বিৰঙৰ ছবিৰে সমৃদ্ধ কিছু শুভেচ্ছা পত্ৰ অৰ্থাৎ গ্ৰীটিংছ্ কাৰ্ড।নৱবৰ্ষৰ প্ৰাকক্ষণত বিপণীসমূহত লানি নিচিগা শাৰী।সুন্দৰ মনপৰশা বাক্যৰে পৰিপূৰ্ণ। আস্ ! নিজ হাতে লিখি পঠিওৱা শুভকামনাৰ তুলনা নাই।নৱবৰ্ষৰ শ্ৰেষ্ঠ উপহাৰ কেৱল এই পত্ৰসমূহৰ মাজতে পাইছিলো।এতিয়াৰ যান্ত্ৰিকতাৰ অগ্ৰসৰৰ লগে লগে সকলো কাম খুব সহজসাধ্য হৈ পৰিল।এতিয়া ম’বাইলৰ এটা মেছেজে দখল কৰি ল’লে শুভেচ্ছা পত্ৰৰ ঠাই। কমি আহিল আকৰ্ষণ তথা আদান-প্ৰদান। আধুনিকতাৰ ধামখুমিয়াত এলাগী হৈ পৰি ৰ’ল অতীতৰ মনমোহা গ্ৰীটিংছ্ কাৰ্ড’বোৰ।ইয়াৰ মাজত নিহিত আবেগৰ তুলনা আন একোৰে লগত হ’ব নোৱাৰে।লগে লগে ‘ডিলিট’ কৰি দিব পৰা এটা মেছেজে অথবা ছ’ছিয়েল নেটৱৰ্কিং ছাইট’ত সমূহীয়াকৈ জনোৱা শুভেচ্ছা বাণীয়ে নিশ্চয়কৈ শুভেচ্ছা পত্ৰৰ লগত ফেৰ মাৰিব নোৱাৰে।আজিৰ ব্যস্ত যান্ত্ৰিক জীৱনক নেওঁচি আমি কিছু সময় হ’লেও পাৰ কৰিব পাৰো হৃদয়ৰ অনুভৱবোৰক অগ্ৰাধিকাৰ দি-নিজৰ স’তে,আনৰ স’তে।\n২) ‘দেৱালত আঁৰি থোৱা কেলেণ্ডাৰখন’:\nনৱবৰ্ষক আদৰি তাৰ সাক্ষৰ বহন কৰি নিঃশব্দে বেৰত ওলমি ৰয় এখনি কেলেণ্ডাৰ।প্ৰত্যেক বছৰে,পুৰণি বুলি বিগত বছৰৰ কেলেন্ডাৰখন আঁতৰাই তাৰ ঠাই লয়হি নতুন বৰ্ষটোৰ কেলেণ্ডাৰ এখনে। বাৰটা মাহৰ সাক্ষী হৈ বেৰত ওলমি ৰয় কেলেণ্ডাৰখন।ভাবি চাওঁ জানো তাৰ প্ৰয়োজনীয়তা অথবা উৎকৰ্ষতাৰ কথা! বাৰ মাহ অথবা ছয় ঋতুৰ সম্ভেদ দি যায় এখনি সামান্য কেলেণ্ডাৰে! ৰঙা ৰঙা চিনেৰে চিহ্নিত জিৰণিৰ দেওবাৰবোৰ।প্ৰতিটো দিৱস,প্ৰতিটো উৎসৱৰ বতৰা কঢ়িয়াই আনে যেন এই কেলেণ্ডাৰে। আমাৰ কাৰণে অনাৱশ্যকীয় বুলি জ্ঞাত এই কেলেণ্ডাৰখনেই এনেকৈয়ে বুকুত সাৱটি থাকে এটা বছৰৰ সকলো ভৰ নিৰৱে।\n৩) ‘৩৬৫ দিনৰ খোজ পেলোৱা ডায়েৰীখন’:\n৩৬৫ টা দিন…বহুত সময়! ধৰিব নোৱাৰাকৈ ঘঢ়ীৰ কাঁটাত খুব সহজে বাগৰে সময়।এটাৰ পিছত এটা দিন পাৰ হৈ গৈ থাকে।কিন্তু প্ৰতিটো দিনৰ অন্ত পৰে ডায়েৰীত লিখি ৰখা শব্দবোৰৰ সৈতে।যাৰ পাতে পাতে প্ৰতিফলিত হয় ব্যক্তিগত তথা সামাজিক জীৱনৰ উত্থান-পতন,ঘাত-প্ৰতিঘাত। মুক্ত মনে হৃদয়ৰ সকলো আবেগ-অনুভূতি ব্যক্ত কৰিব পাৰি ডায়েৰীৰ পৃষ্ঠাতহে।এজন মানুহৰ দিনলিপি ভাৰাক্ৰান্ত হৈ ৰয় এনেকৈয়ে (লিখিত ৰূপত)।প্ৰতিটো দিনৰ বৰ্ণনাৰে সমৃদ্ধ ডায়েৰীখনে অজানিতে আমাক দি থৈ যায় বছৰটোৰ অন্ততঃ তাৰ বুকুত খোদিত সমস্ত ইতিহাস।\n← ব্যৰ্থতা (অমিতাভ মহন্ত)\nমৰিশালি (মাধুৰীমা ঘৰফলীয়া) →


সুবাস : পঞ্চমী ( মীৰা বৰা )\nপঞ্চমী ( মীৰা বৰা )\nঅমাবস্যা ৰাতি । চাৰিও ফালে ঘোৰ অন্ধকাৰে আৱৰি ধৰিছে । এতিয়া যেন- আন্ধাৰেই পঞ্চমীৰ জীৱনৰ সংগী । কোঠাটোত বহি লৈ তাইৰ জীৱনত ঘটি যোৱা ঘটনা বোৰ ভাবিবলৈও এতিয়া আৰু তাই অপাৰগ । কিয় তাই মৌন হৈ ৰ'ল , সেই কঠিন সময় খিনিত ; সেয়াও তাই আৰু ভাবিব পৰা অৱস্হাত নাই । পাৰ হৈ যোৱা সময়ৰ ঘটি যোৱা ঘটনা বোৰ তাইৰ হৃদয়ত থুপ খাই থকা আগ্নেয়গিৰিৰ স্ফূলিংগ বোৰৰ দৰে কেনেদৰে উদগীৰণ হ'ব খুজিছিল----- সেয়াও এতিয়া হয়তো পাহৰি পেলাইছে । তাই এতিয়া মাথো শান্ত,সৌম্য এখন নদীৰ দৰে ।\nপঞ্চম আৰু পঞ্চমীৰ সেই দিনা বাহী-বিয়াৰ দিন ।হেজাৰ সপোন বুকুত বান্ধি লৈ পঞ্চমৰ ঘৰ খনত তাই ন- কইনা জনী হৈ সোমাইছিলহি ।পঞ্চম মাক-দেউতাকৰ একমাত্ৰ সন্তান । সি ভাৰতীয় সৈন্য বাহিনীত চাকৰি কৰে । সি বিবাহৰ বাবে এমাহৰ ছুটী লৈ ঘৰলৈ আহিছে । গতিকে অতি উলহ-মালহেৰে কালি তাৰ বিবাহ সম্পন্ন হৈ যায়- পঞ্চমীৰ লগত । পঞ্চমীও মাক-দেউতাকৰ অতি আদৰৰ একমাত্ৰ জীয়ৰী ।\nকালিলৈ সিহঁতৰ বিয়াৰ অভ্যৰ্থনাৰ অনুষ্ঠান সম্পন্ন হ'ব । গতিকে কি কি খুৱাব ,নিমন্ত্ৰিত অতিথি সকলক কেনেকৈ আপ্যায়ন কৰিব তাৰ বাবে মাক-দেউতাক ব্যস্ত হৈ পৰিছে ।\nলাহে লাহে ধৰালৈ সন্ধিয়া নামি আহিল ।খাই বৈ বিয়াৰ ভাগৰ মাৰিবলৈ এজন এজন কৈ সকলো নিদ্ৰাত নিমগ্ন হ'ল । বাকী থাকিল মাথো দুফালে দুটা কোঠাত পঞ্চম আৰু পঞ্চমী । দোভাগ জোনাক নিশা । যেন- জোনাকৰ বৰষুণ নামিছে ধৰাত ------ । পঞ্চম আৰু পঞ্চমী দুয়ো কোঠাৰ পৰা ওলাই আহি সংগোপনে তিতিছে এই জোনাকৰ বৰষুণত-------। বৰষুণৰ টোপাল বোৰ যেন- তাইৰ গালে মুখে বৈছে প্ৰেমৰ নিজৰা হৈ------। কি যে- এক মধুৰ মূৰ্চ্ছনা-------। তাই যেন এজনী চঞ্চল হৰিণী হৈ ধৰা দিছে তাৰ দুবাহুৰ মাজত । এনেদৰে যে- কিমান সময় পাৰ হৈ গ'ল সিহঁতে গমেই নাপালে-------।\nকাহিলি পুৱাতে চৰাই-চিৰিকতিয়ে জুৰিছে--- সুমধুৰ গীত । দশোদিশ ৰবিৰ কিৰণে পোহৰাই তুলিছে । কি যে- এক প্ৰকৃতিৰ বিনন্দীয়া পৰিবেশ ।সেই সময়তে এটি বাৰ্তা আহিল , যিটো বাৰ্তাই সকলোকে হতাশ কৰি তুলিলে । সীমান্তত শত্ৰু-পক্ষৰ লগত যুদ্ধ আৰম্ভ হৈছে । গতিকে ততালিকে পঞ্চম যুদ্ধ-ক্ষেত্ৰ লৈ যাবলৈ নিৰ্দেশ আহিল । অভ্যৰ্থনা অনুষ্ঠানৰ দিনা হঠাতে অহা সেই খবৰ টোৱে সকলোকে ম্লান কৰি পেলালে । গতিকে ওপৰৰ নিৰ্দেশ মানি অলপো পলম নকৰি পঞ্চম দেশৰ হকে ঘৰৰ পৰা যুদ্ধ-ক্ষেত্ৰলৈ ৰাওনা হ'ল । আৰু পঞ্চমী-----? উৰ্মিলাৰ দৰে মৌন হৈ ৰ'ল------ পঞ্চম যোৱাৰ ফালে চাই । তাইৰ হৃদয়ৰ অব্যক্ত বেদনা বোৰ বুকুতে সামৰি ফুলশয্যাৰ এটা কোণত বহি চকুলো বোৱাবলৈ ধৰিলে । কি হৈ গ'ল তাই ততকে ধৰিব নোৱাৰিলে । পঞ্চমৰ অনুপস্হিতিতে সকলোকে ভোজ-ভাত খুৱাই পঞ্চমৰ মাক-দেউতাকে তাইক নিজৰ ছোৱালীৰ দৰে মৰমেৰে ৰাখিলে । ক্ষন্তেক সময়ৰ বাবে পঞ্চমক লগ পোৱা সেই মধুৰ সময় খিনিৰ কথাকে ভাবি ভাবি তাই দিন বোৰ পাৰ কৰিব লগা হ'ল ।\nসময়ৰ কি যে- নিষ্ঠুৰ গতিশীলতা । এজাক ধুমুহাই যেন- তাইক তচনচ কৰি থৈ গ'ল । তাই গৰ্ভৱতী হ'ল-----। সমাজত বুবু-বাবা লাগিল । খোবা- খুবী নোহোৱাকৈ ই কেনেকৈ সম্ভৱ------? লাহে লাহে কথাটো চাৰিও ফালে বিয়পি পৰিল । শাহু-শহুৰেও তাইক সন্দেহৰ চকুৰে চাবলৈ ধৰিলে । তাইৰ মাক-দেউতাকেও কথাটো সহজ ভাৱে লব পৰা নাই ।সকলোৱে তাইক ঘৃণাৰ চকুৰে চাবলৈ ধৰিলে । তাৰপাচত তাই সমাজ আৰু স্ব-জাতিৰ দ্বাৰা কলংকিনী , চৰিত্ৰহীনা আৰু এজনী নষ্ট চৰিত্ৰৰ ছোৱালী আদি শব্দৰে বিভূষিতা হ'ল ।মূৰৰ ওপৰৰ আকাশ খন যেন- খহি পৰিল , তাইৰ এনে অনুভৱ হ'ল । লাজ আৰু ভয়ত তাইৰ গৰ্ভজাত সন্তানটো যে- পঞ্চমৰে সন্তান সেই কথা মুখ-খুলি কাকো প্ৰকাশ কৰিব নোৱাৰিলে ।চৰম অপমান আৰু অৱহেলাৰে দিন বোৰ পাৰ হৈ গ'ল তাইৰ ।শাহুয়েক-শহুৰেকৰ তাইৰ প্ৰতি জন্ম হোৱা ঘৃণা আৰু অৱহেলাৰ বাবে তাই এদিন স্বামীৰ ঘৰ এৰি মাক-দেউতাকৰ ঘৰলৈ উভতি আহিল ।\nচাওঁতে চাওঁতে ন-মাহ দহ দিন উকলি গ'ল । সমাজৰ পৰা পোৱা বিকৰ্থনাৰ মাজেৰে তাইৰ এটি সন্তানৰ জন্ম হ'ল ।কণমানিটোক বুকুত সাৱটি দুয়োধাৰে চকুলো বৈ আহিল তাইৰ । প্ৰসব বেদনা উপশম নৌহওঁতেই এটা হৃদয় বিদাৰক খবৰে তাইক পুনৰ চিৰজীৱনৰ কাৰণে অৰ্ধমৃত কৰি পেলালে ।তাইৰ সন্তানৰ পিতৃয়ে সীমান্তত শত্ৰুৰ লগত যুঁজি যুঁজি প্ৰাণ আহুতি দিব লগা হ'ল ।তাইৰ পঞ্চম শ্বহীদ হ'ল , তাই নিজৰ কাণ দুখনকে যেন- বিশ্বাস কৰিব পৰা নোৱাৰিলে । সময় কিয় যে- ইমান নিষ্ঠুৰ হয় ? পিতৃহাৰা সন্তানটোক লৈ তাই দিগবিদিগ হেৰুৱাই পেলালে । নিজ সন্তানৰ এই দুখৰ দিনবোৰ সহ্য কৰিব নোৱাৰি পঞ্চমীৰ মাক-দেউতাকেও কিছুদিনৰ অগাপিচা কৈ দুয়ো স্বৰ্গগামী হ'ল । বেচেৰী পঞ্চমী একেবাৰে অকলশৰীয়া হৈ পৰিল ।\nদিন-মাহ- বছৰ বাগৰি গ'ল ।সন্তানটোক বুকুত সাৱটি পঞ্চমীৰ দিনবোৰ যাবলৈ ধৰিলে ।ঈশ্বৰৰ যেন-তাকো সহ্য নহ'ল । তাইৰ বুকুৰ সন্তানটো এক অচিন ৰোগত আক্ৰান্ত হ'ল ।ডাক্তৰৰ সু-চিকিৎসাৰ পাচতো সন্তানটো আৰোগ্য হৈ নুঠিল । কেইদিনমানৰ পাচত সন্তানটোও আঁতৰি গ'ল তাইৰ বুকুৰ মাজৰ পৰা ।সন্তানটোৰ মৃত্যুত তাই উন্মাদিনীৰ দৰে হ'ল । দুখৰ ভাৰ সহ্য কৰিব নোৱাৰি লাহে লাহে তাই হেৰুৱাই পেলালে মন-মগজুৰ ভাৰসাম্যতা ।চঞ্চলা-চপলা গাভৰু জনী এজনী আধা পাগলী লৈ ৰূপান্তৰ হ'ল ।\nকিছুদিনৰ পাচত সীমান্তৰ পৰা পঠিয়াই দিয়া পঞ্চমৰ বস্ত-বাহানিৰ টোপোলা বোৰৰ মাজৰ পৰা মাক-দেউতাকে এখন ডায়েৰী উদ্ধাৰ কৰিলে ।ডায়েৰী খনৰ এটি পৃষ্ঠাৰ পৰা পঞ্চমীৰ গৰ্ভজাত সন্তানটো যে- পঞ্চমৰে আছিল সেই কথা তেওঁলোক নিশ্চিত হ'ল । সেয়েহে ভুলৰ প্ৰায়চিত্ত কৰিবৰ বাবে পঞ্চমৰ মাক-দেউতাক দুয়ো এদিন পঞ্চমীহতঁৰ ঘৰ ওলালহি । তেওঁলোকে আহিয়েই দেখিলে--- অৱহেলিত এটা কোঠাৰ ভিতৰত আউলী-বাউলী চুলিৰে পঞ্চমীয়ে কাপোৰৰ পুতলা এটা বুকুত সাৱটি নিচুকণী গীত এটি গাই গাই শুৱাব ধৰিছে ----" আমাৰে মইনা শুৱ এ------\nবাৰীতে বগৰী ৰুৱ এ-------\nতল ভৰি ভৰি পকি সৰিব\nআমাৰে মইনাই বুটলি খাব ।" যেন- মাজনিশাৰ এক হিয়াভগা উচুপনি । পঞ্চমৰ মাকৰ সেই অৱস্হাত পঞ্চমীক দেখি দুয়োধাৰে চকুলো বৈ আহিল ।তেওঁলোকৰ ভুলৰ বাবেই যে- তাইৰ আজি এই দশা হ'ল , সেই কথা তেওঁলোকৰ বুজিবলৈ বাকী নাথাকিল । ততালিকে তেওঁৰ গাত লৈ থকা গৰম কাপোৰ খন পঞ্চমীৰ গাত মেৰিয়াই দিলে আৰু মৰমেৰে তাইক সাৱটি লাহে লাহে কোঠাটোৰ পৰা বাহিৰলৈ উলিয়াই আনিলে । তাৰপাচত শাহুয়েক-শহুৰেক দুয়োৱে তাইক আৱৰি-সামৰি নিজৰ ঘৰলৈ বুলি খোজ পেলালে ।\nসম্পাদকীয় : নৱবৰ্ষ স্বাগতম\nসৰাপাতৰ বৰষুণ (সৌৰভ অনুৰণ)\nআফ্ৰিকাৰ মহাত্মা নেলছন মেণ্ডেলা (ৰিম্পী গগৈ)\nহৃদয় ,গান আৰু সুৰ (দৃষ্টিৰূপা বৰদলৈ)\nনাটঘৰ আৰু প্ৰহেলিকা (ৰশ্মীৰিয়া গগৈ ডেকা)\nঢেকীয়াৰ ফুল (দীপজ্যোতি সিং)\nসোঁৱৰণ (অভিজীৎ বড়া)\nঅনুগল্প ( পূৰ্ণিমা শইকীয়া গগৈ )\nযুদ্ধৰ বিৰুদ্ধে প্ৰেমৰ বাবেই মোৰ জীয়া ফাঁকিটো ...\nপ্ৰয়োজন ( কলচুম বিবি )\nআয়াম ( Dimension ) ( দীপজ্যোতি সিং )\nনেতা বনাম কৰ্মী , এটা জাতিৰ কিছু কথা ( আদিত্য গগৈ...\nৰাস : মাজুলীবাসীৰ সপোনৰ সময় ( কৌশিক ৰঞ্জন বৰা )...\nচাবি দিয়া পুতলা ( প্ৰাঞ্জলপ্ৰতীম দাস )\nসাম্প্রতিক অপ্রিয় বাস্তব ( দিব্যজ্যোতি চৌধুৰী )\nভিন্নাকৃতিৰ কথাবোৰ (মুনমুন শইকীয়া )\nজাতিস্মৰ ( অনন্ত ৰাজখোৱা)\nস্বৰ্গতোক্তি ( বিজুলী শৰ্মা)\n"বিলীন" (প্ৰীতি তালুকদাৰ)\nনৈ খনৰ সৈতে কথা পাতোঁতে (প্ৰস্তুতি বৰবৰা)\nমকৰাটোৰ অকাল মৃত্যু (ৰশ্মীৰিয়া গগৈ ডেকা)\nঅপেক্ষাঃ এবছৰীয়া* (অজয় দাস)\nআঘোণৰ আঙুঠি (পৰাগজ্যোতি মহন্ত)\nবিজ্ঞাপন (সত্যজিত চাচনি )\nচাকি (ভাস্কৰজিৎ নাথ)\nৰজনীগন্ধাৰ বিষাদ ( মীনাক্ষী প্ৰিয়দর্শ...\nমৰা মানুহৰ প্ৰেম(মিণ্টুল হাজৰিকা)


মৰিগাঁৱত এৰাতি (শৰৎ চন্দ্ৰ নেওগ) - সাহিত্য ডট অৰ্গ\nধাৰাসাৰ বৰষুণ। মাজে মাজে বিজুলীৰ চিকমিকনি আৰু মেঘৰ গাজনি। গাড়ীৰ ভিতৰৰ পৰাই কুনালে ইফালে সিফালে চালে। ৰহা পাওঁতেই বৰষুণ আৰম্ভ হয়। বৰষুণৰ মাজেদি্য়েই গাড়ী চলাই মৰিগাঁও পাইছেহি। আৰু গাড়ী চলাব নোৱাৰি। বৰষুণ এৰালৈ ৰ’ব লাগিব। পিয়াহো লাগিছে। বটলৰ পানী কেতিয়াবাই শেষ হ‘ল। মূৰটো টিং টিং কৰিছে। চাহ একাপ খাবলৈ মন গৈছে। বাঁওফালে বিজুলীৰ পোহৰত দেখিলে মৰিগাঁও কলেজৰ চাইনব’ৰ্ড। সোঁফালে এঘৰ মানুহৰ ঘৰত ক্ষীণ পোহৰ দেখি কুনালৰ মনটো ভাল লাগি গ‘ল। গাড়ীৰ পৰা নামি প্ৰায় দৌৰি যোৱাদি গৈ মানুহ ঘৰৰ বাৰাণ্ডা পাই কুনালে দুৱাৰত টোকৰ মাৰিলে। এগৰাকী মহিলাই দুৱাৰ খুলি দিলে।\n-‘পানী এগিলাছৰ বাবে অলপ আমনি কৰিলোঁ। বৰ পিয়াহ লাগিছে। মই কুনাল। কুনাল ফুকন। গুৱাহাটীৰ ন্যায়িক দণ্ডাধীশ।’\nমহিলাগৰাকীয়ে কুনালক ভিতৰলৈ মাতি নি ড্ৰয়িং ৰুমত বহিবলৈ দিলে। ভিতৰৰপৰা পানী এগিলাছ আনি কুনালক দিলে।\n-‘মই আচলতে যোৰহাটৰ পৰা আহি আছোঁ। কাহিলী পুৱাতে যাত্ৰা আৰম্ভ কৰি এতিয়াহে মৰিগাওঁ পাইছোহি। চাৰিওফালে বানপানী। ৰাস্তাৰ দুয়োফালে মানুহে আশ্ৰ্য় লৈছে। মানুহৰ অৱস্থা দেখি দুখ লাগে। ৰহাত গম পালোঁ নেলীৰ ওচৰত হাইৱেৰ ওপৰত পানী। ৰাস্তা বন্ধ। সেয়ে মৰিগাঁও হৈ গুৱাহাটীলৈ।\nঅচিনাকি মহিলাগৰাকীয়ে কুনালৰ মুখলৈ ভেবা লাগি চাই আছিল। তাৰ কথাবোৰ তেওঁৰ মূৰত সোমোৱা নাছিল।\n–কি হ’ল? আপুনি দেখোন মোৰ মুখলৈ চাই আছে?\n–আপোনাক ক’ৰবাত লগ পাইছোঁ। মনত পেলাব পৰা নাই ক’ত লগ পাইছিলোঁ।\nকুনালে মহিলাগৰাকীৰ মুখলৈ ভালদৰে চালে। বৰ ধুনীয়া। কঁপালত এটা সৰু ফোঁট। ওঁঠৰ তলত সোঁফালে এটা তিল। পৰীৰ ওঁঠৰ তলতো এটা তিল আছে। এইজনী দেখোন পৰী!\n-‘পৰী, মোক চিনি পোৱা নাই? মই কুনাল, জালুকবাৰীৰ কুনাল।’\nকুনালৰ কথা শেষ হ’বলৈকে নাপালে। পৰীয়ে কুনালক সাৱটি ধৰি ক’লে– ‘ইমান দিন ক‘ত আছিলা ? মোলৈ এবাৰো মনত পৰা নাছিলনে? তুমি কিন্তু বৰ শকত হ’লা। অ’ ৰ’বা, ভাতৰ ব্যৱস্থা কৰোঁগৈ। তোমাৰ চাগৈ ভোক লাগিছে।’ কুনালক একো ক’বলৈ সুবিধা নিদি পৰী ভিতৰ পালেগৈ ।\n‘ৰাতি পুৱাবলৈ বহু বাকী। অকণমান শুই দিয়া, গাটো ভাল লাগিব’, বিছনাখন ঠিক কৰি পৰীয়ে ক’লে।\nকুনালৰ ভাগৰ লাগিছিল। যোৰহাটৰ পৰা গাড়ী চলাই আহিছে। কিন্তু কোঠাত এখনেই বিছ্না। পৰী ক’ত শুব! মুখ ফুটাই ক’লে– ‘তুমি ক‘ত শুবা?’\n‘তোমাৰ লগত একেলগে একেখন বিছ্নাতে শুম’– পৰীয়ে ক্লাছ নাইনৰ পৰীজনীৰ দৰে খিলখিলাই হাঁহি উত্তৰ দিলে। কুনালেও হাঁহিলে।\nবাৰ বছৰ মান আগৰ কথা। পৰীৰ দেউতাক জালুকবাৰীত থকা ফৰেষ্ট স্কুলৰ ডিৰেক্টৰ আছিল। কুনালহঁত ফৰেষ্ট স্কুলৰ সমুখতে নিজা ঘৰত আছিল। পৰী তেতিয়া নৱম শ্ৰেনীৰ ছাত্ৰী। ফ্ৰ্ক পিন্ধা এজনী ধুনীয়া ছোৱালী। কুনাল দশম মানৰ ছাত্ৰ। দুয়োঘৰৰ মাজত অহা্–যোৱা চলি থাকে।\nএদিনাখনৰ কথা। দেওবাৰ। পুৱা ৯ মান বজাত দু্যো ওচৰতে থকা লংকেশ্বৰ থানলৈ গৈছিল। এছটা বহল শিলৰ ওপৰত বহি দু্য়ো লুইতৰ অনুপম সৌন্দৰ্য চাই আপোন পাহৰা হৈ আছিল। এনেদৰে কিমান সময় পাৰ হৈছিল গমকে নাপালে। হঠাৎ পৰী পিছলি পৰিল। তাইক ধৰিবলৈ যাওঁতে কুনাল তাইৰ গাৰ ওপৰত পৰিল। পৰীৰ গাৰ উত্তাপে তাক পাগল কৰি তুলিলে। পৰীয়ে নিজকে মুক্ত কৰি মাথোঁ কৈছিল– ‘ল’ৰাবোৰ ইমান গুণ্ডা!’\nতাৰ পাছত পৰীহঁত উজনি অসমৰ ফালে গ’ল। কুনালহঁতো জালুকবাৰী এৰি বেলতলাত সজা নতুন ঘৰলৈ আহিল। পঢ়িবৰ বাবে কুনাল দিল্লী পালেগৈ। এল এল এম পাছ কৰি জুডিচিয়েল চাৰ্ভিচত সোমাল।\nকাৰো টোপনি অহা নাই। কুনালৰ পৰীৰ সংসাৰ খনৰ বিষয়ে জানিবলৈ মন গ’ল। সুধিলে-‘পৰী, তোমাৰ ল’ৰা–ছোৱালী …’। পৰী কিছুসময় মনে মনে থকাৰ পাছত ক’লে– ‘এটা অমানুহৰ জন্ম দিবলৈ মই মানসিক ভাৱে সাজু নহওঁ। মোৰ স্বামী বৰ ধনী মানুহৰ একমাত্ৰ সন্তান। ঘোৰ মদপী। গাত মানবীয় গুণ একেবাৰেই নাই। তেওঁৰ আচল চৰিত্ৰ বিয়াৰ কিছু দিন পাছতহে গম পালোঁ। মানুহটোৰ লগত একেলগে থাকিবলৈ ভাল নালাগে। মৰিগাঁও কলেজত ইংৰাজীৰ সহ্কাৰী অধ্যাপিকাৰ চাকৰিটো পাই গুৱাহাটী এৰি মৰিগাঁও পালোঁহি। সৰু ঠাই যদিও ভাল লাগিছে।’\nধাৰাসাৰ বৰষুণ আৰু বিজুলীৰ চিকমিকনি। মাজে মাজে মেঘৰ গাজনি। হঠাৎ ঘৰৰ তেনেই কাষতে বজ্ৰ্পাত পৰাৰ শব্দত পৰীয়ে ভয়তে কুনালক সাৱটি ধৰিলে। কুনালেও পাহৰি গ’ল পৰী এজন বেলেগ মানুহৰ পত্নী।\nৰাতি পুৱাল। বৰষুণ আৰু নাই। কুনালে লক্ষ্য কৰিলে– পৰীৰ মুখত কিবা এক তৃপ্তিৰ আবেশ।\nচাহ কাপ শেষ কৰিয়েই কুনাল যাবলৈ ওলাল। পৰীয়ে কুনালৰ হাত এখন তাইৰ বুকুৰ মাজলৈ টানি আনি ক’লে– ‘তুমি আৰু কেতিয়াও এইফালে নাহিবা।’\n← অপত্য ( প্ৰাঞ্জল দাস )\nআবফা – ২ ( উজ্জ্বল ফুকন) →


চুকাফা আৰু কেচাইখাতী গোঁসানীৰ কথা – Tultul Kutum\nNovember 30, 2018 Tultul KutumLeaveaComment on চুকাফা আৰু কেচাইখাতী গোঁসানীৰ কথা\nডয় কাউৰঙ পাৰ হৈ চ্যুকাফাই সৌমাৰত ভৰি দিয়াৰ পিছৰ কাহিনী । সেই সময়ত শদিয়া ৰাজ্যত চুতীয়াসকলে ৰাজত্ব কৰি আছিল । চুতীয়া ৰাজ্যৰ ৰজাই কাষৰ নদীত মাছ ধৰিবৰ বাবে ৰাতি ডিঙৰা পাতে । কিন্তু পুৱা গৈ দেখে ডিঙৰাত কিছুমান মাছৰ মূৰহে লাগি আছে । দিনৌ এনে ঘটনা ঘটা দেখি চুতীয়া ৰজা আচৰিত হল । ৰজাই ভাবিলে, কি আচৰিত ! মাছবােৰ কােনে খায় ! দিনৰ পাছত দিন এনে ঘটনা ঘটিবলৈ ধৰিলে । কথাবােৰ মানুহৰ মুখে মুখে বিয়পি পৰিল । কিন্তু বহু ধৰণে অনুসন্ধান কৰিও উৰহী গছৰ ওৰ উলিয়াব নােৱাৰি তেওঁ চিন্তিত হৈ পৰিল । এইদৰে কথাটো গৈ গৈ আহােম ৰজা চ্যুকাফাৰ কাণতো পৰিল । সেই কথা আহােম ৰজা চ্যুকাফাই শুনিবলৈ পাই ঘটনাটোৰ অনুসন্ধান কৰিবৰ বাবে আগুৱাই আহিল । এইবাৰ ৰাতি ৰাতি চ্যুকাফাই ৰাতি ডিঙৰা পতা স্থানত পৰ দিবলৈ ধৰিলে । সেইমতে পৰ দি থাকোঁতেই ৰাতি দোভাগ হ’ল । আন্ধাৰৰ মাজেৰে চুক্যাফাই দেখা পালে যে এজনী চুলি মেলা ক’লী তিৰোতাই ডিঙৰাৰ পৰা মাছ উলিয়াই মোকোৰামোকোৰে চোবাব লাগিছে । চ্যুকাফাই হাতত সাৰে ভৰিত সাৰে গৈ তিৰোতাজনীৰ চুলিকােচাত খামোচ মাৰি ধৰি পেলালে । সেই তিৰোতাজনী পলাই যাব নােৱাৰা হল । চ্যুকাফাই তিৰোতাজনীক সুধিলে হেৰৌ তই কোন ? যখিনী নে ভূতুনী ? কেঁচা মাছবােৰ কিয় খাইছ ?’ তিৰোতাজনীয়ে ক’লে‘এৰি দে মই যখিনী ভূতুনী একাে নহওঁ, গোসানীহে, চুতীয়া ৰাজ্যৰ অধিস্থাত্রী দেবী । এই কথা ণ্ডনি চ্যুকাফাই হাতযােৰ কৰি সুধিলে -‘আই আপুনি কেঁচা মাছ খাইছে কিয়?’ . তেতিয়া গোসাঁনীয়ে ক’লে যে চুতীয়া ৰজাই তেওঁলৈ মৰা মানুহৰ শৱ দি পূজা কৰে । কিন্তু মৰাশৰে তেওঁৰ ভোক নপলোৱাত মনে মনে আহি চুতীয়া ৰজাৰ ডিঙৰাৰ পৰা মাছ চুৰকৈ খাব লগা হৈছে । সেই কথা শুনি চুকাফাই তেওঁলৈ জীয়া মানুহৰ বলি আগবঢ়াই পূজা কৰাৰ প্ৰস্তাৱ দিয়ে । তেতিয়া কেঁচাইখাতী গোসানীয়ে সন্তোষিত হৈ আশীৰ্বাদ কৰিলে । অংগীকাৰ মৰ্মে আহোম ৰজাঘৰীয়া পৃষ্ঠপোষকতাত শদিয়াৰ তাম্ৰেশ্বৰী শালত বলি বিধান প্ৰথাৰ আৰম্ভ হ’ল । দেৱীৰ আশীৰ্বাদত আহোম ৰজাসকলেও সুদীৰ্ঘ ছশ বছৰ ধৰি অসমত ৰাজত্ব কৰি এক সোণালী ইতিহাস ৰচনা কৰি থৈ গ’ল ।\nvia Blogger https://ift.tt/2zHgPIX\nPrevious চুকাফা আৰু কেচাইখাতী গোঁসানীৰ কথা\nNext Assamese Movie Maramjan 2012\nমহাকাব্যীয় শিষ্টাচাৰ- মহাভাৰত March 22, 2019\nমহাকাব্যীয় শিষ্টাচাৰ- মহাভাৰত


মাদ্ৰাজৰ পৰা দিল্লী… আজৱ সংযোগ..( -ডঃ মাখন লাল দাস) - সাহিত্য ডট অৰ্গ\n১৯৮৭ চন৷ আই আই টি মাদ্ৰাজত এম টেক কৰি আছোঁ৷ বেমাৰ হোৱা বাবে এসপ্তাহপলমকৈ গৈছিলোঁ৷ তাৰ এসপ্তাহমান পাছতে প্ৰথমটো পৰীক্ষা৷ কেমিকেল ৰিয়েক্টৰথিয়’ৰী নামৰ বিষয়টো শিকাইছিল কে কিষ্ণাইয়াহ নামৰ অধ্যাপক এজনে৷ বিশেষ একোতলানলা পোৱা নাছিলোঁ প্ৰথমতে৷ চাৰিটা প্ৰশ্নৰ মাত্ৰ এটা নে দুটাহে বোধকৰোউত্তৰ কৰিছিলোঁ৷ দুদিনমান পিছত বহীবোৰ ঘূৰাই দিলে৷ ২৫ ৰ ভিতৰত মই পালোঁ৪৷লাজতে মূৰ তল কৰি অলপ পৰ বহি থাকিলোঁ৷ তাৰপাছত চাওঁ নাচাওঁকৈ ওচৰে-পাজৰে থকাদুই এজনৰ বহীবোৰলৈ চালোঁ৷ কোনোবাই পাইছে ২, কোনোবাই শূন্য৷ পিছত গম পালোঁ সৰ্বোচ্চ নম্বৰ ৮,পাইছে পদ্মশ্ৰী নামৰ শ্ৰেণীৰ একমাত্ৰ ছোৱালীগৰাকীয়ে৷তাৰ তলতে কোনোবা এজনে পাইছে ৬৷ তাৰ তলতে মোৰ নম্বৰটো৷ মনটো অলপ ভাল লাগিললাহে লাহে মনপুতি পঢ়াত লাগিলোঁ৷ অলপ-অচৰপ বুজি পোৱা হ’লোঁ৷ পিছৰটো পৰীক্ষাতপালোঁ ১৮৷ দ্বিতীয় সৰ্বোচ্চ নম্বৰ৷ কৃষ্ণাইয়াহ ছাৰৰ চকুত পৰিলোঁ৷ ফাইনেলতসৰ্বোচ্চ গ্ৰেড পালোঁ সেইটো বিষয়ত৷\nচূড়ান্ত ষাণ্মাসিক কেৱল এটা প্ৰজেক্ট কৰিব লাগে৷ মই, যুগিন্দৰ আৰু মনূৰভাগত গাইড হিচাপে পৰিল কে ৰেমানন্দ ৰাও নামৰ এজন জ্যেষ্ঠ অধ্যাপক৷ আগতেকেতিয়াও দেখা নাই৷ আমি তিনিও তেখেতক বিচাৰি বিচাৰি তেখেতৰ কোঠা পালোঁগৈ৷ মইচুচুক-চামাককৈ ভিতৰ সোমাই গ’লোঁ৷পিছে-পিছে যুগিন্দৰ৷ মনূ দুৱাৰমুখতে থিয়হৈ থাকিল৷ তেখেতে মূৰ তল কৰি কিবা লিখি আছিল৷ ওচৰতে ছাত্ৰী এগৰাকী বহি কিবাপঢ়ি আছিল৷\nমই লাহেকৈ ক’লোঁ৷\nমই ভয়ে ভয়ে ক’লোঁ৷\n: এম টেক? এম টেক ষ্টুডেন্টচ আৰ ইউজলেচ ফৰ আচ… (এম টেকৰ ছাত্ৰ-ছাত্ৰী একো কামৰ নহয়)\nতেখেতৰ সেই ৰুদ্ৰমূৰ্তি দেখি দুৱাৰমুখত ৰৈ থকা মোৰ বন্ধু পলাই ফাঁট মাৰিলে৷ মই আকৌ লাহেকৈ ক’লোঁ,\nলাহেকৈ বাহিৰ ওলাই আহিলোঁ৷ পিছদিনাৰ পৰা প্ৰজেক্ট আৰম্ভ হ’ল৷\nকিন্তু সেই খং-বিৰক্তিভৰা অধ্যাপকগৰাকীৰ মৰমভৰা নিৰ্দেশনাত সুকলমে প্ৰজেক্ট শেষ কৰিলোঁ৷প্ৰজেক্টতো সৰ্বোচ্চ গ্ৰেড পালোঁ৷\n১৯৯৫ চনৰ ফেব্ৰুৱাৰী মাহৰ ১৮ তাৰিখ৷ দিল্লী আই আই টি৷ পি এইচ ডি ৰ বাবেইণ্টাৰভিউ দিবলৈ গৈছোঁ৷ কেমিকেল বিভাগৰ সকলো অধ্যাপক বহি আছে৷ মোক মতা হ’ল৷ভিতৰ সোমাই গ’লোঁ৷ মূৰব্বী অধ্যাপকজনে মোক বহিবলৈ ক’লে৷ দেখিলেই ভাল লগাসুন্দৰ ব্যক্তি৷ মোক প্ৰথমেই সুধিলে,\nমই উত্তৰ দিলোঁ৷\n: হা?ৰেমানন্দ ৰাও?তেখেত মোৰো গাইড আছিল৷ মইও মাদ্ৰাজ আই আই টিত এম টেক কৰিছিলোঁ৷\nমনৰ আনন্দত কনট প্লেচ পালোঁগৈ আৰু প্লাজাত চিনেমা চাবলৈ সোমালোঁ৷\nপি এইচ ডিৰ কাম শেষ হ’ল৷ পৰীক্ষকৰ ৰিপোৰ্টবোৰ আহিল৷ কেৱল ভাইভা হ’বলৈবাকী৷ মই দিল্লী পালোঁগৈ৷ গম পালোঁ মোৰ মৌখিক পৰীক্ষা ল’বলৈ আহিব আই আই টিমাদ্ৰাজৰ কেমিকেল ইঞ্জিনিয়াৰিঙৰ মূৰব্বী অধ্যাপক কে কৃষ্ণাইয়াহ৷ মোৰ মনতপৰিল৷ তেখেতে বা মোক চিনি পায় নে নাপায় ১২ বছৰৰ মূৰত দেখি? মনতে ভাবিলোঁ৷\nভাইভাৰ দিনা ৰাতিপুৱাই চেমিনাৰ হলৰ বাৰান্দাত থিয় হৈ অপেক্ষা কৰি আছোঁ৷ অলপপাছত দেখিলো , কৃষ্ণাইয়াহ চাৰ আহি আছে৷ চিনি পোৱাত মোৰ অসুবিধা নহ’ল৷তেখেতে মোক দূৰৰ পৰা দেখিয়েই চিঞৰি মাত দিলে,\nভাবিলোঁ, ইমান দিনৰ মূৰতো ইমান ডাঙৰ অধ্যাপক এজনে মোৰ নিচিনা নিঃকিন এজনকো মনত ৰাখিছে, তাকো পৰীক্ষা ল’বলৈ আহি……\n← অ’ মৰমী লগৰী::ছাত্ৰাবাসৰ এডোখৰ (১৫)( -দিগন্তযাদৱ শৰ্মা)\nঅসমীয়া সাহিত্যৰ বুৰঞ্জী : দ্বিতীয় অধ্যায় (-মৃণাল জ্যোতি গোস্বামী) →\n“ প্র’ফাইল পিকচাৰ” (মনজিৎ)